text:
《ཐར་ལོ》ལབ་པ།
པད་མ་ཚེ་བརྟན་གྱིས་ཐར་ལོ་འདི་ཕབ་ལེན་བྱེད་སྐབས་ཕྱོགས་བརྟན་པར་ལེན་གྱི་ཐབས་ཤེས་དེ་མགོ་མཇུག་བར་གསུམ་ཏུ་རྒྱུན་འཁྱོངས་བྱས་ཡོད། མ་ཟད་གློག་བརྙན་གྱི་རི་མོའང་སྤྲོས་མདོག་མེད་པའི་སྐྱ་ཁྲ་ཅན་གྱི་རྭ་ཤོག་སྤྱད་ཡོད་པས་ལྟ་མཁན་གྱི་མཐོང་གོམས་དང་ལྡོག་པའི་ཁ་མདོག་ཞིག་གི་ཐོག་ནས་འཆར་ཡོད་པ་རེད། ང་ཚོས་གློག་བརྙན་སྐྱ་ཁྲ་མཐོང་མ་ཉིད་ནས་གནའ་བོའམ་འདས་པའི་དུས་ཤིག་ལ་རང་གོམས་ཀྱིས་བསམ་བློ་བྱེད་ཀྱིན་ཡོད་པ་དང་། ལོ་རྒྱུས་ལ་ཕྱིར་མིག་བྱེད་སྐབས་ཞིབ་རྒྱས་དང་གསོན་ཤུགས་ཉམས་ནས་ཡོད་པ་ཡིན་ལ། དྲན་ངོས་སུ་ལུས་པ་ནི་དཀར་ནག་གིས་དབྱེ་འབྱེད་བྱས་པའི་བླང་དོར་གྱི་མེ་ལོང་ཞིག་ཅི་བས་མིན། དེ་བས་སྤྲོས་མདོག་མེད་པའི་གློག་བརྙན་འདི་ཡིས་ལྟ་མཁན་ཚོར་བཞེངས་བསྐྲུན་བྱེད་པའི་དུས་ཚོད་ཀྱི་ཚིག་བབ་ནི་འདས་དོན་ཡིན་ལ། འདི་ཡིས་ང་ཚོའི་ལོ་རྒྱུས་དང་འདས་སོང་ལ་བླང་དོར་གྱི་ཚོད་ལྟ་ཞིག་བྱེད་ཀྱིན་ཡོད་པ་རེད་དྲན་སོང་།
དེ་བཞིན་ཕྱོགས་བརྟན་པར་ལེན་གྱི་ཐབས་ཚུལ་དེ་ཡིས་ལྟ་མཁན་དག་ངེས་གཏན་གྱི་ལྟ་ཕྱོགས་སམ་ལངས་ཕྱོགས་གཅིག་གི་སྒྲོམ་ཏུ་བཅུག་བཞིན་ཡོད་པ་དང་། མི་སྣའི་གཟུགས་དང་ཡུལ་ལྗོངས་སོགས་ཀྱང་ལོག་ལོག་རྡོག་རྡོག་བྱས་ནས་ཤར་བཞིན་མེད་དེ་གསོན་གཅད་བྱས་འདུག་པའི་སྣང་བ་ཞིག་ཡོད་པ་དེ་ཡིས། ང་ཚོ་སླར་ཡང་པར་སྒྲོམ་གྱི་མཐུ་འོག་ལས་ཐར་མི་ཐུབ་པ་བཟོས་ཡོད་དོ། ། འདི་འདྲ་ཡིན་ན། ལྟ་མཁན་ནི་ནམ་ཡང་ལྟ་མཁན་ཞིག་ཏུ་འགྲོ་བ་ལས་མྱོང་མཁན་ཞིག་ཏུ་འགྲོ་མི་ཐུབ་པ་དང་། ནམ་ཡང་ཟུར་མིག་གི་ལྟ་ཕྱོགས་སམ་རང་གཞན་ཁྱད་ཡོད་ཀྱི་ཤེས་རྟོགས་ཤིག་གི་ངོས་ནས་གློག་བརྙན་གྱི་གཏམ་རྒྱུད་དང་མི་སྣ་ལ་བསམ་བློ་བྱེད་དུ་བཅུག་ཡོད་རེད་བསམ། འཁྲབ་ཁྲིད་པས་ཕྱོགས་བརྟན་པར་ལེན་བྱེད་པའི་རྒྱུ་མཚན་དེ་ན་ཐུག་ཡོད་དེ། ནམ་རྒྱུད་ཀྱི་ཧོ་ལེ་ཨུག་གི་གློག་བརྙན་གྱིས་ལྟ་མཁན་དེ་ལྟ་མཁན་ནས་མྱོང་མཁན་དུ་འཁྲིད་ཀྱིན་ཡོད་དེ། ལྟ་མཁན་དག་གིས་ལྟ་བའི་དོན་བྱ་བོར་ནས་གློག་བརྙན་གྱི་མི་སྣ་བཞིན་དགའ་སྐྱོ་ཆགས་སྡང་དངོས་སུ་མྱོང་བཞིན་པའི་འཁྲུལ་སྣང་འཁོར་ཐུབ་པ་བྱུང་ན། གློག་བརྙན་དེ་ཡག་ཤོས་སུ་བརྩི་བ་རེད། དེ་བས་སྤྱིར་བཏང་གི་ཚོང་དོན་གློག་བརྙན་དག་དང་མི་འདྲ་བར། པད་མ་ཚེ་བརྟན་གྱིས་ལྟ་མཁན་ལ་ལྟ་མཁན་གྱི་ཐོབ་ཐང་འབའ་ཞིག་སྤྲད་ཡོད། འདི་ལས་ལྷག་པའི་ལས་འགན་ཞིག་མེད་དེ། ལྟ་མཁན་གྱི་འོས་འགན་ནི་རང་དོར་གྱི་བསམ་གཞིགས་བྱེད་པ་དེ་རེད་དོ། །
སླར་ཡང་སྤྲོས་མདོག་དམར་སེར་ལྗང་སྔོན་སོགས་མེད་པར་བཟོས་ནས། ཐར་ལོའི་གཏམ་རྒྱུད་ཁོར་ཡུག་དེ་སྐྱ་བོའི་མཐའ་གཉིས་ཏེ་དཀར་ནག་གཉིས་ཀྱི་བསྲེ་སྦྱོར་མི་འདྲ་བའི་སྒང་ནས་སྟོན་དགོས་དོན་ཡང་། འཁྲབ་ཁྲིད་པའི་དམིགས་ཡུལ་ནི་ལོ་རྒྱུས་ཀྱི་ཟ་ཟུར་དོར་ནས་དཀར་ནག་གི་གནད་ལ་བསམ་བློ་དགོས་པ་ཤུགས་བསྐུལ་བྱེད་བཞིན་ཡོད་པ་ཡིན་ནམ། ང་རང་གིས་བསམ་ན། སྐྱ་ཁྲ་ཅན་གྱི་མཚོན་མདོག་དང་གསོན་གཅད་བྱས་པའི་པར་སྒྲོམ་གྱིས་ནི་ལྟ་མཁན་ལ་ལྟད་མོ་དང་བསམ་གཞིག་གི་འོས་འགན་ལས་གཞན་སྤྲད་རྒྱུ་མིན་པ་ནན་ཏན་བྱས་ཡོད་འདུག་དྲན་སོང་། གློག་བརྙན་འདི་དེ་ལྟར་ཕབ་ཡོད་པས། གཏམ་རྒྱུད་དེ་མགོ་མཇུག་ཏུ་གཟིགས་ཚར་རྗེས། སུས་ཀྱང་ང་ཐར་ལོ་ལ་དགའ། ང་གཡང་མཚོ་ལ་མི་དགའ་ལྟ་བའི་ཚོང་དོན་གློག་བརྙན་གྱི་ཚོར་བ་རང་འཇུག་པ་ཞིག་སྐྱེ་རྒྱུ་མ་རེད་དྲན་བྱུང་ལ། དེའི་ཚབ་ཏུ། ང་ཚོས་ཐར་ལོ་ཐར་ལོ་རུ་ཆགས་པའི་རྒྱུ་མཚན་དང་དེ་ལས་ཤུགས་བསྟན་བྱས་པའི་སྤྱི་ཚོགས་ལ་བསམ་གཞིགས་བྱེད་མགོ་བརྩམས་རྒྱུ་རེད་དྲན་སོང་། གལ་ཏེ་གློག་བརྙན་འདི་སྤྲོས་མདོག་ཅན་དང་པར་མིག་ནི་དངོས་མཐོང་ལྟ་བུའི་ལམ་ནས་སྤྱོད་ཡོད་ན། ལྟ་མཁན་དག་གིས་ལྟ་བ་བྱེད་པའི་འོས་འགན་ཡལ་ནས་མྱོང་བར་འགྱུར་འགྲོ་བ་དང་། གལ་ཏེ་ང་ཚོ་སླར་ཡང་ལོ་རྒྱུས་ལ་འཐུམ་ནས་ལོ་རྒྱུས་ལ་བསམ་བློ་བྱེད་དགོས་ན། ལོ་རྒྱུས་ཀྱི་རི་མོ་ཡོངས་རྫོགས་ཤིག་མཐོང་ཐུབ་པ་ཡིན་ནམ། ང་ཚོས་ལོ་རྒྱུས་ཀྱི་འགལ་འདུ་གནད་དུ་བཟུང་ནས་རྒྱུ་མཚན་དང་འབྲས་བུ་གཉིས་ལ་གཏན་ཚིགས་ཀྱི་ལམ་ཡིག་འགོད་ཐུབ་པ་ཡིན་ནམ། དེ་བས་གློག་བརྙན་འདི་ཡི་ཕབ་ལེན་གྱི་རྒྱབ་ཁུངས་ན་ལོ་རྒྱུས་རིག་པའི་ཐབས་ཚུལ་ཞིག་ཀྱང་ཡོད་འདུག་སྙམ།
ལྟ་མཁན་གྱི་དོན་བྱ་ནི་ཤིན་ཏུ་གལ་ཆེ་བ་ཡིན་ཏེ། ནུབ་ཕྱོགས་ཀྱི་སྒྱུ་རྩལ་གཞུང་ལུགས་ཀྱི་ངོས་ནས་ཡིན་ནའང་འདྲ། ང་ཚོ་བོད་རང་གི་རིག་པ་རིག་གནས་ཀྱི་འབྲེལ་བ་བརྗོད་པའི་སྐབས་སུ་ཡིན་ནའང་འདྲ། ལྟ་མཁན་གྱི་དོན་བྱ་ནི་ཤིན་ཏུ་གལ་ཆེ་བ་ཡིན། སྔོན་ཚེ་གྷི་རི་སིའི་མཚན་ཉིད་མཁན་པོ་མཚན་དུ་ཕེ་ཐཱ་གོ་རཱ་སི་བྱ་བ་ཞིག་ལ་རྒྱལ་པོའི་གདན་ཞུ་ཐོབ་ནས་ཨོ་ལེན་ཕུག་གི་རྩལ་བོ་ཆེའི་འགྲན་རྩེད་ལ་གཟིགས་མོ་བྱེད་སྐབས། ཁོང་གིས་ཨོ་ལེན་ཕུག་གི་འགྲན་རྩེད་འདི་ལ་སྐྱེས་བུ་རིགས་གསུམ་འདུས་ཡོད་དེ། སྐྱེས་བུ་ཐ་མ་བ་ནི་ཚོང་བྱེད་མཁན་དག་ཡིན་ཏེ་ཁོ་ཚོ་ནི་ཁེ་ཕན་གྱི་ཆེད་དུ་འདིར་འོང་བ་ཡིན། སྐྱེས་བུ་འབྲིང་ནི་རྩལ་པོ་ཆེ་དག་ཡིན་ཏེ་ཁོ་ཚོ་ནི་གཟི་བརྗིད་ཀྱི་ཆེད་དུ་ཡིན། སྐྱེས་བུ་རབ་ནི་ལྟད་མོ་བ་ཡིན་ཏེ། ལྟད་མོ་བ་ནི་ཡོད་ཚད་ལ་ལྟ་ཞིང་བསམ་གཞིགས་བྱེད་དུ་ཡོང་བ་ཡིན་པས། འདི་ནི་བླ་ན་མེད་པའི་མཛད་པ་ཞིག་ཡིན་ཏེ། སྤྱི་ཚོགས་ཀྱི་ཁྲོད་ནས་ཆེས་མཆོག་ནི་མཚན་ཉིད་སྨྲ་མཁན་ཡིན་ཏེ། ཁོ་ཚོས་འཇིག་རྟེན་འདི་ནས་ཁེ་ཕན་དང་གཟི་བརྗིད་མི་བསམ་ལ། འཇིག་རྟེན་གྱི་བྱ་དངོས་ཐམས་ཅད་ལ་ལྟད་མོ་ལྟ་བ་ཡིན་གསུངས་སོ། ། དེ་བཞིན་ང་ཚོ་བོད་རང་གི་ཐ་སྙད་ནང་ནས་བསམ་གཞིགས་ཀྱི་འབྲས་བུ་ལ་མིང་ཚིག་གི་ལྟ་བ་ཟེར་བཞིན་ཡོད་དེ། ལྟ་བ་ཞིག་སྤེལ་དགོས་ན་ཐོག་མར་བསམ་གཞིགས་དགོས་ལ། བསམ་གཞིགས་ཀྱི་ཨ་མ་ནི་བྱེད་ཚིག་གི་ལྟ་བ་དེའོ། །
དེ་བས་ལྟ་བ་ནི་མྱོང་བ་ལས་གལ་ཆེ་ལ། མཐོང་མེད་དུ་བྱེད་པ་ལས་ཀྱང་གལ་ཆེ་བ་ནི་བརྗོད་ག་ལ་དགོས། པད་མ་ཚེ་བརྟན་གྱིས་གློག་བརྙན་འདི་ཡི་དམིགས་ཡུལ་དང་པོ་ནི་བསམ་གཞིགས་བསྐུལ་རྒྱུ་ཡིན་པ་དང་། ཁོང་གིས་ཕྱོགས་བརྟན་པར་ལེན་དང་ཁ་མདོག་སྐྱ་ཁྲ་ལ་བརྟེན་ནས་ལྟ་མཁན་དག་ལྟད་མོ་བའི་གྲལ་ཏུ་འདུག་བཅུག་ཡོད་པ་དང་། གློག་བརྙན་འདི་ཡི་སྐབས་སུ། ང་ཚོ་ནི་ལྟད་མོ་བ་ཡིན་པ་ལས་གློག་བརྙན་གྱི་འགྲམ་ནས་ཁེ་ཕན་རྙེག་མཁན་གྱི་གླུ་བ་གླུ་མ་དེ་འདྲ་མ་ཡིན་ལ། གཏམ་རྒྱུད་ཀྱི་ཚོར་བ་ཞིག་གིས་བཟི་ནས་མྱོང་བ་བྱེད་མཁན་དེ་རིགས་ཀྱང་མ་ཡིན་ནོ། ། ཡང་གཅིག་བཤད་ན། འདི་ནི་སྒྱུ་རྩལ་གློག་བརྙན་དང་ཚོང་དོན་གློག་བརྙན་གྱི་ཁྱད་པར་ཆེ་ཤོས་དེ་ཡིན་པར་སྣང་ལ། ཚོང་དོན་གྱི་མུ་ནི་ཚོར་བ་ཁོ་ནར་དོ་སྣང་བྱེད་པ་དང་དེའི་དཔེ་མཚོན་ནི་འཁྲུག་སྤྱོད་བརྙན་ཕབ་ལྟ་བུ་དང་། མུ་དེ་ལ་རང་འཇུག་གི་ཚོར་བ་མཉམ་རོལ་བྱེད་པ་ལས་བསམ་གཞིགས་ཀྱི་ས་གང་ཡང་མེད་ལ། སྒྱུ་རྩལ་གློག་བརྙན་གྱི་མུ་ནི་རང་དོར་གྱི་བསམ་གཞིགས་ཁོ་ན་ཡོད་པ་ལས་མྱོང་བ་མེད་པ་ཞིག་བྱེད་རྒྱུ་དེའོ། །
པད་མ་ཚེ་བརྟན་གྱིས་གོང་གི་ལག་རྩལ་ཐབས་ཤེས་གཙོ་བོ་གཉིས་དེ་སྤྱོད་ཡོད་པ་མ་ཟད། ད་དུང་ཤེལ་སྒོ་དང་། མེ་ལོང་སོགས་སྤྱོད་ནས་ལྟ་མཁན་དག་གློག་བརྙན་མི་སྣའི་འགྲམ་ནས་ཕྱིར་བསྐྲད་བྱས་ཡོད་པ་དང་། ཤེལ་སྒོ་དང་མེ་ལོང་གི་བེད་སྤྱོད་དེ་དག་བརྟེན་ནས་བར་ཐག་ཅིག་བཟོས་ཡོད་རེད། དེ་བས་ང་ཚོས་ད་ལྟ་གློག་བརྙན་འདི་ཡི་རིན་ཐང་ངམ་འཁྲབ་ཁྲིད་པའི་དམིགས་ཡུལ་ལ་སྦར་སྙོབ་བྱེད་ཀྱང་དེ་ཨེ་ཟིན་ལྟ་དགོས་ན། བསམ་གཞིགས་ནི་གལ་ཆེན་ཡིན་ཏེ། གཏམ་རྒྱུད་ཀྱི་ནང་ཏུ་ཞུགས་ནས་ཚོར་བ་གླེང་བར་བྱས་ན་དེ་འདྲ་དོན་ཡོད་ཅིག་ཨེ་ཡིན་ན་བསམ། དེ་འདྲ་འདང་རྒྱབ་ནས། འོག་ཏུ་གློག་བརྙན་འདི་ཡི་ཕྱོགས་ཁ་ཤས་ཞིག་ལ་རང་གི་ལྟད་མོའི་བསམ་གཞིགས་གླེང་བར་བྱའོ། །
ཀ མེ་ལོང་།
ཐར་ལོའི་ཁྲོད་དུ་ལྡོག་འཕྲོའི་པར་ལེན་ཐེངས་དགུ་བྱུང་ཡོད་དེ། དེ་དག་གློག་བརྙན་གྱི་མགོ་འཇུག་ཀུན་ལ་ཆ་སྙོམས་པོ་བཅུག་ཡོད་འདུག སྤྱིར་ན་གློག་བརྙན་དེ་བོད་ཀྱི་ངོས་ནས་མཚོན་ན་དོན་དག་གསར་བ་ཞིག་ཡིན། དགའ་ལྡན་ཕོ་བྲང་རྙིང་བའི་མཐའ་མཇུག་གི་སྐབས་ཀྱི་སྐུ་དྲག་དང་ཚོང་བའི་ཁྲོད་དང་། རྒྱ་དཀར་ནག་གི་ས་མཚམས་སོགས་ལ་གློག་བརྙན་ཕབ་ལེན་དང་གློག་བརྙན་རོལ་བའི་དར་སྲོལ་འགོ་བརྩམས་ཡོད་ནའང་། རང་དངོས་ཀྱི་གློག་བརྙན་ཞིག་ཏུ་བྱུང་བ་དེ་ནི་ཕལ་ཆེར་ལོ་རབས་བརྒྱད་བཅུའི་ནང་ལ་ཁེལ་དགོས་བསམ། དེ་ལྟར་གློག་བརྙན་ནི་བྱ་དངོས་གསར་བ་ཞིག་ཡིན་པས། ང་ཚོས་དེ་དང་ཆ་རྒྱུས་ཅན་གྱི་གནའ་དངོས་ཤིག་གཉིས་ཞིབ་བསྡུར་ཞིག་བྱེད་པ་ནི་མི་གཤིས་ཤིག་ཡིན་སྙམ། མེ་ལོང་ཡིན་ན་བོད་ཀྱི་རིག་གནས་ཁྲོད་ཀྱི་དངོས་པོ་གལ་ཆེན་ཞིག་ཡིན་ལ། བོད་པ་སུ་དང་སུ་འདྲ་བ་ཞིག་ཡིན་རུང་། མེ་ལོང་དང་དེའི་མཚོན་དོན་སྐོར་ལ་མང་ཉུང་གང་མཚམས་ཀྱི་ཤེས་རྟོགས་རེ་ཡོད་རེད། པད་མ་ཚེ་བརྟན་གྱིས་གློག་བརྙན་ཁྲོད་དུ་མེ་ལོང་འདི་པར་ལེན་བྱེད་པའི་ཡོ་བྱེད་ཅིག་ཏུ་བེད་སྤྱོད་བྱས་པ་དེ་ཡིས། ངའི་བློ་ཁ་གློག་བརྙན་དང་མེ་ལོང་གི་ཞིབ་བསྡུར་ཕྱོགས་སུ་ཁྲིད་སོང་ཏེ། རང་ཚོའི་རིག་གནས་ཀྱི་ཁྲོད་ནས། མེ་ལོང་ལ་ནང་དོན་གཉིས་ཡོད་དེ་གཅིག་ནི་དོན་དངོས་སྟོན་པའི་མཚོན་བྱེད་ཅིག་དང་གཞན་ཞིག་ནི་འཁྲུལ་སྣང་གི་མཚོན་བྱེད་དོ། ། དང་པོ་ནི་དཔེར་ན་གཤིན་རྗེའི་མེ་ལོང་དང་མོ་རྩིས་པྲ་ཕབ་སྐབས་ཀྱི་མེ་ལོང་གི་བེད་སྤྱོད་ལྟར་ཡིན་ཏེ། འདི་དག་གི་སྐབས་སུ། མེ་ལོང་གི་ནུས་ཤུགས་ནི་བདེན་པ་གསལ་བྱེད་ཅིག་ཡིན་ལ། མེ་ལོང་ཡོད་ན་དངོས་ཡོད་གསལ་ངེས་ཡིན།
གཉིས་པ་ནི་ནང་ཆོས་ཀྱི་གཞུང་ལུགས་སྨྲ་སྐབས་མེ་ལོང་གི་རི་མོར་དཔེར་དྲངས་ནས། སྣང་ཚུལ་འཇིག་རྟེན་ནི་འཁྲུལ་ཤེས་ཤིག་ཡིན་པ་གསལ་བཤད་བྱེད་པ་ལྟ་བུ་རེད། མེ་ལོང་ལ་མཚོན་བྱེད་འདི་གཉིས་ཡོད་པ་ནང་བཞིན། གློག་བརྙན་གྱི་གཞུང་ལུགས་ལའང་གཙོ་བོའི་ལྟ་ཕྱོགས་གཉིས་ཡོད་དེ། གཅིག་ནི་གློག་བརྙན་འཇིག་རྟེན་ནི་ང་ཚོས་སྣང་ཚུལ་འཇིག་རྟེན་འདི་ཡི་དངོས་ཡོད་ཀྱི་བསྡུས་འདྲེན་ཞིག་ཡིན་པར་སྨྲ་བའི་དངོས་མཚོན་རིང་ལུགས་དང་། ཕྱོགས་གཞན་ཏེ། གློག་བརྙན་ནི་འཇིག་རྟེན་དངོས་ལས་འདས་པའི་འཁྲུལ་སྣང་བཞེངས་བསྐྲུན་གྱི་ཡོ་བྱད་ཡིན་ཞེས་སྨྲ་བའི་ཚུལ་ཆོས་རིང་ལུགས་རེད། གློག་བརྙན་གྱི་དངོས་མཚོན་རིང་ལུགས་དང་ཚུལ་ཆོས་རིང་ལུགས་ཀྱི་ལྟ་བའི་ཁྱད་པར་འདི་ང་ཚོས་བསམ་གཞིགས་དགོས་ས་ཞིག་ཡིན་ལ། རིང་ལུགས་འདི་གཉིས་ཀྱིས་གློག་བརྙན་དང་ལེན་དང་འགྲེལ་བཤད་ཀྱི་ཁ་ཕྱོགས་གཙོ་བོ་གཏན་ཁེལ་བྱས་ཡོད་པ་རེད། འོན་ཀྱང་ཐར་ལོའི་ནང་ནས་ངས་ཀྱང་མེ་ལོང་དེ་དངོས་ཡོད་བདེན་སྐྱེལ་གྱི་ཐབས་ཤེས་ཤིག་ཡིན་ནམ། འཁྲུལ་སྣང་ཐག་ཆོད་ཀྱི་ཤུགས་སྟོན་ཞིག་ཡིན་པ་གསལ་བོ་ཧ་གོ་མ་སོང་། འོན་ཀྱང་ཧ་མི་གོ་བ་འདི་འཁྲབ་ཁྲིད་པའི་ལག་རྩལ་ལམ་ཐབས་ཤེས་དབེན་པའི་མ་རེད་དེ། ངས་བསམ་བློ་བྱེད་མ་ཐུབ་པས་ཀྱང་མ་རེད་འདོད། ང་རང་གིས་མཐོང་བ་ནི་མེ་ལོང་དེ་འདི་ལྟར་གཉིས་ཡིན་གཉིས་མིན་གྱི་ལམ་ནས་བཀོལ་སྤྱོད་བྱེད་དོན་ནི། གཙོ་བོ་བོད་དང་གློག་བརྙན་གྱི་འབྲེལ་བ་ལ་ཐུག་ཡོད་དེ། བོད་མིས་གློག་བརྙན་སྤྱི་ལ་བཟུང་བའི་ངེས་ཤེས་དེ་མཚོན་ཡོད་པར་འདོད་ལ། ངེས་ཤེས་དེ་ནི་ངེས་ཤེས་མག་མོག་ཅིག་ཡིན་པས། ཐར་ལོའི་ནང་གི་མེ་ལོང་གི་བཀོལ་སྤྱོད་ཀྱང་དངོས་མཚོན་ཚུལ་ཆོས་གང་ཡིན་གསལ་བོ་མི་བྱེད་པའི་གནས་བབ་ཅིག་ཏུ་སོང་བ་རེད་འདོད། ང་ཚོས་མེ་ལོང་ཞིག་རིག་གནས་ཁྲོད་ནས་རྟོགས་ཞིབ་བྱེད་སྐབས། མེ་ལོང་དེའི་མཚོན་དོན་ལ་ངེས་ཤེས་གསལ་བོ་ཞིག་བྱུང་གི་རེད། འོན་ཀྱང་གློག་བརྙན་ལ་བོད་མི་དག་གིས་རིག་གནས་ཀྱི་བསམ་བློ་བྱེད་སྐབས། མག་མོག་གི་ངེས་ཤེས་ཙམ་ལས་མེད་ལ། གནས་བབ་དེ་པད་མ་ཚེ་བརྟན་གྱི་ཐར་ལོའི་ནང་དུ་ཚུད་སྐབས། མེ་ལོང་གི་བཀོལ་སྤྱོད་དེ་མག་མོག་ཏུ་གྱུར་བ་མ་ཡིན་ནམ་སྙམ། །
ཁ། རྫོགས་འདུན་དང་དངོས་ཡོད།
གཏམ་རྒྱུད་དམ་གློག་བརྙན་བརྗོད་ཚིག་གི་སྟེང་ནས་བལྟས་ན། གློག་བརྙན་འདི་ཡི་ཁྲོད་དུ་ངོ་བོ་འདྲི་གཅོད་ཀྱི་གང་ནས་ཡོད་པ་རེད། དཔེར་ན། སུ་ཞིག་གིས་ཙོང་ཡུས་ཐེ་ཧྲན་ཆིན་ཡུས་ཧོང་མའོ་ཞེས་པའི་གཏམ་དེ་བཤད་པ་རེད། ཐོབ་དཔང་ནི་ཅི་ཞིག་རེད། ཁྱོད་ལ་ཐོབ་དཔང་མེད་ན་ཁྱོད་སུ་རེད། ཁོ་མོའམ་ང་ནི་མི་ངན་ཞིག་ཨེ་རེད་ལ་སོགས་པ་ལྟ་བུས་མཚོན་ཡང་། གློག་བརྙན་གྱི་ཁྲོད་ན་ངོ་བོ་འདྲི་རྩད་བྱེད་པ་ཁྱབ་ཡོད་ལ། གནད་དོན་གང་དང་གང་དུའང་པད་མ་ཚེ་བརྟན་གྱིས་ཐོག་མར་སློང་བའི་ཁ་བརྡ་ནི་ངོ་བོ་འདྲི་རྩད་ལ་གཏུགས་ནས་ཡོད་པ་རེད། འདི་འདྲའི་ཐབས་ཚུལ་དང་གཏམ་རྒྱུད་གཉིས་ངོས་ནས་བྱུང་བའི་ངོ་བོ་འདྲི་གཅོད་ཀྱི་འདུན་པ་ཞིག་གིས་གློག་བརྙན་གྱི་བརྗོད་བྱ་མངོན་གསལ་བྱས་ཡོད་དེ། དེ་ནི་རྫོགས་འདུན་དང་དངོས་ཡོད་ཀྱི་འགལ་བ་དེའོ། ། མི་སྣ་ཐར་ལོ་ནི་རྟོག་བཟོས་རྫོགས་འདུན་དང་མངོན་སུམ་དངོས་ཡོད་གསལ་འབྱེད་མི་ཐུབ་པའི་ཐ་མ་བ་ཞིག་ཡིན་ཏེ། གཡང་མཚོ་མ་ཐོན་པའི་གོང་ལ། ཐར་ལོ་ཡིས་གསར་བརྗེའི་རྫོགས་འདུན་ནང་གི་མི་སྣ་ཀྲང་སི་ཏི་དང་རང་གི་གོ་མེད་ཚོར་མེད་ཀྱི་དངོས་ཡོད་གཉིས་གསལ་འབྱེད་བྱེད་ཐུབ་མེད་ལ། ཁོ་རང་གིས་རང་གི་ཉམ་ཆུང་དང་ཉམ་རྒུད་དེ་གསར་བརྗེས་ཀྱི་བྱ་བཞག་རླབས་པོ་ཆེ་ཞིག་ཏུ་དྲན་བཞིན་ཡོད་དེ། ང་འཆི་ན་རི་བོ་ཐེ་ཧྲན་ལྟར་ལྕི་རྒྱུ་རེད་ཅེས་བཤད་པ་རེད། གཡང་མཚོ་ཐོན་རྗེས། ཐར་ལོས་སཱོ་ཀྲང་ལ་སྡེ་ནང་གི་བུད་མེད་ཚོས་ཁོ་ལ་མཐོང་ཆུང་བྱེད་ཀི་རེད་ཅེས་ཁས་ལེན་གྱི་ཚུལ་ཏུ་བཤད་བྱུང་། སྐབས་འདི་ནས། ཐར་ལོས་གསར་བརྗེའི་རྫོགས་འདུན་བསྐྱུར་ནས་བརྩེ་དུང་གི་རྫོགས་འདུན་ནང་ལྷུང་ཡོད་པ་མཚོན་ཐུབ། ཁོས་སཱོ་ཀྲང་ལ་སྐད་ཆ་འདི་འདྲ་ཞིག་ལབ་པ་དེ་བསམ་བློའི་འཕོ་འགྱུར་ཞིག་གི་མགོ་བརྩམས་པ་དངོས་མིན་རུང་། དེ་ནི་འཕོ་འགྱུར་དེ་ཡི་ཡོངས་སུ་གྲུབ་པ་ཡིན་ཁོ་ཐག་རེད། དེ་བས་གསར་བརྗེ་ཡི་རྫུན་རྐུབ་ནི་རང་མགོ་རང་གཡོག་གི་བྱ་བ་ཞིག་ཡིན་པ་ཁས་ལེན་ཐུབ་པ་འདི་ནི་ཐར་ལོའི་བསམ་བློ་ཡར་རྒྱས་ཤིག་ཏུ་སྣང་ཆོག འོན་ཀྱང་འདི་ཙམ་གྱིས་ཐར་ལོ་ཐར་བར་མི་བྱེད་ལ། ཁོ་ད་དུང་རང་ཚུགས་ཅན་ཞིག་ཏུ་འགྱུར་མེད་དེ། ཁོ་ལ་གསར་བརྗེ་འཐུས་ཚབ་བྱེད་པའི་འཁྲུལ་སྣང་གཞན་ཞིག་དགོས་ཏེ། དེ་ནི་བརྩེ་དུང་ངོ་། ། གློག་བརྙན་གྱིས་བརྩེ་དུང་སྐོར་མངོན་གསལ་བྱེད་སྐབས། རི་མོའི་ཐོག་ནས་ནམ་ཡང་གཡང་མཚོ་མཐོ་སར་འཇོག་པ་དང་། ཐར་ལོ་དམའ་སར་འཇོག་པ་རེད།
མགོ་བཀྲུ་བ། མགོ་འཕུར་བ། སྐྲ་བཞར་བ། པང་བ་སོགས་ཀྱི་སྤྱོད་པ་གལ་ཆེན་བྱུང་སྐབས། གཡང་མཚོ་རི་མོའི་ཀླད་ན་ཡོད་པ་དང་། ཐར་ལོ་སྨད་དུ་བཅུག་ཡོད་པ་དེ་ཡིས་མི་སྣ་འདི་གཉིས་ཀྱི་དབང་སྟོབས་ཆེ་ཆུང་ཤུགས་སྟོན་བྱས་ཡོད་དེ། གཡང་མཚོ་ནི་བརྩེ་དུང་རྫུན་མ་འདི་ཡི་དབང་སྒྱུར་བ་པོ་ཡིན་པ་གསལ་བོར་བྱས་པ་རེད། མི་སྣ་གཞན་དང་ཐར་ལོ་མཉམ་དུ་ཤར་སྐབས། ཐར་ལོ་དང་སཱོ་ཀྲང་། ཐར་ལོ་ལུག་བདག ཐར་ལོ་དང་ཨུར་ནག་སོགས་ཀྱི་སྐབས་སུ། པར་གྱི་རི་མོ་ནི་དོ་མཉམ་ཡིན་ཏེ། དེ་ཡིས་མི་སྣ་དང་མི་སྣའི་བར་གྱི་འབྲེལ་བ་འདྲ་མཉམ་ཡིན་པ་སྟོན་ནུས། དེ་མ་ཟད། ཐར་ལོ་དང་གཡང་མཚོ་གཉིས་མཉམ་དུ་ཤར་སྐབས། རི་མོའི་བཀོད་སྒྲིག་ནི་སྟེང་འོག་ཅན་དང་ཐུར་གཟུགས་ཅན་ཡིན། དེ་མིན་དག་གཡས་གཡོན་ཅན་དང་འཕྲེད་གཟུགས་ཅན་ཡིན། ཐར་ལོ་དང་ལུག་རྫི་བུ་མོ་ཞིག་རི་མོའི་ནང་ལ། ང་ཚོས་ཐར་ལོ་དམའ་ས་ན་ཡོད་པ་དང་བུ་མོ་མཐོ་ས་ན་ཡོད་པ་རྗེས་དཔག་གིས་ཤེས་ནུས་མོད། འཁྲབ་ཁྲིད་པའི་མི་སྣ་དེ་གཉིས་རི་མོ་གཅིག་གི་ནང་ཏུ་མ་བཅུག་པ་དེའང་མི་སྣའི་འབྲེལ་བའི་ཐད་ནས་འོས་མཚམས་མིན་པའི་རྐྱེན་གྱིས་མ་ཡིན་ནམ། རི་མོའི་བཀོད་སྒྲིག་འདི་འདྲ་ཞིག་བརྒྱུད་ནས། བརྩེ་དུང་དེ་གཡང་མཚོའི་དབང་བསྒྱུར་ཞིག་དང་གཏམ་རྒྱུད་དེ་གཡང་མཚོའི་འདོད་པ་ལྟར་འཕེལ་འགྱུར་འགྲོ་བ་མཐོང་ཐུབ་ལ། ཐར་ལོའི་མཐའ་འབྲས་ཀྱང་འདི་ལས་ཤུགས་བསྟན་བྱས་ཡོད་འདུག་སྙམ།
ཐར་ལོའི་བརྩེ་དུང་གི་སྡུག་གྱོང་མྱོང་རྗེས། ཁོ་བས་རྟོག་བཟོ་བྱས་པའི་རྫོགས་འདུན་གྱི་འཇིག་རྟེན་གཉིས་པ་དེ་ཞིག་རལ་ཏུ་སོང་བ་རེད་ལ། རྫོགས་འདུན་གཉིས་པའི་རྨང་གཞིར་གྱུར་བའི་ཀུན་སྤྱོད་དང་བརྩེ་དུང་གི་འཁྲུལ་སྣང་ཐམས་ཅད་ཀྱང་རྡུལ་དུ་བརླགས་པ་རེད། འདི་སྐབས་ཐར་ལོ་ལ་འཇིགས་སྣང་ཆེན་པོ་ཞིག་སྐྱེས་ཡོད་དེ། མི་འདི་ཡི་ལོ་རྒྱུས་ལ་བལྟས་ན། ཁོ་ནི་གསར་བརྗེའི་རིག་གནས་ཀྱི་ཐོན་རྫས་ཤིག་ཡིན་པ་མ་ཟད་མ་རྩ་སྤྱི་ཚོསག་ཀྱི་འཛད་ཆས་ཤིག་ཏུ་གྱུར་བ་རེད། ཁོ་བ་སྤྱི་ཚོགས་གསར་རྙིང་འདི་གཉིས་ཀྱི་གཡོ་འོག་ནས་སྲོག་མགོ་ཐོན་པ་ཞིག་བྱུང་རྗེས། ཁོ་ནི་ཅི་ཞིག་ཡིན། ངོ་བོའི་འདྲི་གཅོད་ཆེས་ཆེ་བ་འདི་ཡིས་ཐར་ལོ་འཇིགས་སྣང་དང་ཅི་བྱ་གཏོལ་མེད་ཀྱི་གནས་སུ་འཕང་བ་རེད་ལ། ལྟ་མཁན་ང་ཚོ་ཡང་དྲི་བ་ཟབ་མོ་ཞིག་གི་ཕྱོགས་སུ་ཁྲིད་པ་རེད། ཐར་ལོས་སླར་ཡང་མའོ་ཙེ་ཏུང་གི་རྩོམ་ཡིག་བློ་ལ་འཛིན་དགོས་དྲན་དུས། ཁོ་རང་དིག་ལོར་གྱུར་བ་དང་། ཁོས་ཁོ་རང་ལ་འདུན་པ་རྫོགས་ལྡན་གྱི་ངོ་བོས་ཐོག་ནས་སེམས་མི་ཐུབ་ལ། རང་ཉིད་མི་བཟང་བོ་དང་ངན་པ་གང་ཡིན་ཡང་གསལ་ཐག་ཆོད་ཐབས་བྲལ་བ་རེད། འདུན་པ་རྫོགས་འཆིང་གི་བརྗོད་སྟངས་འོག་ནས། བཟང་ངན་ནི་གསལ་བོ་ཡིན་ལ། དབུ་ཁྲིད་ཀྱི་བསླབ་བྱ་ལྟར་སོང་ན་ཆོག་གི་རེད། འོན་ཀྱང་བརྩེ་དུང་གི་རྫོགས་འདུན་དེའི་ཆེད་དུ་ཁོས་གསར་བརྗེས་ཀྱི་རྫོགས་འདུན་དོར་བ་རེད། མི་སྣ་ལ་བཟང་བསྟོད་ངན་དམོད་བྱེད་པའི་དྲང་བདེན་གྱི་སྟོབས་ཤུགས་ཤིག་ཀྱང་ཡལ་བ་རེད། མ་ཟད་ཐར་ལོ་ཁོ་རང་གིས་གཞན་ལུག་བརྐུས་བཙོང་བྱས་པ་དང་། གཡང་མཚོས་ཁོ་ལ་མགོ་སྐོར་བཏང་བ་འདི་གཉིས་འབྲེལ་ནས་ཡོད་པས། སུ་ཡིས་སུ་ལ་ཉེས་འཛུགས་བྱེད་ཆོག་གམ། དེ་བས་རྫོགས་འདུན་གྱི་བརྗོད་ཚིག་ཐམས་ཅད་བརྗེད་ཟིན་པའི་ཐར་ལོ་ལ་མཚོན་ན་བྱ་སྤྱོད་ཀྱི་བླང་དོར་རམ་བསམ་བློའི་གཏད་སོ་རེ་ཞིག་ཏུ་མེད་པ་རེད། གློག་བརྙན་དེ་མཚམས་འདི་ནས་མཇུག་རྫོགས་པ་ཡིན་པས། དྲི་བ་དེ་ང་ཚོ་ལྟ་མཁན་གྱི་བསམ་ཡུལ་ཏུ་ལུས་པ་རེད། །
ག ཐ་མག
གློག་བརྙན་ནང་གི་ཐ་མག་དེ་གཙོ་བོ་གཡང་མཚོའི་ལུས་སྟེང་ནས་འགལ་ཟླ་དྲག་པོ་ཞིག་ཏུ་ཆགས་པ་རེད། གློག་བརྙན་འདི་ལ་ལོ་རྒྱུས་ཀྱི་རྒྱབ་ཁུངས་ཤིག་ཡོད་པས་ན། གསར་རྙིང་གི་འགལ་ཟླ་ནི་གཡོལ་ཐབས་མེད་པ་གཅིག་རེད། པད་མ་ཚེ་བརྟན་གྱིས་ཐ་མག་ལ་བརྟེན་ནས་གསར་རྙིང་གི་འགལ་ཟླའི་ཟུར་ཞིག་སྟོན་ཙམ་བྱས་ཡོད་ལ། རིན་ཐང་གཞལ་ལུགས་ཀྱི་ངོས་ནས་ལྟ་མཁན་ལ་དྲི་བ་ཞིག་ཀྱང་བཞག་ཡོད་པ་རེད། ཐར་ལོས་མའོ་ཡི་རྩོམ་ཡིག་འདོན་སྐབས། ང་ཚོས་ཁ་འདོན་འདོན་སྐབས་ཀྱི་ཁ་སྤྲོས་ལྟ་བུ་ཞིག་གོ་ནུས་པ་རེད། དེ་བས། ཐར་ལོ་ནི་གསར་བརྗེས་ཀྱི་ཐོན་འབྲས་ཞིག་ཡིན་པ་མ་ཟད། ཁོ་ལ་ད་དུང་སྲོལ་རྒྱུན་གྱི་ཆ་ཤས་ཤིག་ཀྱང་ཡོད་པ་རེད། བུ་མོ་ཡིན་ན་ཐ་མག་འཐེན་མི་ཉན། འདི་ནི་མའོ་ཡི་སློབ་མ་ཞིག་གི་སྐད་ཆ་མ་ཡིན་ཏེ། འདི་ནི་ཕོ་མཆོག་མོ་དམན་གྱི་སྲོལ་རྒྱུན་ཞིག་གི་འདུ་ཤེས་སྦས་མ་ཡིན། སྐྱེས་མའི་རིང་ལུགས་ཏུ་དཀྲལ་ན། གཡང་མཚོ་ནི་གཡོ་སྒྱུ་ཆེ་བའི་མི་ཞིག་ཡིན་པ་མ་ཟད། ཕྱོགས་གཞན་ཞིག་ནས་བཤད་ན་མོ་ཡང་རང་མཐོང་ཆེ་བའི་མི་ཞིག་ཡིན། འདི་ནི་ཐར་ལོ་དང་ལྡོག་སྟེ་ཡོད། ཐར་ལོ་ནི་རང་ལ་མགོ་སྐོར་བྱེད་མཁན་ཞིག་ཡིན་པ་ལས་གཞན་ལ་གཡོ་སྒྱུ་ཕོད་མཁན་དེ་འདྲ་མ་ཡིན།
དེ་བཞིན་ཐར་ལོ་ནི་རང་མཐོང་ཆུང་བ་ཞིག་ཀྱང་ཡིན། དེ་བས། རྙོག་དྲ་ཆེ་བའི་གཡང་མཚོའི་མི་སྣ་འདི་ཡི་ལུས་སྟེང་ནས་ང་ཚོས་ཡོན་ཏན་ཁེར་བུ་ཞིག་རྙེད་ཐུབ་པ་ཡིན་ན། དེ་ནི་མོས་ཐབས་ཤེས་བླང་དོར་མེད་པའི་སྒོ་ནས་རང་གི་རང་མཐོང་འཚོལ་བའི་སྤོབས་པ་དེ་ཡིན། ཁ་ལད་ཨོ་ཁེའི་ནང་གི་གཡང་མཚོ་ནི་མོ་རང་ཉིད་ངོ་མ་དེ་ཡིན་ལ། མོས་ཐ་མག་འཐེན་པ་བརྒྱུད་ནས་རང་གི་ལུས་ཕུང་ལ་མནར་གཅོད་ཅིག་བྱེད་བཞིན་ཡོད་པ་མ་ཟད། ད་དུང་སྤྱི་ཚོགས་རྙིང་བ་ཞིག་ལའང་མནར་གཅོད་བྱས་ཡོད་པ་རེད། བུ་མོ་ཞིག་གིས་ཐ་མག་འཐེན་ན་མི་ཡག་གི འདི་ནི་མནར་གཅོད་རྗེས་མ་དེའི་སྡུག་སྐད་ཡིན། དེ་བས། གཡང་མཚོས་རང་གི་ལུས་པོའི་སྒང་གི་མནར་གཅོད་དེ་དང་ཆབས་གཅིག་ཏུ་ཕ་རོལ་པོ་ལ་སེམས་ཁམས་ཀྱི་སྟེང་ནས་མནར་གཅོད་བྱེད་པ་རེད། རང་གིས་རང་ལ་སྡུག་སྦྱོར་བ་དེ་མིའི་རིགས་ཀྱི་འཐབ་རྩོད་ཀྱི་བྱ་ཐབས་ཞིག་ཏུ་སྣང་ཏེ། རང་གིས་རང་ལ་སྡུག་སྦྱོར་བ་དེས་ཕ་རོལ་པོའི་ལུས་སྟོབས་ཕམ་ཉེས་འབད་ཀྱིན་མེད་དེ། དེ་ཡིས་ཕ་རོལ་པོའི་ཀུན་སྤྱོད་གསོད་ཀྱིན་ཡོད་པ་རེད། རྒྱ་ལ་ཀྲུ་ཤིན诛心ཟེར་བའི་ཐ་སྙད་ཅིག་ཡོད། ཐད་བསྒྱུར་བྱས་ན་སེམས་གསད་རེད། འོན་ཀྱང་ང་ཚོའི་ཡུལ་སྐད་ནང་སེམས་གསད་ཟེར་དགའ་བ་སྔོན་འགྲོར་སོང་ནས་སེམས་སྡུག་ཏུ་བཅུག་པ་ལ་གོ་ཞིང་། ཀྲུ་ཤིན་ཟེར་དུས་སྡང་བ་སྔོན་འགྲོར་ཆགས་ཡོད་པ་རེད། གལ་ཏེ་ང་ཚོས་ཐར་ལོ་དེ་བོད་སྤྱི་ཚོགས་ཀྱི་ངོས་ཤིག་ཏུ་བརྩིས་པ་ཡིན་ན། གཡང་མཚོ་ནི་མ་རྩ་གཙིགས་འཛིན། མི་སྒེར་རིང་ལུགས། ཕོ་མོ་འདྲ་མཉམ་གྱི་ངོ་བོ་ལྡན་པའི་དེང་རབས་ཅན་དེ་ཡིན། པད་མ་ཚེ་བརྟན་གྱིས་དེང་རབས་རང་བཞིན་དེ་མི་གཟུགས་ཀྱི་གཡང་མཚོ་ལ་སྤྲུལ་ཏུ་བཅུག་ཡོད་པ་རེད། དེ་ལ་གདོང་ལེན་བྱེད་སྐབས། བོད་ཀྱི་སྤྲུལ་སྐུ་ཡིན་པའི་ཐར་ལོ་ཡིས་གཡང་མཚོ་ལ་འདོད་ཐོབ་དང་བསམ་འདུན་སྣ་ཚོགས་སྐྱེ་བཞིན་ཡོད་པ་མ་ཟད། སྲོལ་རྒྱུན་གྱི་གོམས་སུ་སོང་བའི་སྐྱོན་མཐོང་ཡང་ཡོད་པ་རེད། །
ང་། བློས་བཏང་།
བརྩེ་དུང་གི་སྐུད་པ་དེ་ནི་གཏམ་རྒྱུད་འདི་རྒྱུན་བསྟར་ཐུབ་པའི་རྐྱེན་གཙོ་བོ་རེད། སྐུད་པ་གཞན་ཞིག་ཀྱང་ཡོད་པ་ནི་བློས་བཏང་གི་བསམ་བློ་དེ་ཡིན། ཐར་ལོ་ཡི་ཐོག་མའི་མིག་དཔེ་ནི་ཀྲང་སི་ཏི་ཡིན། ཡང་ན་མའོ་ཡི་བསླབ་བྱ་ཡིན། ཁོས་རང་གི་ཉམ་ཆུང་དང་ནུས་མེད་ལ་རྒྱུ་མཚན་འདྲེན་སྐབས། ཁོས་རང་གི་ཉམ་ཆུང་དང་ནུས་མེད་ལ་སེམས་གསོའི་ཐབས་ཀྱི་ཆེ་བརྗོད་བྱེད་སྐབས། ཁོས་ནམ་ཡང་རང་ཉིད་ཀྲང་སི་ཏི་ལ་སྒོམ་བཞིན་ཡོད་པ་རེད། འཆར་ཡན་འདི་འདྲ་ཞིག་ལ་བརྟེན་ནས་ཁོས་རང་ཉིད་ཀྱི་ཉམ་ཆུང་དེ་བྱ་བཞག་རླབས་ཆེན་ཞིག་གི་ནང་དུ་ཡར་འདེགས་བྱས་པ་རེད། འཆི་བ་ཐེ་ཧྲན་རི་བོ་ལས་ཀྱང་ལྗིད་པ་ལྟ་བུའི་རྫུན་ཚིག་འདི། ཐར་ལོ་ལ་མཚོན་ན་ཤིན་ཏུ་གལ་ཆེ་བ་ཡིན་ཏེ། འཚོ་བ་བྱ་སྤུ་ལྟར་ཡང་བའི་ཐ་མར་བ་ཞིག་ལ་མཚོན་ན་འཆི་རྗེས་ཀྱི་ཡར་འདེགས་ཅིག་དགོས་པ་ཡིན་ཏེ། དེ་མེད་ན་ཁོ་རང་གི་འཚོ་བའི་སྤོབས་པ་གང་ནས་རྙེད། འདི་ནི་ཐར་ལོ་སྐྱོ་གར་མི་སྣ་ཞིག་ཡིན་པའི་ཆ་ནས་དགོས་པ་ཞིག་རེད། ནམ་ཞིག་ཁོ་རང་གིས་འཆར་ཡན་འདི་འདྲ་ཞིག་ལས་སད་པའི་སྐབས་སུ། ཁོང་གིས་གཡང་མཚོ་ལ་བཀའ་དྲིན་གྱི་སེམས་ཞིག་བཅིང་དགོས་ཏེ། མཐར་བཏུགས་ན་གཡང་མཚོ་ནི་རྨི་ལམ་ངན་པ་ཞིག་ཡིན་ཏེ། དེ་ཡིས་ཁོ་སད་དུ་བཅུག་རྒྱུ་རེད་ལ། ཁོ་ཉིད་མངོན་སུམ་ནང་ཁྲིད་རྒྱུ་རེད། །
ཅ། ཚབ་མཚོན།
འོན་ཀྱང་ཐར་ལོའི་རང་ཚུགས་ད་དུང་ལོན་མེད། ཁོ་རང་བློས་བཏང་གི་འཆར་ཡན་དེ་ལས་སད་ཀྱང་། རང་གི་ནུས་པ་ནི་བཞེངས་ཐུབ་མེད། གཡང་མཚོས་སྐྱོན་ཆ་དེ་ལ་བརྟེན་ནས་རྒན་པོ་དེའི་ཡོད་ཚད་བསླུས་པ་རེད། གལ་ཏེ་ཐར་ལོས་བོད་མཚོན་པ་དང་། གཡང་མཚོའི་མ་རྩ་རང་བཞིན་གྱི་ད་ལྟའི་གནས་བབ་མཚོན་པ་བདེན་ན། ང་ཚོས་བོད་ཀྱི་དེང་རབས་རང་བཞིན་གྱི་བཀག་རྡོ་ཆེ་གཉིས་མཐོང་ཐུབ་དེ། གཅིག་ནི་ལོ་རྒྱུས་རང་བཞིན་ལྡན་པའི་གསར་བརྗེས་ཀྱི་སེམས་ཁམས་དེ་ཡིན་པ་དང་། གཅིག་ནི་དངོས་ཡོད་ཆབ་སྲིད་ཀྱི་གདོང་འབག་ཕྱེ་ཐུབ་མེད་པའི་ནུས་མེད་དེ་ཡིན་ནོ།
གློག་བརྙན་ལས་མཐོང་བ་ལྟར་ན། པད་མ་ཚེ་བརྟན་རང་གིས་དེང་རབས་རང་བཞིན་ལ་སྐྱོན་བརྗོད་ཀྱི་ཚུགས་ཀ་ཞིག་ཁུར་ནས་ཡོད་རེད། ང་ཚོའི་འདིའང་གསར་བརྗེས་དང་སྲོལ་རྒྱུན་གཉིས་ལྡན་གྱི་དཔེ་གསོན་པོ་ཞིག་ལ་བགྲངས་ཆོག འོན་ཀྱང་། མི་ཡི་རྒུད་པ་དང་སྤྱི་ཚོགས་ཀྱི་དེང་རབས་ཅན་འགྱུར་ནི་ལྡོག་ཐབས་མེད་པ་ཞིག་ཡིན་ཏེ། དེ་ལ་ལྡོག་དགོས་ན། ཉམ་ཆུང་གི་རྣམ་པ་དེ་བཅོས་པའི་ཉིན་མོ་ཞིག་རྦད་ནས་མེད། གློག་བརྙན་ནང་གི་རི་མོ་ཆེས་ལེགས་ཤོས་དེ་ནི་གློག་སྐུད་ཀྱི་འོག་ཏུ་ཐར་ལོའི་ཁྱིམ་གཞིས་ལ་གློག་སྒྲོན་མེད་པའི་རྣམ་པ་ཞིག་བཀོད་སྒྲིག་བྱས་ཡོད་པ་དེ་རེད། བོད་ཀྱི་གནས་སྟངས་ཀྱང་དེ་རེད། དེང་རབས་རང་བཞིན་དང་ལོ་རྒྱུས་ཀྱི་ཁུར་བོ་མང་པོ་ཞིག་གིས་རྐྱེན་གྱིས། ང་ཚོ་གསར་བརྗེས་འཆར་ཡན་ལས་སད་རྗེས་གཡང་མཚོ་ལ་དགའ་ཡོད་པ་དང་། གཡང་མཚོས་ཀྱང་ང་ཚོ་མགོ་སྐོར་བྱས་ཡོད་པ་རེད།
འོན་ཀྱང་། ནམ་ཞིག་ང་ཚོས་དེང་རབས་རང་བཞིན་ནི་དགའ་རྒྱུ་ཞིག་མིན་པར་དེ་ནི་མངོན་སུམ་གྱི་འགྲོ་སྟངས་ཞིག་ཡིན་པ་མཐོང་རྗེས། ང་ཚོས་ཕྱིར་ལུག་ར་ལ་སོང་ནས་ལ་གླུ་ཉན་ཐབས་མེད་ལ། མའོ་ཡི་བསླབ་བྱ་ཡང་བཟློས་ཚད་མེད། ང་ཚོས་དངོས་ཡོད་གཅིག་ལ་ཤེས་རྟོགས་གསལ་བོ་ཞིག་བྱུང་རྗེས། ང་ཚོ་ལ་བདམས་ཀ་ཞིག་ལུས་ཡོད་དེ། ང་མི་བཟང་བོ་ཞིག་ཡིན་ནམ་ངན་པ་ཞིག་ཡིན། འོན་ཀྱང་ང་ཚོས་སླར་ཡང་ཤེས་དགོས་པ་ནི། བཟང་ངན་ལ་གསལ་འབྱེད་ཅིག་མེད་པ་དེ་ཡིན་ལ། མེད་པ་དེའི་འོག་ནས་ང་ཚོས་བཟང་ངན་ཞིག་ངེས་པར་ཏུ་བདམས་དགོས་པ་རེད། །
དོན་དག་གཅིག་གཉིས་ཤིག་གསལ་བཤད་བྱེད་ཐུབ་ཡོད་པར་སྨོན། སྐྱབས་གནས་དཀོན་མཆོག་གསུམ་གྱིས་བོད་ལ་ཐུགས་རྗེས་གཟིགས།
བདེ་ལེགས། །
རྩོམ་སྒྲིག་པ། དབང་མོ།
(མཆོད་མེའི་པར་དབང་གཞན་གྱིས་དགོལ་མི་རུང)
རྩོམ་ཁུངས། ངེད་དྲ་བ།


c: text/html

text:
རྩོམ་པ་པོ། བོན་ནག་ཚང་ཡེ་ཤེས་བློ་གྲོས། ཡོང་ཁུངས། རེབ་གོང་བོན་མང་དྲ་བ།
༼༡༽ བོད་ཆེན་པོའི་མངའ་ཁོངས་འབའ་རྫོང་གི་རྫོང་རིའི་རིག་གནས་ཀྱི་འབྱུང་བའི་གནས་བཤད་པ།
རྫོང་རིའི་རིག་དངོས་ནི་མཚོ་སྔོན་ཞིང་ཆེན་མཚོ་ལྷོ་ཁུལ་ཐུན་ཏེ༼འབའ༽རྫོང་འབའ་ཁུགས་ཞང་མཐུན་སྒྲིལ་སྡེ་བ་དང་མཁར་སྒང་སྡེ་བ་གཉིས་ཀྱི་མཐའ་སྐོར་ནས་བུད་པ་ཡིན་ལ། འདི་ནི་འབབ་ཆུ་དང་རྨ་ཆུའི་བཞུར་རྒྱུན་གྱི་ཁྲོད་ན་ཡོད། དུས་རབས 20 ལོ་རབས 70 སྐབས་སུ་ས་ཞིང་སྒེར་ལ་སྤྲད་ནས་ས་རྒོད་བདེ་ཐང་བྱེད་པའི་དུས་སུ་རིག་དངོས་འདི་བུད། 1983 ལོ་ནས་རྫོང་དང་ཞིང་ཆེན་གྱི་ཆེད་མཁས་པས་དངོས་རྫས་བསློག་ནས་རྫ་ཆས་སོགས 25 འདྲ་རྙེད་ནས་རྒྱུས་ལོན་བྱས། 1986 ལོ་ནས 1994 ལོའི་བར་དུ་རྒྱལ་ཁབ་རིག་རྫས་ཅུའུ་ཡིས་ཆོག་ཆན་བཀོད་པ་བརྒྱུད་དངོས་རྫས 2571 ལག་སོན་བྱུང་། 1995—1996 ལོའི་བར་སྐབས་སུ་དུར་ས 341 སྔོག་འདོན་བྱས་པ་དང་། ཚོན་ལྡན་རྫ་ཆས 896 བླངས། ཁྱོན་རིག་དངོས 23000 ལག་སོན་བྱུང་ནས་འབའ་རྫོང་གི་རྫོང་རི་ནི་རིག་དངོས་ཀྱི་གཏེར་མཛོད་ཅིག་ཏུ་གྲུབ་ཡོད་པ་ར་སྤྲོད་བྱས། ཚན་རིག་པའི་དཔྱད་འབྲས་ཁྲོད་ནས་རྫོང་རིའི་རིག་དངོས་ཀྱི་སྐོར་ལ་ལོ་ངོ་ལྔ་སྟོང་གི་ལོ་རྒྱུས་ཡོད་པར་བརྗོད་འདུག ཞིབ་ཏུ་ཀློག བོད་ཆེན་པོའི་མངའ་ཁོངས་འབབ་རྫོང་གི་རྫོང་རིའི་རིག་དངོས་ངོ་སྤྲོད་དང་ཤེས་རིག་གི་རྒྱབ་ལྗོངས་ལ་ཅུང་ལྟ་བ། →
ཚད་མ་རིག་པའི་གཞུང་ལུགས་ཐོག་མ་དེ་བོད་ཀྱི་མཁས་པས་བརྩམས་པ་རེད།
བོན་ནག་ཚང་ཡེ་ཤེས་བློ་གྲོས། ༼ རེབ་གོང ༽
སྔོན་གླེང་།
ངས་ན་ནིང་ནས་བཟུང་ཚད་མ་རིག་པའི་བྱུང་ཁུངས་སྐོར་གྱི་རྩོམ་ཡིག་རེ་འབྲི་བའི་འགོ་བཟུང་མྱོང་ན་ཡང་མཇུག་གྲུབ་མ་ཐུབ། ཨ་མདོ་བརྙན་འཕྲིན་ཁང་གི་མདོ་འཛིན་པ་ལྷ་དཔལ་ལགས་ཀྱིས་འགོ་འཛིན་མཛད་དེ་ནུབ་བྱང་མི་རིགས་སློབ་གྲྭ་ཆེན་མོའི་དགེ་རྒན་ཆེན་མོ་ཆུ་སྐྱེས་དགེ་འདུན་བསམ་གཏན་ལགས་ཀྱིས་གླེང་སྟེགས་སྟེང་བཤད་པའི ༼བོད་ཀྱི་ཚད་མ་རིག་པ་གླེང་བ༽ཞེས་པའི་གཏམ་བཤད་ལ་བལྟས་རྗེས་ཚད་མ་རིག་པའི་བྱུང་འཕེལ་ངོ་མ་དེ་འབྲི་འདོད་བྱུང་སོང་། དོན་ངོ་མ་བོད་ཀྱི་མཁས་པས་བརྩམས་པའི་ཚད་མའི་གཞུང་ལུགས་དེ་ཁྲི་སྲོང་ལྡེ་བཙན་གྱི་དུས་སྐབས་སུ་འཇོག་པ་ནི་ཚད་མ་རིག་པའི་ལོ་རྒྱུས་ཀྱི་ནོར་འཁྲུལ་ཚབས་ཆེན་ཞིག་ཏུ་སེམས་སོ།། ཞིབ་ཏུ་ཀློག ཚད་མ་རིག་པའི་གཞུང་ལུགས་ཐོག་མ་དེ་བོད་ཀྱི་མཁས་པས་བརྩམས་པ་རེད། →
ཁྱུང་ཞེས་པའི་ཐ་སྙད་ཀྱི་འབྱུང་ཡུལ་འཚོལ་བ།
ཀུན་དགའ་ཡེ་ཤེས་ཀྱིས་བརྩམས།
༆ ཁྱུང་གི་རིགས་རུས་ཀྱི་མཆེད་ཁུངས་དང་དེ་འབྲེལ་གྱི་ལྷ་སྒྲུང་ལ་དཔྱད་པ།
བོད་ཀྱི་ཤེས་རིག་ཞིབ་འཇུག་ཁྲོད་དུ་ཞང་ཞུང་གི་མི་རྒྱུད་དམ་ཡ་ཐོག་བོད་ཀྱི་མི་རྒྱུད་གང་ནས་མཆེད་པའི་སྐོར་གླེང་སྐབས་ཁྱུང་གི་ཐ་སྙད་འདི་མང་དུ་འབྱུང་གི་ཡོད་ཅིང་། དེ་ལས་འཕྲོས་པའི་ཁྱུང་གི་མཚོན་དོན་དང་དེ་འབྲེལ་གྱི་ལྷ་སྒྲུང་སྣ་ཚོགས་པ་ཞིག་བྱུང་ཡོད་པ་ནི་ཁྱུང་གི་སྤྱན་འདྲེན་ཞེས་པའི་དམངས་ཁྲོད་ཀྱི་གཏོ་གཞུང་དག་དང་། ཁྱུང་རབས་མི་འདྲ་བ་ཁག་གིས་གསལ་བཤད་བྱས་ཡོད། ལྷ་སྒྲུང་སམ་གཏམ་རྒྱུད། ཡང་ན་བོན་གྱི་ཡིག་ཆའམ་དམངས་ཁྲོད་ཀྱི་ཡིག་ཆ་རེད་ཟེར་བས་དེ་ལ་ཡིད་ཆེས་མི་བྱེད་པ་དང་། དོ་སྣང་བྱེད་འོས་མ་ཡིན་པའི་སེམས་ཁམས་དེས་ད་བར་ཁྱུང་གི་ཡིག་ཆ་འདི་དག་གི་རིན་ཐང་དང་། དེས་བོད་སྤྱིའིི་རིགས་རུས་ཀྱི་མཆེད་ཁུངས་ལ་ཕན་ཐོགས་ཡོད་པའི་འགྲེལ་བཤད་ཅི་ཞིག་བྱེད་ཐུབ་མིན་ལ་ཕལ་ཆེར་དོ་སྣང་བྱས་མི་འདུག་ཟེར་ཆོག ཞིབ་ཏུ་ཀློག ཁྱུང་ཞེས་པའི་ཐ་སྙད་ཀྱི་འབྱུང་ཡུལ་འཚོལ་བ། →
རྩོམ་བྲིས་པ། དགེ་གཤེན་ཚེ་ཚང་འོད་ཟེར་རྒྱལ་མཚན།
( མ་རྩོམ་ཡོང་ཁུངས། ལུག་ཚང་དཔལ་ཡོན།)
ཉེ་ཆར་བོན་དྲིས་ལན་ར་བར་དཔྱོད་ལྡན་འགའ་ཞིག་གིས་སངས་རྒྱས་ཀྱི་དབུ་ཡི་གཙུག་ཏོར་དེ་ཇི་ཞིག་ཡིན་པའི་དྲི་བ་དང་འབྲེལ། སྐབས་དེར་ལན་ཟུར་ཙམ་ཕུལ་ཡོད་ཀྱང་། ད་དུང་རང་འདྲའི་རྟོག་དཔྱོད་ལ་དགའ་བ་ཅན་འགའ་ཞིག་ལ་རྒྱས་ཙམ་ཞིག་དགོས་པར་སྙམ་སྟེ། ཉིན་ཤས་སློབ་གསེང་དང་ལས་ཀའི་ཞོར་ནས་འདིའི་སྐོར་སྣ་ཟིན་སྤུ་ཟིན་ཙམ་ཞིག་གླེང་རྒྱུ་ཡིན།
བོད་སྐད་ཐ་སྙད་ནང་དུ་སངས་རྒྱས་དབུ་ཡི་གཙུག་ཏོར་ཞེས་པ་འདི་མ་གླེང་གོང་། སྤྱིར་བཏང་དབུ་ཡི་ཐོར་ཚུགས་སམ་ཐོར་ཅོག་སྐོར་ངེས་པར་གླེང་དགོས་པ་ཞིག་ཆགས་ཡོད། རྒྱུ་མཚན་ནི། དབུ་ཡི་གཙུག་ཏོར་དང་། ཐོར་གཙུག་གམ་ཐོར་ཚུགས། གཙུག་ཕུད། ཐོར་ཅོག ལྭ་ཐོད་སོགས་ཕན་ཚུན་དོན་གཅིག་མིན་གང་ལྟར་འབྲེལ་བ་ཟབ་མོ་ཡོད་པ་ཞིག་རེད་ལ། མི་རིགས་གཞན་གྱིས་ཀྱང་ཐོར་ཚུགས་སམ་ཐོར་ཅོག་བཅིང་བའི་ལུགས་རྒྱ་ཆེར་འབྱུང་བས་སོ།། ཞིབ་ཏུ་ཀློག སངས་རྒྱས་ཀྱི་དབུ་ཡི་གཙུག་ཏོར་སྐོར་ལ་ཐོག་མར་དཔྱད་པའི་གཏམ་མེས་པོའི་ཞལ་ལུང་། →
༄༅། །གསང་སྔགས་ཀྱི་འཇུག་སྒོ་བཞུགས་སོ།།
རྩོམ་པོ་པོ། སེང་སྤྲུལ་རིག་འཛིན་ཉི་མ།
དེ་ལ་མདོ་ལུགས་ལྟར་ན་སྟག་གཟིག་འོལ་མོ་ལུང་རིང་དུ་སྐུ་བལྟམས་པའི་བདག་ཅག་གི་སྟོན་པ་རྣམ་པར་ཐམས་ཅད་མཁྱེན་པ། ཉོན་མོངས་པའི་གཡུལ་ལས་རྣམ་པའི་རྒྱལ་བ། སྟོང་གསུམ་འཇིག་རྟེན་འདུལ་བའི་སངས་རྒྱས་དང་གཤེན་རབ་རྣམས་ལས་མཆོག་གམ་རབ་ཏུ་གྱུར་བ། གང་ཟག་མིའི་གཟུགས་སུ་སྤྲུལ་པའི་སྐུ། དུས་གསུམ་གྱི་སྟོན་པ་ལས་ད་ལྟའི་ཚེ་ལོ་བརྒྱ་ཡི་སྟོན་པ་རྒྱལ་བ་གཤེན་རབ་མི་བོ་ཆེའམ། གསང་སྔགས་ལུགས་ལྟར་ན་སུམ་བཅུ་རྩ་གསུམ་ལྷ་གནས་གཡུ་ལུང་ཤེལ་གྱི་བྲག་ཕུག་ཏུ་སྐུ་འཁྲུངས་པའི་སྟོན་པ་བློ་གསལ་འཆི་མེད་གཙུག་ཕུད་ཀྱི་བསྟན་པའི་སྒོར་འཇུག་པ་ལ་ཉམས་སུ་ལེན་བྱའི་བོན་ལ་ཐེག་པ་དགུ་དང་། ཐེག་པ་བཞི་བཅུ་རྩ་ལྔ། ཐེག་པ་བརྒྱ་དང་རྩ་བརྒྱད་སོགས་མང་ཡང་དོན་དུ་ཐེག་པ་གཉིས་སུ་ངེས་ཏེ། ། དེའང་གདུལ་བྱ་དབང་པོ་ཐ་མ་པ་རྣམས་ལ་སངས་རྒྱས་ཀྱི་གོང་འཕང་ཐོབ་བྱེད་ཀྱི་རྒྱུ་དང་རྐྱེན་ཐམས་ཅད་ལམ་དུ་འཁྱེར་ནས་གཙོ་བོ་བསྟན་པའི་རྒྱུ་མཚན་ཉིད་ཀྱི་ཐེག་པ་བཞི་དང༌། ། གདུལ་བྱ་དབང་པོ་འབྲིང་དང་རབ་རྣམས་ལ་སངས་རྒྱས་ཀྱི་གོང་འཕང་འཐོབ་བྱ་དེ་ལམ་དུ་འཁྱེར་ནས་གཙོ་བོ་བསྟན་པའི་འབྲས་བུ་གསང་སྔགས་ཕྱི་ནང་གཉིས་ཀྱི་ཐེག་པ་ལྔ་སྟེ། ཐེག་པ་རིམ་དགུ་སོགས་ཐེག་པ་ཐམས་ཅད་རྒྱུ་འབྲས་ཐེག་པ་རྣམ་པ་གཉིས་སུ་བསྟན་པར་ངེས་པའི་ཕྱིར་རོ། ། ཞིབ་ཏུ་ཀློག གསང་སྔགས་ཀྱི་འཇུག་སྒོ་བཞུགས་སོ།། →
རྩོམ་པ་པོ། བོན་ནག་ཚང་ཡེ་ཤེས་བློ་གྲོས།
འདི་ནི་ངས་བཤད་འདོད་པའི་སྐད་ཆ་ཞིག་སྟེ་མིའི་རིགས་ཀྱི་རིག་གནས་དང་ཆོས་ལུགས་རིག་གནས་གང་ཡིན་ཡང་འབྱུང་ཁུངས་སམ་མ་ཡུམ་ནི་བོན་གྱི་རིགས་གནས་རེད་ཅེས་པའི་ཤེས་རིག་ཐད་ཀྱི་ཐོག་མའི་འབོད་པ་དེ་ཡིན།
ང་ནི་བོད་ནས་སྐྱེས་ཤིང་བོན་ལ་དད་པའི་མི་ཞིག་ཡིན་པས་ངས་བོད་ཀྱི་རིག་གནས་དང་ལོ་རྒྱུས། འཚོ་གནས་ཀྱི་ལམ་བུ་རེ་རེ་ལ་གཟབ་ནན་གྱི་ངང་ནས་འཚོལ་དཔྱོད་བྱས་པ་ཡིན། རིག་གནས་ལོ་རྒྱུས་ཀྱི་དུས་ཡུན་ལ་གཞིགས་ན་བོད་པ་ཡོད་ཚད་བོན་ནས་སྐྱེས་ཤིང་བོན་ནས་འདས་པའི་སྟབས་ཀྱིས་བོན་པོ་མ་ཡིན་པའི་བོད་པ་ཞིག་གང་ན་མཆིས། ངས་ཀྱང་ལོ་ངོ་སྟོང་ཕྲག་མང་པོའི་ཡ་ཐོག་གི་མེས་པོ་རྣམས་ཀྱི་རིག་གནས་ཏེ་བོན་གྱི་རིག་གནས་འདི་ལ་དད་གུས་དང་དག་སྣང་འཇོག་ཞོར་ཞང་ཞུང་རིག་གནས་འདིའི་ངོ་སྲུང་ཞིང་དར་སྤེལ་ལ་རེམ་ནས་ཡོད། དེའི་རྐྱེན་པས། ངས་རང་གི་བོད་པའི་ཡབ་མེས་གོང་མ་རྣམ་པ་དང་ཡབ་མེས་ཚོའི་རིག་གནས་ལ་རྒྱབ་འགལ་དང་ཁྲེལ་མེད་བཟོས་མེད་ལ་ངོ་གནོང་དགོས་པ་དེ་བས་ཀྱང་མེད། འདི་ནི། ངའི་ཁྱིམ་རྒྱུད་ཀྱི་ཡབ་མེས་རྣམ་པས་བཞུད་ཟིན་པའི་མེས་པོ་གོང་མའི་རིག་གནས་སྲུང་བའི་བརྟན་བརླིང་གི་རང་ཚུགས་མངའ་བའི་བག་ཆགས་དེས་གནང་བ་རེད། ཞིབ་ཏུ་ཀློག མིའི་རིགས་ཀྱི་ཤེས་རིག་གི་གྲོལ་ཕུག་དེ། གདོད་མའི་བོན་གྱི་རིག་གནས་རེད། →

robotstxt: allowed

filter: keep


text:
འབྲོག་པའི་ཡུལ་ཁྲིམས་ཀྱི་སྐོར།
འབྲོག་ཡུལ་དེ་དག་ཏུ་མངའ་ཐང་ཅན་གྱི་དཔོན་པོ་དང༌། ཡང་ན་དགོན་སྡེ་ཁག་གིས་བཀས་བཀོད་ཀྱིས་བཞག་པའི་ཁྲིམས་གང་ཞིག་ཀྱང་མི་འདུག་པར་མ་ཟད་མི་སྡེའི་ཚོགས་པ་གང་རུང་གིས་གཏན་འབེབས་བྱས་པའི་བཅའ་ཁྲིམས་ཀྱང་མི་སྣང་ཞིང༌། འོན་ཀྱང་ཡུལ་ལ་ཁྲིམས་གང་ཡང་མེད་པས་གང་བྱུང་དུ་མི་གསོད་པ་དང༌། རྒྱུ་ནོར་འཕྲོག་པ་སོགས་མགོ་མཇུག་གཏན་ནས་མེད་པ་ཞིག་ཀྱང་མ་རེད།
དེ་དག་གི་གནས་ལུགས་ནི་གནའ་བོའི་དུས་སུ་དར་སྲོལ་ཡོད་པའི་ལྷ་ཆོས་དང་མི་ཆོས་ཟུང་དུ་འབྲེལ་བའི་ཡུལ་ཁྲིམས་དག་རང་གཤིས་སུ་གོམས་འདྲིས་ཡུན་རིང་དུ་ཕྱིན་པའི་རྒྱུན་སྲོལ་མ་ཉམས་པ་ཞིག་ཡིན་འདུག འབྲོག་མིའི་ཡུལ་ཁྲིམས་ལ་ཞིབ་འཇུག་བྱེད་མཁན་གཙོ་བོ་ནི་འབྲོག་རུ་སོ་སོར་ཡོད་པའི“རྒན་པོ”ཞེས་བྱ་བ་འབྲོག་མི་རྒན་རིམ་བློ་ཁོག་དྲང་བ་དག་གིས་བྱེད་ཅིང༌། དུས་ནི་གླང་ཟླའི་བཞི་རྒྱལ་དང༌། དེར་མ་གྲུབ་པ་རྣམས་སྟག་ཟླའི་འདུ་བའི་སྐབས་སུ་ཞིབ་འཇུག་བྱེད་ཀྱི་ཡོད་འདུག
འབྲོག་པའི་རྔོན་ཁྲིམས་ནི། འབྲོག་ཡུལ་གང་དུ་ཡིན་ཡང་རུང༌། ཡུལ་སོ་སོའི་བླ་རི་དང་གཞི་བདག་གམ། ཡང་ན་དགོན་པ་ཁག་གི་བཀག་རི་རྣམས་ནས་རི་དྭགས་ཆེ་ཕྲ་མཐའ་དག་གསད་མི་ཆོག་ཅིང༌། གལ་ཏེ་གསོད་མཁན་ཞིག་བྱུང་ན། དེ་མ་ཐག་ཏུ་ཡུལ་དེའི་མི་སྡེ་ཚོས་རྗེས་འདེད་ཅིང༌། སེམས་ཅན་གང་བསད་པ་དེའི་རོ་དང༌། གསོད་མཁན་གྱི་རྟ་བོག་རྣམས་འཕྲོག་སྟེ་ཡུལ་དེའི་གླང་ཟླའི་བཞི་རྒྱལ་གྱི་རྟེན་ཐེབས་སུ་འཇོག་གི་ཡོད་པ་རེད། གལ་ཏེ་གསོད་མཁན་དེ་མི་སྡེའི་དཔུང་ཚོགས་ཤིག་ཡིན་ན་དེར་ཡོད་དགོན་པ་གང་རུང་གིས་བར་འདུམ་བྱེད་ཅིང༌། རྔོན་པ་ཚོས་གང་བསད་པའི་རོ་དང༌། རྟ་བོག་ཆ་གཅིག་གིས་བཤགས་པ་འབུལ་དགོས་པ་དང༌། གལ་ཏེ་རྔོན་པ་ཚོས་ཁས་མ་བླངས་ན་ཡུལ་དེ་དང་མི་ཚོགས་དེའི་བར་“ཏིས་རྩོད”ཀྱི་གཞི་ཆེན་པོར་འགྱུར་གྱི་ཡོད་པ་རེད།
འོན་ཀྱང་འབྲོག་མི་ཚོས་གཞི་བདག་དང་བཀག་རི་རྣམས་ལས་རི་དྭགས་གསད་ན་རང་རང་གི་ཁ་ཞེ་གུད་པ་དང༌། ཚེ་ཐུང་བ་དང༌། གང་བྱས་ལམ་དུ་མི་འགྲོ་བ་དང༌། སྒོ་ནོར་ལ་ཤི་གོད་འབྱུང་བའི་ཡིད་ཆེས་གཏིང་ཟབ་མོར་ཡོད་པར་བརྟེན་ཁྲིམས་འགལ་བྱེད་མཁན་ཤིན་ཏུ་ཉུང་ཞིང༌། གལ་ཏེ་བྱས་ནའང་འཕྲལ་དུ་བཤགས་པ་དང་ལེན་བྱེད་ཀྱི་ཡོད་པ་རེད།
འབྲོག་པའི་རི་རྒྱ་ནི། འབྲོག་ཡུལ་གྱི་བླ་རི་དང་གཞི་བདག་རྣམས་ནས་སུས་ཀྱང་རི་དྭགས་གསད་མི་ཆོག་པར་མ་ཟད་རྫ་ཡུང་དང༌། དབྱར་རྩྭ་དགུན་འབུ་དང༌། དཀར་མོག་རྣམས་ཀྱང་བརྐོ་འདོན་བྱེད་མི་ཆོག་ཅིང༌། དེ་དག་ནི་འབྲོག་མིས་ཤོད་སྲོལ་དུ་“དབྱར་རྩྭ་དགུན་འབུ་དང་དཀར་མོག་ནི་གཞི་བདག་གི་སྙིང་ནོར་རེད”ཅེས་དང༌། “རྫ་ཡུང་ནི་གཞི་བདག་གི་སྙིང་རེད། མི་སུས་བརྐོ་འདོན་བྱས་ན་དེའི་མི་ཕྱུགས་ལ་ནད་ཡམས་དྲག་པོ་འབྱུང་ཞིང༌། དེའི་རྐྱེན་གྱིས་ཡུལ་ཁམས་ལ་ནད་ཡམས་འབྱུང་གི་རེད།”ཅེས་ཟེར་ཞིང་ཡིད་ཆེས་ཀྱང་བྱེད་ཀྱི་ཡོད་པ་རེད། འདིའི་སྐོར་ནས་རྟག་པར་འབྲོག་ཡུལ་གྱི་མི་སྡེ་ཕན་ཚུན་རྣམས་རྩོད་གཞིར་འགྱུར་བ་ཤིན་ཏུ་མང་ཞིང༌། ཡུལ་ཁ་ཤས་ཀྱི་གཞོན་ནུ་ཕོ་མོ་རྣམས་ཡུལ་གཞན་དག་ཏུ་ཕྱིན་ཏེ། གསང་སྟབས་ཀྱིས་རྫ་ཡུང་སོགས་བརྐོ་འདོན་བྱེད་ཅིང༌། ཡུལ་དེའི་མི་སྡེས་ཤེས་རྟོགས་བྱུང་བའི་ཚེ། ཁོང་ཚོས་རྐོ་མཁན་རྣམས་འཛིན་བཟུང་ཐོག་འཕྲོག་བརྡུང་གང་ཐུབ་བྱེད་ཀྱི་ཡོད་པ་རེད། དེའི་འབྱུང་རྐྱེན་གཙོ་བོ་ནི། སྤྱིར་འབྲོག་མི་གཞོན་ནུ་དག་རྫ་ཡུང་སོགས་ཀྱི་ལོ་རྒྱུས་ལ་ཡིད་ཆེས་ཆུང་བ་དང༌། མ་ཟད་དངོས་རྫས་དེ་རིགས་ལ་བརྟེན་ཏེ་རྒྱ་ཚོང་པ་དག་ལས་ཇ་དང༌། དར་རས་རྒྱན་ཆ་སོགས་ཉོ་སྒྲུབ་བྱེད་ཐུབ་ཀྱི་ཡོད་པ་རེད།
འབྲོག་པའི་རི་བཤེར་ནི། འབྲོག་པའི་ཡུལ་ཁྲིམས་ཀྱི་རྐང་འཛིན་པ་དང༌། ཡུལ་གྱི་བདེ་འཇགས་སྲུང་སྐྱོང་གི་ལས་འཁུར་གལ་ཆེ་ཤོས་ནི་རི་བཤེར་བྱེད་དགོས་པ་དེ་ཉིད་ཡིན་འདུག་ཅིང༌། དེ་ཡང་འབྲོག་སྡེ་རུ་ཁག་སོ་སོ་ནས་བྱར་སྟོན་དུས་གཉིས་སུ་ཉིན་དུས་ངེས་མེད་ལ་རི་བཤེར་དུ་ཡང་ཡང་འགྲོ་སྲོལ་ཡོད་འདུག་ཅིང༌། རི་བཤེར་འགྲོ་མཁན་ནི་སོ་སོའི་ཕོ་གཞོན་ཞོན་རྟ་བཟང་གྲས་རྣམས་ཡིན་པ་རེད། འབྲོག་པའི་ཕོ་གཞོན་རྣམས་རྟག་པར་རི་བཤེར་དུ་འགྲོ་བ་ལ་ཧ་ཅང་དགའ་པོ་ཡོད་པ་རེད། གང་ལགས་ཤེ་ན། དེ་དག་ནི་རྟག་པར་ཕྱི་ཡུལ་གྱི་དགྲ་དང་འཐབ་རྩོད་བྱེད་པ་ལ་ཧ་ཅང་དགའ་པོ་ཡིན་པ་ལྟར། སྐབས་དེར་ཕྱི་ཡུལ་ནས་འབྱོར་བའི་རྔོན་པ་དང༌། རི་རྒྱ་གཤིག་མཁན་དང༌། “ཏིས་རྩོད”བྱེད་མཁན་སོགས་དང་འཕྲད་སྲིད་ཀྱི་ཡོད་པ་རེད། རི་བཤེར་གྱི་ལས་དོན་གཙོ་བོ་ནི་རྔོན་པ་དང༌། རི་རྒྱ་གཤིག་མཁན། ཇག་རྐུན་དང༌། “ཏིས་རྩོད་”མཁན་ནམ་དེ་དག་གི་སོ་ཉུལ་སོགས་ཡོད་མེད་རྟོག་ཞིབ་བྱེད་དགོས་པ་དག་ཡིན་འདུག་པ་དང༌། རི་བཤེར་དུ་འགྲོ་དུས་ཀྱང་སྔོན་མ་སྔོན་མའི་སྐབས་སུ་ཕྱི་མ་ཕྱི་མའི་དུས་ཚོད་ཁས་ཆད་བྱེད་པ་ཙམ་ལས་ངེས་ཆ་ཅན་གང་ཡང་མི་སྣང་ངོ༌།།
འབྲོག་པའི་ཇག་ཁྲིམས་ནི། འབྲོག་མི་སུ་ཞིག་གིས་དེ་སྔོན་འཁོན་གཞི་བྱུང་མེད་པའི་མི་སྡེ་གང་རུང་དང༌། མི་སྡེ་ནང་ཁུལ་བཅས་པར་ཇག་པ་རྒྱག་མི་ཆོག་ཅིང༌། གལ་ཏེ་ཁྲིམས་འགལ་བྱེད་མཁན་ཞིག་བྱུང་ན་གླང་ཟླའི་བཞི་རྒྱལ་ལམ་སྟག་ཟླའི་འདུ་བའི་སྐབས་སུ་གང་འཕྲོག་བཅོམ་བྱས་པའི་དངོས་པོ་རྣམས་རྩིས་ལེན་གྱིས་དགྲ་ལ་རྩོད་འདུམ་བྱེད་ཀྱི་ཡོད་པ་རེད། འབྲོག་མིས་འཇབ་རྐུན་བྱེད་སྲོལ་མི་འདུག་པར་མ་ཟད་སུ་ཞིག་གིས་བྱས་པ་ཡིན་པ་དེ་ནི་སྐྱེས་པ་ཕོའི་གྲལ་ནས་ཐོན་པའི་ཁྲེལ་དང་ངོ་ཚ་ཧ་ཅང་ཆེ་བར་བྱེད་པ་དང༌། གལ་ཏེ་མི་སུ་ཞིག་ཡུལ་དེའི་དགྲ་ཡུལ་ཞིག་ཏུ་ཕྱིན་ཏེ་རྟ་ནོར་སོགས་འཕྲོག་བཅོམ་བྱེད་ཐུབ་པ་ཡིན་ན། མི་དེ་ནི་ཡུལ་མི་ཚང་མས་རྩིས་ཐང་ཆེ་ཞིང་དཔའ་བོའི་གྲངས་སུ་འཇོག་གི་ཡོད་པ་རེད། སྤྱིར་འབྲོག་མིའི་རང་གཤིས་གོམས་འདྲིས་སུ་དབྱར་ཁར་སྐྱེས་པ་དར་མ་རྣམས་དགྲ་ཇག་པ་ཐེངས་རེ་འགྲོ་མ་ཐུབ་པ་ཡིན་ན་“གོ་ཁའི་རྒན་མོ”ཞེས་འཕྱ་སྨོད་བྱེད་སྲོལ་ཡོད་འདུག་ཅིང༌། དེ་འདྲའི་ཇག་ཆོམ་དུ་འགྲོ་ཡུལ་ནི་ཡུལ་དེའི་སྤྱི་སྒེར་གྱི་“ཏིས་རྩོད”གང་དུ་ཡོད་པ་དེར་འགྲོ་བའམ།
དེ་ལྟ་བུ་མེད་ན་ས་ཐག་ཧ་ཅང་རིང་ཞིང་ཆ་རྒྱུས་མེད་པའི་ཡུལ་དག་ཏུ་འགྲོ་དགོས་ཀྱི་ཡོད་པ་རེད།
ཡོང་ཁུངས། 《ནམ་མཁའི་ནོར་བུའི་གསུང་རྩོམ་ཕྱོགས་བསྒྲིགས》 རྩོམ་པ་པོ། ནམ་མཁའི་ནོར་བུ།


text:
སློབ་གྲྭའི་འཚར་ལོངས་ཀྱི་བརྒྱུད་རིམ།
ཆུ་ཀྱཱ་བྱིས་སྐྱོང་ཁང་ནི་མཚོ་སྔོན་ཞིང་ཆེན་མཚོ་ལྷོ་ཁུལ་གསེར་ཆེན་རྫོང་ཆོས་རྗེ་ཡུལ་ཚོའི་ཆུ་ཀྱཱ་སྡེ་བ་ཞེས་པར་ཡོད་ཅིང་། སློབ་གྲྭ་འདིར་དགེ་རྒན་གསུམ་དང་ཇ་མ་གཅིག ༢༠༡༥ལོར་སློབ་མ༣༧ཡོད། ཆུ་ཀྱཱ་ནི་རྨ་བྱང་ཤ་བྲང་ཚོ་དྲུག་གི་ཡ་གྱལ་དང་སྡེ་བ་འདི་ལ་དུད་ཁ༤༠༠དང་མི་གྲངས༡༧༠༠ཙམ་ཡོད་ཅིང་། ཆོས་རྗེ་ཡུལ་ཚོ་ནས་ནུབ་ཕྱོགས་སུ་སྤྱི་ལེ༣༨གྱི་ས་ན་ཡོད།
སློབ་ཁང་མདུན་གྲལ་བསྒྲིགས་པའི་བྱིས་པ།
ཐོག་མའི་འགོ་ཚུགས་དུས།
༢༠༠༩ལོའི་སློབ་གསོའི་ལམ་ལུགས་ཀྱི་འགྱུར་བས་སྡེ་བའི་ནང་གི་བཅའ་སྡོད་སློབ་ཆུང་དག་གཏོར་ནས་ཡུལ་ཚོ་ལ་གཅིག་སྡུད་བྱས་ཏེ་སྡེ་བའི་ནང་དུ་བྱིས་པའི་སློབ་གསོའི་ལྟེ་གནས་གཅིག་ཀྱང་མེད་པར་གྱུར་པ་རེད། གནས་ཚུལ་དེའི་འོག་ཏུ་སྡེ་བའི་སྡེ་གཙོ་གཙོ་བྱས་རང་གི་སྡེ་བའི་ནང་དུ་བྱིས་པ་ཆུང་ཆུང་དག་ལ་སློབ་ཁྲིད་རེ་བྱེད་དགོས་པའི་འཆར་གཞི་བཏོན་པའི་འོག མང་ཚོགས་ཀྱིས་ཀྱང་རྒྱབ་སྐྱོར་བྱས་ཏེ་རིག་གནས་ངེས་ཅན་ཞིག་སྦྱངས་པ་དང་སེམས་ཤུགས་ཅན་གྱི་ན་གཞོན་འཇིགས་མེད་རང་གྲོལ(གསེར་བྷེ)། བཟང་ལྷ(འཕགས་ལོ)། གཡང་མོ་འཚོ་གསུམ་བདམས་ཏེ་དམངས་སྒྲུབ་ཀྱི་ལམ་ནས་ད་ལྟའི་བྱིས་སྐྱོང་ཁང་འདིའི་ཐོག་མའི་མ་གཞི་གྲུབ་པ་རེད།
ཐག་དྲའི་སྒང་དུ་རྩེད་ཀྱིན་པའི་བྱིས་པ།
དགེ་རྒན་གསུམ་གྱི་གཏམ།
བཅའ་སྡོད་སློབ་གྲྭ་ཡུལ་ཚོ་ལ་བསྡུས་རྗེས་སློབ་གྲྭའི་ར་སྐོར་འདིའི་ནང་དུ་སྔོན་གྱི་ཁང་སྟོང་དག་མ་གཏོགས། ཇ་ཁང་ནང་ན་སླ་ང་གཉིས་དང་ཁོལ་མོ་གཅིག ཤིང་ལེབ་ཆེ་གཅིག སློབ་ཁང་ནང་དུ་ཅོག་ཙེ་རྙིང་བ་འགའ་ལས་ཅི་ཡང་མེད་པ་རེད། ༢༠༠༩ལོའི་ཟླ༧པའི་ཚེས༡༦ཉིན་སློབ་གྲྭ་འདིའི་འགོ་ཚུགས་ཤིང་། སྡེ་བའི་བཀོད་སྒྲིག་གིས་བྱིས་པ་ཆུང་ཆུང༡༧འདི་རུ་བསྐྱལ་བ་རེད། ད་ལྟ་འདང་བརྒྱབ་ན་སྐབས་དེར་ང་ཚོའི་ཆ་རྐྱེན་ཧ་ཅང་ཐབ་ཆག་རེད། ཐ་ན་ལྕགས་ཐབ་དང་། ལྡུད་མ། ཕྱག་གཞོང་། འབུད་ཆས་སོགས་ཀྱང་རང་གིས་གྲ་སྒྲིག་བྱས་པ་དང་། ཁང་རྩི་བཀོག་ནས་ས་སྨྱུག་བྱས་པ། གཟའ་ཉི་མའི་ཉིན་འོང་བ་འཐུ་རུ་སོང་བ་སོགས་བྱས་མྱོང་། དགུན་ཁར་ས་འདིར་གྲང་ངར་དང་ཙག་རླུང་ཆེ་ཞིང་སྐབས་དེར་ཤེལ་གྱི་ཁྱམས་ར་སོགས་ཀྱང་ཅི་ཡང་མེད་པས་དགུན་ཁ་ནི་ང་ཚོ་ལ་མཚོན་ན་དུས་ཡུན་ཤིན་ཏུ་རིང་པོ་ཞིག་རེད། ཡུལ་ཚོ་དང་རྫོང་རིམ་པའི་སློབ་གསོ་ཅུས་ཀྱིས་དོ་སྣང་བྱས་པ་ལ་བརྟེན༢༠༡༣ལོར་ད་གཟོད་སློབ་ཁང་དང་ཁྱམས་ར། བྱིས་པའི་རྩེད་ཆས། ཟ་ཁང་། དགེ་རྒན་ཚོའི་གཞུང་ལས་ཁང་སོགས་ད་ལྟའི་རྣམ་པ་འདི་བྱུང་པ་རེད།
རྩེད་ཁང་དུ་རྩེད་མོར་རོལ་བའི་དགེ་སློབ་ལྷན་རྒྱས།
ཆོས་རྗེ་ཡུལ་ཚོའི་སློབ་གཙོ་དཔལ་ལྡན་དབང་ཕྱུག་གི་གཏམ།
སྔོན་ལ་བྱིས་སྙོར་ཁང་ཟེར་བ་འདི་རྫོང་ཡོངས་ལ་རྒྱལ་ཁབ་ཀྱིས་བཙུགས་ཡོད་པ་མ་རེད། ཆུ་ཀྱཱ་སྡེ་བ་ཡིས་མ་བསྐུལ་དང་བླངས་ཀྱིས་བྱིས་པ་ཚོར་སློབ་སྦྱོང་བྱེད་ས་ཞིག་སྒྲུབ་ཡོད་པ་རེད། དགེ་རྒན་ཁོ་ཚོས་ཀྱང་ཕལ་ཆེར་ཟླ་ཕོགས་ཀྱང་མ་བླངས་པར་ཁོ་ཚོ་རང་ངོས་ཀྱིས་ཁྲིད་ནས་སྙོར་ཏེ་ལོ་གསུམ་གྱི་དུས་ཡུན་ལྟ་བུ་ཞིག་འགོར་པ་རེད། ང་འདིར་ཐོན་ཏེ་གམ་གྱི་མི་རྣམས་ལ་བྱིས་སྙོར་ཁང་གང་དུ་ཡོད་པ་རེད་ཅེས་དྲིས་པ་ན་དགེ་རྒན་ཚོས་བྱིས་སྙོར་ཁང་ཞིག་ཆུ་ཀྱཱ་ན་ཡོད་པ་རེད། སྡེ་བའི་ནང་གི་མི་འགའ་ཡིས་ཁྲིད་ཀྱིན་འདུག་ཟེར། དེ་ནས་ང་ཆུ་ཀྱཱ་ལ་ཐེངས་ཤིག་བལྟ་རུ་སོང་བ་ཡིན། ང་བལྟ་རུ་སོང་དུས་དངོས་གནས་དགེ་རྒན་ཁོང་གསུམ་པོས་ཁྲིད་པ་ཤིན་ཏུ་ལེགས་པོ་རེད། དེ་ནས་ངས་དེ་རུ་གནས་ཚུལ་ཞིག་རྒྱུས་ལོན་བྱས་པ་ན། ཁོང་ཚོ་ལ་རྒྱལ་ཁབ་ཀྱི་ཟླ་ཕོགས་ཀྱང་མེད་པར་སྡེ་བའི་ནང་གི་རོགས་དངུལ་དེ་ལྟ་བུ་ལ་བརྟེན་ནས་ཁྲིད་པ་ཡིན་ཟེར། ངས་ཁྱོད་ཚོའི་སློབ་གྲྭ་འདི་རྒྱལ་ཁབ་ཀྱིས་གོང་ནས་མར་བཀའ་ཕབ་སྟེ་བཙུགས་པ་ཞིག་ཀྱང་མ་ཡིན་པར་སྡེ་བའི་ནང་ནས་རང་འགུལ་གྱིས་བཙུགས་པ་ཡིན་ནམ་ཞེས་དྲིས་པ་ན་དེ་ལྟར་ཡིན་ཟེར། དེ་ནས་ངའང་ཁོ་ཚོའི་སེམས་ཤུགས་ཀྱིས་སེམས་འགུལ་ཐེབས་ཏེ། ངས་ཀྱང་རྗེས་ཕྱོགས་རྒྱལ་ཁབ་ཀྱིས་སློབ་གྲྭ་འདི་རིགས་ཀྱི་ཕྱོགས་ལ་ལམ་ལུགས་རེ་བཟོས་པ་ན་ནུས་ཚོད་ཐུབ་ཚོད་ཀྱིས་རོགས་རམ་རེ་ཨེ་ཐུབ་ལྟ་ཞེས་བཤད་ཅིང་། ཁོང་ཚོ་ལ་དཀའ་ཁག་ཅི་འདུག་བལྟས་པ་ན་ཐ་ན་སྔོན་གྱི་སྒྲོག་ཙེ་དང་རྐུབ་སྟེགས་དག་ཀྱང་སློབ་གྲྭ་གཏོར་བའི་སྐབས་སུ་ཁྱེར་སོང་ཟེར་བས་ངས་ཀྱང་སྒྲོག་ཙེ་དང་རྐུབ་སྟེགས་འགའ་བྱིན་པ་དང་། དཔེ་ཆ་སོགས་ཀྱི་ཐོག་ནས་རོགས་སྐྱོར་ཞིག་བྱས་པ་ཡིན། དེ་ནས་ཅུང་མ་འགོར་བར་ཉིས་སྟོང་བཅུ་གཉིས་ལོར་རྫོང་ཡོངས་ཀྱི་སྡེ་བ་སོ་སོ་ནས་བྱིས་སྙོར་ཁང་བཙུགས་པ་རེད། སློབ་གྲྭ་དེ་ལྟ་བུ་ཞིག་འཛུགས་ན་དགེ་རྒན་དགོས་པ་གཞིར་བཞག་རེད། དགེ་རྒན་དག་རྒྱུགས་བླངས་ནས་བསྡུས་པ་རེད། ལོ་དེར་རྫོང་ཡོངས་ནས་བྱིས་སྙོར་དགེ་རྒན130ལྷག་བསྡུས་པ་རེད། ཡིན་ཡང་དགེ་རྒན་དེ་གསུམ་པོ་རྒྱུགས་ལའང་ཞུགས་སུ་མ་བཅུག དེའི་རྒྱུ་མཚན་ནི་ཁོང་ཚོ་རྒྱུགས་ལ་ཞུགས་ན་འཕྲོད་མིན་ཡང་བཤད་དཀའ་མོ་རེད། དྲང་མོར་བཤད་ན་བྱིས་སྙོར་ཁང་ཞིག་གི་དགེ་རྒན་བྱེད་པར་ཡོན་ཏན་གྱི་ཆ་ནས་ཅུང་ཙམ་སྦྱངས་པ་ཅན་ཞིག་ལ་མཚོན་ན་སུས་ཀྱང་ནུས་པ་རེད། ཡིན་ཡང་གཙོ་བོ་དེ་ཡང་དང་བསྐྱར་དུ་ཁྲིད་པར་སུན་སྣང་མེད་པ་ཞིག་དང་སེམས་ཤུགས་ལྡན་པ་ཞིག་ཡིན་དགོས། དོན་དངོས་སུ་ས་གནས་དེར་ནུས་པ་ཞིག་ཐོན་དགོས་ན། གཞན་ཞིག་ནས་མི་ཞིག་འོངས་ཏེ་ཆུ་ཀྱཱ་ནས་ཅིག་བསླབ་ཡང་ཁོ་ཚོར་གཅིག་ནས་ས་གནས་དེ་ལ་ཆ་རྒྱུས་ཅི་ཡང་མེད་པ་དང་། གཉིས་ནས་འཚོ་བ་དང་ཟ་འཐུང་། སྡོད་གནས་སོགས་ཀྱི་ཐད་ནས་ཀྱང་ཆ་རྐྱེན་མང་པོ་ཞིག་འདོན་ངེས་རེད། ངས་དེ་ལྟར་བསམས་ཏེ་རྫོང་སློབ་གསོ་ཅུས་ལ་སྡེ་བ་དེའི་དགེ་རྒན་དེ་གསུམ་ངེས་པར་དུ་བསྡུ་ལེན་བྱེད་དགོས། ང་ཚོའི་རྫོང་ཡོངས་སུ་བྱིས་སྙོར་ཁང་དེ་ལྟ་བུར་རང་འགུལ་གྱིས་སྒྲུབ་པ་དེ་མ་གཏོགས་མེད་ཅེས་ཡར་ཞུ་བྱས་པ་ཡིན། དོན་དངོས་སུའང་དེ་ལྟར་ཡིན་པ་རེད། དེ་ལྟར་རེ་བ་ཞུས་པ་ན་རྫོང་སློབ་གསོ་ཅུས་ཀྱི་འགོ་གཙོ་ཡིས་ཀྱང་དོན་དངོས་སུ་དེ་ལྟ་བུ་ཞིག་ཡིན་མིན་ཅིག་ལྟ་ཞེས་རྫོང་སློབ་གསོ་ཅུས་སོགས་སློབ་གྲྭ་དེའི་ནང་ལ་འོངས་ཏེ་བལྟས་རྗེས། འདི་ལྟ་བུ་ཞིག་ལ་རྒྱབ་སྐྱོར་མི་བྱེད་པར་གང་ལ་རྒྱབ་སྐྱོར་བྱེད་ཅེས་བཤད་དེ་དགེ་རྒན་དེ་གསུམ་པོའང་ལོ་དེར་རྒྱུགས་ལ་ཞུགས་པའི་དགེ་རྒན་གཞན་པ་དག་དང་ཚད་གཅིག་གིས་བྱིས་སྙོར་དགེ་རྒན་གྱི་ནང་དུ་བསྡུས་པ་རེད། དེ་ནས༢༠༡༣ལོར་ད་ལྟའི་སློབ་ཁང་སོགས་དེ་དག་འཛུགས་སྐྲུན་བྱས་པ་རེད།
ཆུ་ཁར་གང་འདོད་ཀྱིས་རྩེད་ཀྱིན་པའི་དགེ་སློབ།
ཉིས་སྟོང་བཅོ་ལྔ་ལོའི་སློབ་མའི་མཉམ་པར།


text:
Friday, May 3, 2013
ཆོས་ཚོགས་དེབ་སྐྱེལ་ཡིག་ཆའི་ཆེད་དུ་འཚོགས་འདུ་བྱས་པའི་ཉིན་མོ།
དེ་རིང་ནི་ངོས་ཀྱི་ཆོས་ཚོགས་འཇམ་དབྱངས་ཆོས་འཁོར་གླིང་འདི་ཉིད་ཨ་རིའི་གཞུང་ལ་དེབ་བསྐྱེལ་བྱས་ནས་ཟླ་བ་གཅིག་ལྷག་སོང་བས་དེའི་ཆེད་དུ་དེ་རིང་ཆོས་ཚོགས་ཀྱི་ཚོགས་གཙོ་ཧར་ཌེའི་དང་། དངུལ་གཉེར་སེའི་ཊེའི་ཧྥིའུ། རྩིས་པ་ཁེའུ་ཡོའུ་བཅས་ཀྱི་མཉམ་དུ་ཉིན་གུང་ཟ་མ་དང་ལྷན་ཀོའུ་རིའུ་ཡའི་ཟ་ཁང་ཞིག་ནང་དུ་འཛོམས་ནས་གྲོས་མོལ་ལྷུག་པོར་བྱུང་། འཆར་གཞི་ལྟར་དུ་བྱས་ན་ཆོས་ཚོགས་དེབ་བསྐྱེལ་གྱི་ཡིག་ཆ་ཟླ་བ་གཉིས་ནང་ཚུད་འབྱོར་བའི་ཚོད་དཔག་བྱེད་ཀྱི་འདུག ཉིན་གུང་ཟ་མ་ཚར་དང་ལྷན་དུ་ང་ཚོ་དགེ་སློབ་ཚང་མ་མཉམ་དུ་རྒྱ་མཚོའི་འགྲམ་དུ་སྤྲོ་འཁྱམས་ལ་སོང་བས་དེ་རིང་གི་གནམ་གཤིས་དེ་སྐྱིད་དྲག་ནས་ཧ་ཅང་སྐྱིད་པོ་བྱུང་། དེ་ནས་ངོས་ཀྱི་སློབ་མ་རྗེན་སེའི་སྐྱེ་སྐར་ལ་ཁེལ་ཡོད་པས་ཨ་མ་སུའི་སིན་དང་ངེད་གཉིས་མ་རའི་ཎ་ཝེར་ནམ་ཟ་ཁང་ཞིག་ནང་དུ་སོང་བས་དད་ལྡན་མ་རྗེན་སེའི་ནས་དེར་སྒུག་འདུག རྗེན་སེའི་ནི་ཨ་མ་སུའི་སིན་གྱི་ཆོས་གྲོགས་ཡག་ཤོས་དང་ངོས་ཀྱི་སློབ་མ་གཉོམ་ཆུང་ཤོས་དང་ཡ་རབ་ཤོས་དེ་ཡིན། ཨ་མ་སུའི་སིན་ངེད་གཉིས་སྔ་ནས་གྲ་བསྒྲིགས་བྱས་པ་ནང་བཞིན་མོ་རང་གི་སྐྱེ་སྐར་གྱི་ལག་རྟགས་སུ་མེ་ཏོག་དང་། ཁ་གཏགས། ཕྲེང་བ་སོགས་སྤྲད་ནས་ངོས་ཀྱི་དགའ་ཤོས་ཝེར་ནམ་ཐུག་པ་ཨང་གྲངས་གསུམ་པ་དེ་མངགས། དགོང་ཟས་ཚར་བ་དང་མཉམ་དུ་འཕྲོད་བསྟེན་གྱི་ཆེད་དུ་མ་རིའི་ཎའི་གླིང་ཁ་ཤིང་ནགས་ཀྱི་གསེབ་ལ་འཁྱམས་ཉུལ་ཆུ་ཚོད་གཅིག་ཙམ་བྱས་ནས་ནང་དུ་འབྱོར་ཞིང་དེ་རིང་གི་ཉིན་ཐོ་མདོར་བསྡུས་དེ་གཏངས་ནས་ཉལ་སར་སོང་ནས་གཉིད་དུ་ཡུར།
Subscribe to: Post Comments (Atom)


text:
རྒྱ་གར་བང་ཆེན་གསར་ཁང་གི་བགྲོ་གླེང་ལ་དབུ་བཞུགས་མཛད་པ།
༄༅། །ཕྱི་ལོ་ ༢༠༡༧ ཟླ་ ༥ ཚེས་ ༢༤ ཉིན་གྱི་སྔ་དྲོར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་དྷི་ལིར་ཆིབས་བསྒྱུར་བསྐྱངས་ཤིང་། ཉིན་གུང་གི་ལྗགས་སྨིན་གྲུབ་རྗེས་རྒྱ་གར་གྱི་གསར་ཤོག་གྲགས་ཅན་རྒྱ་གར་བང་ཆེན་(Indian Express)ཞེས་པས་གདན་ཞུས་ལྟར་གསར་ཤོག་གི་འགན་འཛིན་ཨནནྡ་གོཧན་ཀར་(Anant Goenka)དང་། རྒྱལ་ཡོངས་བསམ་འཆར་གྱི་ཞུ་ཆེན་པ་ཋན་ཊི་མི་ཤྷ་ར་(Vandita Mishra)གཉིས་དང་ལྷན་དུ་གླེང་མོལ་ལྷུག་པོ་མཛད་རྒྱུའི་མཛད་འཆར་སྐྱོང་བར་ཆེད་ཕེབས་མཛད། མཛད་སྒོའི་སར་ཚོགས་ཁང་ནང་མ་ཆུད་པའི་མི་མང་མང་པོ་འདུ་འཛོམས་བྱས་ཡོད་ཅིང་། དངོས་སུ་ཞབས་སྟེགས་ཀྱིས་མ་ལྡང་བར་མང་དག་ས་ལ་ཡང་སྡོད་དགོས་བྱུང། ཨ་ནནྡ་གོ་ཧན་ཀར་ནས་མགོན་པོ་མཆོག་མང་ཚོགས་ལ་ངོ་སྤྲོད་ཞུས་རྗེས་མགོན་པོ་མཆོག་ནས་གསུངས་དོན།
ང་རང་ཚོ་ཚང་མ་སྤྱི་ཚོགས་ལ་བརྟེན་དགོས་པའི་སེམས་ཅན་གྱི་ཁོངས་སུ་གཏོགས་པས། སྙིང་རྗེའི་བསམ་པ་དང་། ཕན་ཚུན་མཛའ་བརྩེ་ཡོད་ན་བློ་ཐག་ཉེ་པོ་ཡོང་ཐུབ། དེང་སང་ཚན་རིག་པས་འགྲོ་བ་མིའི་ལྷན་སྐྱེས་ཀྱི་རང་བཞིན་ནི་བྱམས་བརྩེའི་རང་བཞིན་ཡིན་པར་ངོས་འཛིན་བྱེད་ཀྱི་ཡོད། འདི་ནི་ང་ཚོ་རེ་བ་སྐྱེ་སའི་གཞི་ཞིག་ཡིན། སྤྱིར་དུད་འགྲོ་སེམས་ཅན་རྣམས་རྩུབ་ཆ་ཆེ་རུང་། དམག་ཐབས་ཀྱི་ངན་བྱུས་བཤམས་པ་སོགས་བྱེད་མཁན་ནི་མི་ཁོ་ན་ཡིན་ལ། འོན་ཀྱང་འདིའི་ཐད་ད་ཆ་བཟང་ཕྱོགས་ཀྱི་འགྱུར་བ་འགྲོ་བཞིན་ཡོད། སྔར་དུས་རབས་ཉི་ཤུའི་སྟོད་ཀྱི་ཆ་ལ་རྒྱལ་ཁབ་གཉིས་དབར་འཁྲུག་འཛིང་ཤོར་སྐབས་རྒྱལ་ཁབ་སོ་སོའི་འབངས་མི་སེར་ཀུན་ནས་ཚམ་ཚོམ་མེད་པར་རྒྱབ་སྐྱོར་བྱེད་ཀྱི་ཡོད། འོན་ཀྱང་སྔར་ཝི་ཏི་ནམ་(Vietnam)གྱི་དམག་འཁྲུག་སྐབས་ཨ་རིའི་མི་སེར་མང་པོས་དེ་ལ་ངོ་རྒོལ་ཤུགས་ཆེན་བྱས་ཡོད་ལ། ཕྱིས་སུ་ཨི་རག་གི་དམག་ལ་ཡང་དེ་བཞིན་འཛམ་གླིང་གི་མི་ས་ཡ་མང་པོས་ངོ་རྒོལ་བྱས་ཡོད། ངོས་རང་ནི་ཡུ་རོབ་སྤྱི་མཐུན་ཚོགས་པའི་ལངས་ཕྱོགས་ལ་དག་སྣང་དང་ཡི་རང་བྱེད་མཁན་ཞིག་ཡིན་ལ། ཚོགས་པ་འདི་ནི་སྔར་ལོ་རྒྱུས་ཀྱི་ནང་ཕན་ཚུན་འཐབ་འཛིང་བྱེད་མཁན་གྱི་རྒྱལ་ཁབ་རྣམས་སྒེར་སོ་སོའི་ཁེ་ཕན་ཙམ་མིན་པར་སྤྱི་ལ་ཕན་པའི་བསམ་པས་མཉམ་དུ་འདུས་པའི་ཚོགས་པ་ཞིག་ཡིན། འདི་ནི་འགྲོ་བ་མིའི་བསམ་བློའི་ཆུ་ཚད་ཡར་ཐོན་གྱི་རྣམ་པ་ཞིག་ཡིན་ཞེས་བཀའ་སྩལ།
ཡང་དེ་ནས་དམག་འཁྲུག་གི་ཉེན་ཁ་མེད་པའི་འཛམ་བུ་གླིང་ཞིག་ཡོང་སྲིད་མིན་སྐོར་བཀའ་འདྲི་ཞུས་པར། དེ་ནི་འཛམ་བུ་གླིང་པའི་མི་རྣམས་ཀྱི་འབད་བརྩོན་ལ་རགས་ལས་ལ། ཕན་ཚུན་དོགས་པ་མེད་པ་བཟོ་རྒྱུར་མཛའ་མཐུན་གྱི་གྲོགས་འདྲིས་སྤེལ་རྒྱུ་གལ་ཆེན་པོ་ཡིན། ད་ལྟ་ང་རང་ཚོ་བདེ་ཞིང་ལྷོད་ལྷོད་ངང་སྡོད་མུས་ཀྱི་དུས་སྐབས་འདི་ག་རང་ལ་འཛམ་གླིང་གི་ཕྱོགས་གཞན་དུ་ཕན་ཚུན་གསོད་རེ་གཏོང་བཞིན་པ་ཡང་ཡོད། དེ་ཡང་སྐབས་རེ་ཆོས་ལུགས་ཀྱི་ཁྱད་པར་ལ་བསྙད་དེ་ཡོང་གི་ཡོད། དེ་བཞིན་མུ་གེས་འཆི་བཞིན་པ་ཡང་ཤིན་ཏུ་མང་པོ་ཡོད་པས་ང་ཚོས་དེ་དག་གི་དཀའ་ངལ་ལ་སེམས་ཚོར་མེད་པ་ག་ལ་རུང་། ངོས་རང་གི་ཕྱོགས་ནས་འཛམ་བུ་གླིང་པའི་མི་རྣམས་ལ་ཕན་ཚུན་གཅིག་གྱུར་དང་གཉེན་བཤེས་ཀྱི་འདུ་ཤེས་བསྐྲུན་རྒྱུར་དམ་བཅའ་བརྟན་པོ་ཡོད་ཅིང་། དེ་ཡང་ལུས་དང་སེམས། དེ་བཞིན་ཚོར་བ་སོགས་གང་ཐད་ནས་བལྟས་ཀྱང་ང་ཚོ་ཚང་མ་གཅིག་གྱུར་ཁོ་ན་ཡིན། སྔར་ཡིན་ན་བཟང་སྤྱོད་བསྐྲུན་རྒྱུའི་འགན་ཆོས་ལུགས་ཁག་ལ་ཡོད་པ་ལྟ་བུ་རེད། དེང་སང་འཛམ་གླིང་མི་དུང་ཕྱུར་བདུན་བཅུ་ཙམ་གྱི་ནང་དུང་ཕྱུར་གཅིག་ཙམ་གྱིས་ཆོས་ཁས་ལེན་གྱི་མེད། ཆོས་ཁས་ལེན་མཁན་མང་དག་ཀྱང་ཆོས་ལ་དེ་ཙམ་ངེས་པ་རྙེད་པའི་ཡིད་ཆེས་མེད། འོན་ཀྱང་ང་རང་ཚོ་ཚང་མར་བྱམས་བརྩེའི་དགོས་མཁོ་ཡོད། བྱམས་བརྩེས་ནང་གི་ཞི་བདེ་བསྐྲུན་གྱི་ཡོད་ལ། སེམས་ལ་ཞི་བདེ་ཡོད་ན་ཕྱི་ནང་གི་གནས་ཚུལ་རྣམས་གསལ་པོ་བྱས་ནས་མཐོང་རྒྱུར་ཕན་ཐོགས་ཡོད། དེར་བརྟེན་དེང་དུས་ཀྱི་གཞི་རིམ་ནས་བཟུང་སློབ་ཚན་ནང་བྱམས་བརྩེའི་སློབ་སྦྱོང་སྤྲོད་རྒྱུའི་སློབ་ཚན་ཞིག་དགོས་ངེས་ཡིན། ངོས་རང་གི་མི་རབས་ནི་དུས་རབས་ཉི་ཤུ་པའི་མི་རབས་ཡིན་ལ། དུས་རབས་དེ་ནི་ཕྱོགས་གང་སར་འཁྲུག་འཛིང་དང་བཙན་གནོན་སོགས་ཀྱི་དཀའ་ངལ་བསྐྲུན་མཁན་གྱི་དུས་རབས་ལྟ་བུར་གྱུར་ཡོད། འོན་ཀྱང་དུས་རབས་ཉེར་གཅིག་པའི་གཞོན་སྐྱེས་རྣམས་ཀྱིས་འཛམ་གླིང་ཞི་བདེ་བཟོ་རྒྱུའི་དམིགས་ཡུལ་བཅངས་ཏེ་འབད་བརྩོན་བྱས་ན་གཏན་གཏན་དེ་ལྟར་ཡོང་རྒྱུའི་རེ་བ་ཆེན་པོ་ཡོད། ཅེས་བཀའ་སྩལ།
དེ་ནས་མགོན་པོ་མཆོག་གིས་གང་ཉིད་ཀྱི་ཆོས་ལུགས་ཕན་ཚུན་དབར་མཐུན་ལམ་བསྐྲུན་རྒྱུའི་དམ་བཅའ་དང་འབྲེལ་གསུངས་དོན། རྒྱ་གར་ནང་ལོ་ངོ་བརྒྱ་ཕྲག་རིང་ཆོས་ལུགས་ཕན་ཚུན་ཞི་བདེའི་ངང་གནས་ཐུབ་པའི་དཔེ་མཚོན་འདི་ཤིན་ཏུ་བསྔགས་པར་འོས་ཤིང་། རྗེས་སུ་འཇུག་རྒྱུའི་མིག་དཔེ་བཟང་པོ་ཡིན། ཞེས་དང་།
ཡང་བོད་པའི་སྤྱི་ཚོགས་དང་འབྲེལ་བའི་བཅར་འདྲིར་གསུང་ལན་གནང་དོན། ངོས་ནས་དེ་སྔ་དགོན་པ་གྲྭ་ཚང་དང་བཙུན་དགོན་བཤད་གྲྭ་མེད་སར་དེ་ལྟར་དགོས་པའི་དགེ་བསྐུལ་མང་དག་བྱས་འབྲས་མཐར་ན་ནིང་སྔར་ལོ་རྒྱུས་ནང་བྱུང་མྱོང་མེད་པའི་བཙུན་མའི་དགེ་བཤེས་མ་ཉི་ཤུ་དགེ་བཤེས་མའི་དམ་བཅའ་བཞག་ནས་ཐོན་ཐུབ་པ་བྱུང་ཡོད། དེ་ནི་བཙུན་མ་དེ་དག་གིས་ལོ་ངོ་ཉི་ཤུ་ཙམ་གྱི་རིང་ལ་གཞུང་ཆེན་སློབ་གཉེར་ཚད་ལྡན་བྱས་པའི་འབྲས་བུ་ཡིན། ཞེས་ཀྱང་བཀའ་སྩལ།
དེ་ནས་ཆབ་སྲིད་དང་འབྲེལ་བའི་སྐོར་གསུངས་དོན། དེ་སྔ་ངོས་ནས་བོད་དུ་འགྱུར་བ་གཏོང་རྒྱུའི་བསམ་པ་ཡོད་པ་རྣམས་བོད་དུ་རྐྱེན་ངན་བྱུང་བ་ལ་བརྟེན་ནས་དངོས་སུ་ལག་ལེན་དུ་འཁེལ་བ་མ་བྱུང་ཡང་། ཆིག་སྟོང་དགུ་བརྒྱ་དྲུག་བཅུ་རེ་གྲངས་ནས་མང་གཙོའི་བཅོས་འགྱུར་བརྩམས་ཏེ། མཐར་ཉི་སྟོང་བཅུ་གཅིག་གིི་ལོར་ཆབ་སྲིད་ཀྱི་འགན་དབང་ཆ་ཚང་མང་ཚོགས་ཀྱིས་འོས་འདེམས་བྱས་པའི་འགོ་ཁྲིད་གསར་པར་བརྩི་སྤྲོད་ཟིན་ནས་ཡོད་ཅེས་གསུངས།
ཡང་སྔར་བོད་དུ་བསྟན་པ་ཇི་ལྟར་དར་ཚུལ་སྐོར་ལས་བརྩམས་ཏེ་གསུངས་དོན། སྔར་ཆོས་རྒྱལ་ཁྲི་སྲོང་སྡེ་བཙན་ནས་བོད་དུ་བསྟན་པའི་སྲོལ་ཐོག་མར་བཙུགས་སྐབས་དེ་དུས་རྒྱ་ནག་ཏུ་བསྟན་པ་དར་ཟིན་ནས་ཡོད་ཀྱང་། རྒྱ་གར་ནས་མཁན་ཆེན་ཞི་བ་འཚོ་གདན་དྲངས་ཡོད། མཁན་ཆེན་ཞི་འཚོ་ནི་རིགས་པ་སྨྲ་བ་དང་གཞུང་ལུགས་ལ་མཁས་པ་ཕུལ་དུ་ཕྱིན་པ་ཞིག་ཡིན་ཅིང་། ཁོང་གི་དུས་ནས་བཟུང་བོད་དུ་གཞུང་ཆེན་གྱི་སློབ་གཉེར་གྱི་སྲོལ་རྒྱུན་ཆགས་པ་ཡིན། དེས་ན་རྒྱ་གར་ནི་བོད་ཀྱི་བླ་མ་ལྟ་བུ་ཡིན། ཞེས་དང་། ཆོས་ཀྱི་རྒྱལ་པོ་ཙོང་ཁ་པ་ཆེན་པོས། ལེགས་བཤད་གསེར་ཕྲེང་གི་མཆོད་བརྗོད་དུ། ཀེ་ལ་ཤ་ཡི་མདངས་འཕྲོག་པའི། །ས་འཛིན་དཀར་པོས་ཕྱོགས་རྣམས་ཀུན། །བར་མཚམས་མེད་པར་དཀྲིགས་ན་ཡང་། །མི་ཤེས་སྨག་རུམ་འཐིབས་པ་འདིར། །རྒྱལ་བའི་བཀའ་དང་དེ་དོན་འབྱེད་ལ་དབང་དུ་གྱུར་པའི་མཁས་པའི་གསུང་། སྒྲ་དོན་ཇི་བཞིན་ལེགས་པར་བསྒྱུར་ནས་འགྲོ་བ་རྣམས་ལ་ཐར་པའི་ལམ། །གསལ་བར་མཛད་པས་གངས་རིའི་ཁྲོད་འདི་ལྷ་དང་བཅས་པའི་འཇིག་རྟེན་གྱི། ཅོད་པཎ་ཐོད་ཀྱིས་བཀུར་བའི་ཞིང་དུ་བརྩོན་པ་དུ་མས་བསྒྲུབས་པ་གང་། ཞེས་གསུངས་པ་ལྟར་བོད་འདི་མཐའ་གངས་རིས་བསྐོར་ནས་ཡོད་ཀྱང་། སངས་རྒྱས་ཀྱི་བསྟན་པ་རྒྱ་གར་ནས་བོད་དུ་མ་དར་གོང་བོད་མུན་ནག་ཏུ་ལུས་པར་གསུངས་པ་ཡང་དོན་ལ་གནས་པར་སེམས་ཅེས་གསུངས།
དེ་ནས་ཡང་གསུངས་དོན། ངོས་རང་ལ་སྔར་རྒྱ་གར་ནས་བྱུང་བའི་གནའ་རབས་ཀྱི་ལེགས་བཤད་རྣམས་བསྐྱར་གསོའི་ཆེད་རམ་འདེགས་ཞུ་རྒྱུའི་བློ་རྩེ་བརྟན་པོ་ཡོད་ཅེས་པ་དང་། ཡང་གསར་དུ་བསྐྲུན་པའི་དཔལ་ན་ལནྡྲའི་གཙུག་ལག་སློབ་གཉེར་ཁང་ལ་དགེ་རྒན་གསར་པ་གཏོང་རྒྱུའི་ཁས་ལེན་ཡང་བྱས་ཟིན་ནས་ཡོད་ཅེས་གསུངས་ཏེ། སླར་ཡང་གསུངས་དོན། གནའ་རབས་ཀྱི་ལེགས་བཤད་འགྲན་ཟླ་དང་བྲལ་བ་རྣམས་དུས་དེང་སང་ཡང་སེམས་དང་ཚོར་བ་རགས་པའི་བདེ་སྡུག་དང་འབྲེལ་སྐབས་ཤིན་ཏུ་ནས་མཁོ་བ་ཡིན། དེང་གི་དུས་དུ་དངོས་པོ་ཡར་རྒྱས་ཡོད་ཀྱང་། སེམས་ཀྱི་ཞི་བདེས་ཕོངས་ཡོད། དེས་ན་ནང་གི་ཞི་བདེ་བསྐྲུན་རྒྱུར་གནའ་རབས་དང་དེང་དུས་ཀྱི་ཤེས་ཡོན་ཟུང་འབྲེལ་གྱི་ནུས་པ་འདོན་དགོས་ལ། དེའི་ཕྱིར་དུ་ལེགས་སྐྱེས་འབུལ་རྒྱུར་རྒྱ་གར་ལ་ནུས་པ་ཆེན་པོ་ཡོད། །ཅེས་བཀའ་གནང་།
ཡང་འགའ་ཞིག་ནས་དུས་སྙིགས་མ་ཡིན་པས་དེ་ལྟར་སྲིད་དམ་ཞུས་པར་རང་ལ་སྙིང་སྟོབས་དང་འདུན་པ་ཡོད་ན་དེ་ལྟར་ཅིའི་ཕྱིར་མི་ཡོང་ཞེས་གསུངས། ཡང་གཞན་ཞིག་ནས་ནུས་པ་ཕྱིན་ཅི་ལོག་ཅེས་བྱ་བ་ཞིག་ཡོད་དམ་ཞུས་པར། ཁོང་ཁྲོ་ཞེས་པ་དེ་དོན་དངོས་ཐོག་དེ་ག་རང་ཆགས་སྡད་ཡོད་ཅེས་དང་། སྔར་ཚན་རིག་པ་ཨ་རོན་སྦེག་ཅེས་པས་ཁོང་ཁྲོར་སྣང་བའི་མི་སྡུག་པའི་བརྒྱ་ཆ་དགུ་བཅུ་བློས་བཏགས་པ་ཡིན་ཞེས་གསུངས་པ་དེ་དང་། ནང་པའི་གཞུང་ནས་ཀྱང་དེ་ལྟར་བྱུང་བ་གཉིས་ཀ་རྩེ་མཐུན་ཡིན་ཞེས་བཀའ་གནང་རྗེས་མང་ཚོགས་ཀྱི་ཁྲོད་ནས་མ་ཎིའི་འབྲུ་འགྲེལ་གནང་བར་བསྐུལ་བར་དེའི་དོན་དག་རྣམས་གསུངས་ཏེ་མཛད་འཆར་ལེགས་པར་གྲུབ་བོ། །


text:
བོད་ཀྱི་གསོ་བ་རིག་པའི་ལྷན་ཚོགས་ནས་ཕྱི་ལོ་2015 ཟླ་10 ཚེས་26-31བར་ཉིན་དྲུག་རིང་དྷ་ས་བོད་ཀྱི་སྨན་རྩིས་མཐོ་སློབ་ཚོགས་ཁང་དུ་ "བོད་ཀྱི་གསོ་རིག་སྨན་པའི་ཤེས་ཡོན་གོང་སྤེལ་གྱི་ཟབ་འཁྲིད་" ཅེས་གོ་སྒྲིག་ཞུས་པའི་སྐབས། ནོར་གླིང་ཀུན་བདེ་ཁང་གསར་བོད་སྨན་བཟོ་གྲྭའི་སྨན་པ་སྤེན་པ་ཚེ་རིང་ལགས་ཀྱིས་ "སྨན་རྒྱུའི་ལས་སྣོན་བྱེད་ཐབས་དང་། སྨན་སྦྱོར་ཆེད་ལས་པའི་དམིགས་བསལ་འགན་སྲུང་།" གི་བརྗོད་གཞིའི་ཐོག་ལ་གསུང་བཤད་ཅིག་གནང་ཡོད།
བརྗོད་གཞི་སྙིང་བསྡུས།
སྨན་རྒྱུའི་ལས་སྣོན་བྱེད་ཐབས་དང་སྨན་སྦྱོར་ཆེད་ལས་པའི་འགན་སྲུང༌།
- སྨན་རམས་པ་སྤེན་པ་ཚེ་རིང་།
དང་པོ། སྨན་རྒྱུའི་ལས་སྣོན་བྱེད་ཐབས་སམ་འདུལ་སྦྱོང་བྱེད་ཐབས་ཀྱི་དགོས་དམིགས་ནི།
དེའུ་དམར་དགེ་བཤེས་བསྟན་འཛིན་ཕུན་ཚོགས་ཀྱིས་མཛད་པའི་ཀུན་གསལ་སྣང་མཛོད་ལས། "མ་བཏུལ་སྨན་རྒོད་རང་རང་དུག་དང་ལྡན། །དུག་ཅེས་སྲོག་འཕྲོག་ནུས་པ་མ་ཡིན་ཀྱང༌། །ཟུངས་ངན་སྨན་རྩུབ་དཔྱད་ལོག་སྲོག་འདོར་བྱེད། །ཕན་ལས་གནོད་ཆེ་རྩུབ་པས་ཟུག་གཟེར་ལྡང༌། །ཕོ་བའི་མེ་གསོད་མིག་འགྲིབ་རྩ་སྒོ་འགག །རྣོ་བའི་ནུས་བཏུལ་ནད་སློང་ཡི་ག་འགག །བཤལ་སྐྱུག་གོ་ཟློག་ལ་སོགས་ཉེས་མང་སྐྱེད། །དུག་ཕྲལ་བཏུལ་བས་རྣོ་འཇམ་ནུས་པ་ལྡན། །རོ་ནུས་ཞུ་རྗེས་སྦྱོར་བ་ཚད་དུ་སྨིན། །དེ་ཕྱིར་འདུལ་བའི་ལས་ལ་བརྩོན་པར་རིགས།།" ཞེས་གསུངས་པ་ལྟར་གྱི་རྒྱུ་མཚན་ལ་བརྟེན། སྨན་གྱི་རྒྱུ་ཆའི་རིགས་རྣམས་གཙང་མ་བཟོས་ཏེ་སྨན་གྱི་ཁོངས་སུ་མ་གཏོགས་པ་རྣམས་དོར་བ་དང༌། སྨན་གྱི་ཕན་ནུས་ཆེ་རུ་གཏོང་བ། སྨན་གྱི་ནུས་པར་འགྱུར་ལྡོག་གཏོང་བ། ཕོག་ཐུག་གི་རང་བཞིན་མེད་པ་བཟོ་བ་དང༌། ཡང་ན་ཆུང་དུ་གཏོང་བ། ནུས་ཡོད་ཀྱི་སྒྲུབ་ཆ་ཚུར་ལེན་པའི་སྒོ་ནས་སྨན་སྦྱོར་བྱེད་པའི་བརྒྱུད་རིམ་ལ་བརྟེན་ནས་སྨན་གྱི་སྤུས་ཚད་དང་ནུས་པ་ཚད་ལྡན་ཡོང་བ་བྱེད་ཀྱི་ཡོད། དེ་ལྟ་བུའི་དགོས་དམིགས་སྒྲུབ་ཐབས་སླད་ཐོག་མར་སྨན་རྒྱུ་འཐུ་སྒྲུབ་ནས་སྒོ་བརྩམ་སྟེ་མཇུག་ནད་གཞི་སོ་སོར་མཁོ་བའི་སྨན་རིགས་ཁག་བཟོ་བསྐྲུན་མ་ཟིན་བར་དོ་སྣང་ཆེན་པོའི་ངང་ནས་ལས་ཐབས་རྣམས་ཞིབ་ཚགས་དང་གཞུང་དང་མཐུན་པ་ཚད་ལྡན་བྱ་དགོས་པ་ནི་ཧ་ཅང་གལ་གནད་ཅན་ཞིག་ཆགས་ཡོད། དེ་ལ་ཡང་སྔོ་སྨན་རྣམས་འཐུ་སྒྲུབ་སྐབས་གཞུང་ནས་གསུངས་པའི་གཅེས་པའི་ཡན་ལག་བདུན་ལྡན་དང༌། བོད་སྨན་འདུལ་སྦྱོང་བྱེད་ཐབས་སྣ་ཚོགས་གསུངས་ཡོད་པ་རྣམས་མཐོང་བརྒྱུད་ཀྱི་ལག་ལེན་ཚད་ལྡན་དང་ལོ་མང་སྦྱོང་བརྡར་བྱེད་པའི་ཉམས་མྱོང་ལ་བརྟེན་དགོས་པ་ཞིག་ཡིན།
གཉིས་པ། སྔོ་སྨན་སྐབས་གཅེས་པའི་ཡན་ལག་བདུན་ལྡན་ནི།
རྒྱུད་ལས། "སྐྱེ་སར་སྐྱེས་དང་དུས་སུ་བཏུས་པ་དང༌། །སྐམ་གསེད་ལེགས་དང་སོ་མ་རྙིང་པ་དང༌། །དུག་འདོན་འཇམ་བཙལ་འཕྲོད་པར་སྦྱར་བའོ།།" ཞེས་གསུངས།
དང་པོ་སྐྱེ་སར་སྐྱེས་ཞེས་པ་ནི། གཞུང་ལས། "སྐྱེ་ས་ས་གཙང་ཉམས་དགའ་བུདྡྷས་བཅགས། །བཀྲ་ཤིས་ཡོན་ཏན་ལྡན་ཞིང་ས་གཞི་གཤིན། །གངས་ཅན་འབིགས་བྱེད་བསིལ་དྲོད་རང་གནས་སྐྱེས། །ཉི་ཟླའི་སྟོབས་ལྡན་སྐྱེ་སར་སྐྱེས་ཞེས་བྱ།།" ཞེས་གསུངས་པ་ལྟར། སྔོ་སྨན་སྐྱེ་སའི་ཁོར་ཡུག་ཤིན་ཏུ་ནས་གཙང་ཞིང་གཞན་གྱི་དྲིས་མ་འགོས་པའི་ས་སྟེ་གད་སྙིགས་གཡུག་ས་དང༌། དེ་བཞིན་རྫས་འགྱུར་རིགས་སྦྱོར་བཟོ་བྱེད་ས། བརྒྱ་ལམ་དང་བཤང་གཅིན་གཏོང་ཡུལ་གྱི་ཉེ་འགྲམ་སོགས་མ་ཡིན་པར་ས་ཕྱོགས་གཙང་ཞིང་ཉམས་དགའ་བ་དང༌། སྔོན་བྱོན་སྐྱེས་ཆེན་དམ་པ་སོགས་ཀྱིས་བྱིན་གྱིས་བརླབས་ཤིང་ཞབས་ཀྱིས་བཅགས་པ་སོགས་བཀྲ་ཤིས་པའི་ཡོན་ཏན་དང་ལྡན་པ་མ་ཟད། སྐྱེས་ཡུལ་གྱི་ས་གཞི་དེ་ཉིད་གཤིན་པ་ཞེས་བ་ཚྭ་དང་བྱེ་རྡོ་སོགས་དང་ལྡན་པ་མ་ཡིན་པའི་ས་གཞི་འབོལ་བ་སྟེ་གཤིན་པར་སྔོ་སྨན་རྣམས་འཚར་སྐྱེས་བཟང་བ་དང༌། དེ་བཞིན་གངས་ཅན་ཞེས་རི་བོ་ཁ་བྱང་བལྟའི་ངོས་སུ་བསིལ་སྨན་དང༌། འབིགས་བྱེད་ཅེས་རི་བོ་ཁ་ལྷོ་ལྟའི་ངོས་སུ་དྲོད་སྨན་རྣམས་སྐྱེས་པ་ནི་བསིལ་དྲོད་ཀྱི་གནས་མི་འཆོལ་བར་རང་རང་སོ་སོའི་གནས་སུ་སྐྱེས་པ་དེ་ནི་ཉི་ཟླ་གཉིས་པོའི་འོད་ཟེར་ཕོག་ཆེ་ཆུང་དབང་གིས་བསིལ་དྲོད་ཀྱི་སྟོབས་ཕུལ་དུ་བྱུང་བ་ཡིན་པས་དེ་ལ་སྐྱེ་སར་སྐྱེས་ཞེས་བྱ་བ་ཡིན།
གཉིས་པ་དུས་སུ་བཏུ་བ་ནི། རྒྱུད་ལས། "བཏུ་དུས་རྩ་བ་ཡལ་ག་སྡོང་པོ་གསུམ། །སྡོང་པོའི་རིགས་ཡིན་ཤ་རུས་རྩ་ནད་སེལ། །སྟོན་ཀ་རྩི་སྐམ་དུས་སུ་བཏུ་བར་བསྔགས། །ལོ་མ་ཞོ་དང་མྱུ་གུ་རྣམ་པ་གསུམ། །ལོ་མའི་རིགས་ཡིན་སྣོད་རྐང་ལྷ་ནད་སེལ། །འདབ་རྒྱས་ཆར་གྱི་དུས་དུ་བཏུ་བར་བསྔགས། །མེ་ཏོག་འབྲས་བུ་རྩེ་མོ་རྣམ་པ་གསུམ། །འབྲས་བུའི་རིགས་ཡིན་མིག་དོན་མགོ་ནད་སེལ། །སྟོན་སེར་སྨིན་པའི་དུས་སུ་བཏུ་བར་བསྔགས། །སྐོགས་པ་བར་ཤུན་ཚི་བ་རྣམ་པ་གསུམ། །ཤུན་པའི་རིགས་ཡིན་ལྤགས་རྒྱུས་ཡན་ལག་སེལ། །ཁ་འབུས་དཔྱིད་ཀྱི་དུས་སུ་བཏུ་བར་བསྔགས། །བཤལ་སྨན་རྩི་སྐམ་ནུས་པ་གཏིང་འགྲོའི་དུས། །སྐྱུགས་སྨན་ཁ་འབུས་གྱེན་འདྲེན་དུས་སུ་བཏུ། །ཁྱད་པར་ཟླ་བ་ཡར་ངོའི་དུས་བཟང་ལ། །གཙང་མའི་བྱིས་པ་ཁྲུས་བྱས་མཛེས་པར་བརྒྱན། །གཟུངས་སྔགས་རྟེན་འབྲེལ་སྙིང་པོ་བཟླ་ཞིང་བཏུ།།" ཞེས་པ་ལྟར་རོ།།
གསུམ་པ་དུག་འདོན་པ་ནི། རྒྱུད་ལས། "དུག་དང་ཕྲལ་བ་རྩ་སྡོང་ལྤགས་རྐང་དུག །ཡལ་གའི་ཚིགས་དུག་ངར་པ་ལོ་མའི་དུག །མེ་ཏོག་གོས་དུག་རུས་པ་འབྲས་བུའི་དུག །ཞོ་རྐང་ཚི་བ་གསུམ་ལ་དུག་མེད་དེ། །དྲེག་པ་ལྤགས་དུག་ཤ་གདན་བར་ཤུན་དུག །དུག་ཕྲལ་སྨན་ནི་འཇམ་ཞིང་འཇུ་བ་སླ།།" ཞེས་གསུངས་པ་ལྟར། སྔོ་སྨན་རྣམས་གང་བྱུང་བཏུ་བ་ཙམ་མ་ཡིན་པར་རྩ་སྡོང་ཡལ་འདབ་སོགས་ལ་རང་རང་གི་དུག་རེ་ཡོད་པས་དུག་དེ་དག་འཕྲལ་དགོས་པ་གལ་ཆེ་ཞིང༌། དུག་དེ་རྣམས་ལེགས་པར་འཕྲལ་བའི་སྔོ་སྨན་ནི་འཇམ་པས་རླུང་མི་འཁྲུགས་པ་དང༌། ལུས་ཟུངས་ལ་མི་གནོད་པ། ཁྱད་པར་དུ་ཕོ་བའི་མེ་དྲོད་ལ་མི་གནོད་ཅིང་འཇུ་སླ་བའི་ཡོན་ཏན་དང་ལྡན་པ་ཡིན། སྐབས་འདིར་བཤད་པའི་དུག་ཅེས་པ་འདིས་སྲོག་འཕྲོག་པ་མ་ཡིན་ཀྱང་སྨན་རྫས་དེ་རྣམས་ཀྱི་ནུས་པ་རྩུབ་ཅིང་འཇུ་དཀའ་བའི་སྐྱོན་དང་ལྡན་པས་དེ་ལྟར་བཏགས་པ་ཞིག་ཡིན་ནོ།།
བཞི་པ་སྐམ་གསེད་བྱེད་ཚུལ་ནི། རྒྱུད་ལས། "སྐམ་གསེད་གང་ཡང་བཏུ་དུས་རྨ་ཕབ་ལ། །བསིལ་སྨན་གྲིབ་ལྷགས་དྲོད་སྨན་མེ་ཉིས་སྐེམ། །བསེར་གྱིས་མ་གཞིགས་མེ་ཉིས་མ་གདུངས་པ། །དུ་བ་མ་ཕོག་གཞན་གྱི་དྲི་མ་གོས། །རང་གི་ནུས་ལྡན་ཡོན་ཏན་དཔག་ཏུ་མེད།།" ཞེས་གསུངས་པ་ལྟར་རོ།།
ལྔ་པ་སོ་མ་རྙིང་པ་ཞེས་པ་ནི། རྒྱུད་ལས། "སོ་མ་རྙིང་པ་ལོ་དུས་མ་ལོན་པ། །དུས་འདས་ནུས་པ་འཆོར་ཕྱིར་ལོ་དུས་སྤོ།།" ཞེས་གསུངས་པ་ལྟར་རོ།།
དྲུག་པ་འཇམ་བཙལ་བ་ནི། རྒྱུད་ལས། "འཇམ་བཙལ་གསུམ་སྟེ་སྦྱོར་བས་འཇམ་པ་དང༌། །ཁ་འཛིན་འཇམ་དང་གཉེན་པོས་འཇམ་པའོ།།" ཞེས་གསུངས་པ་ལྟར། འཇམ་བཙལ་བ་ཞེས་སྨན་སྦྱོར་གྱི་ནུས་པ་འཇམ་དུ་བཏང་ནས་ཕོག་ཐུག་གི་རང་བཞིན་ཆུང་དུ་གཏོང་བ་ཞིག་ཡིན། དེ་ཡང་སྦྱོར་བའི་སྒོ་ནས་འཇམ་བཙལ་བ་ནི། རྒྱུད་ལས། "སྦྱོར་བས་འཇམ་པ་རིགས་མཐུན་མང་སྣ་སྤྲད།།" ཅེས་ཚ་བའི་ནད་རྣམས་ལ་ཚ་སེལ་གྱི་སྔོ་སྨན་གང་རིགས་རོ་ནུས་མཐུན་པ་རྣམས་དང༌། གྲང་བའི་ནད་རྣམས་ལ་གྲང་སེལ་གྱི་སྔོ་སྨན་གང་རིགས་རོ་ནུས་མཐུན་པ་སོགས་ནད་རིགས་སོ་སོ་ལ་ཕན་པའི་སྔོ་སྨན་རིགས་མཐུན་མང་པོ་སྣ་སྤྲད་དེ་གཏོང་དགོས་པ་ཡིན། དེའི་རྒྱུ་མཚན་ཡང་བཤད་རྒྱུད་ལས། "རོ་སོགས་མ་བཅོས་གང་ཡང་སྟོབས་ཅན་ཡིན། །རོ་མཉམ་ནུས་པ་སོ་སོ་རྟེན་སྟོབས་དང༌། །གྱུར་པ་སྦྱར་བའི་དབང་ལས་འབྱུང་འགྱུར་ཏེ། །མི་མཐུན་འོག་མས་གོང་མ་ཟིལ་གྱིས་གནོན། །ཐམས་ཅད་མཐུན་ན་རོ་ཡིས་ལས་བྱེད་ལ། །རོ་བཞིན་མི་གནོད་ཞུ་རྗེས་ལས་བྱེད་དེ། །རོ་ལས་གོ་ལྡོག་ནུས་པས་ལས་བྱེད་པས། །རོ་བསྡེབས་ནུས་བསྡེབས་ཞུ་རྗེས་བསྡེབས་ཏེ་སྦྱར།།" ཞེས་གསུངས་པ་བཞིན་ནོ། ཁ་འཛིན་གྱིས་འཇམ་བཙལ་བ་ནི། རྒྱུད་ལས། "ཁ་འཛིན་འཇམ་པ་ཕོ་བ་དོན་སྣོད་རྣམས། །གང་ལ་བབས་པའི་ཁ་འཛིན་བཅས་ཏེ་བསྟེན།།" ཞེས་ཕོ་བ་དང་དོན་སྣོད་གང་དང་གང་ལ་ནད་བབས་ཡོད་ན་ཡང་དེ་དང་དེའི་གཉེནཔོའི་ཁ་འཛིན་བསྟེན་དགོས་པ་ནི། བཤད་རྒྱུད་ལས། "གནས་དང་ནད་གཞི་སོ་སོའི་ཁ་འཛིན་ནི། །སྙིང་ལ་ཛཱ་ཏི་གློ་ལ་ཅུ་གང་སྟེ། །མཆིན་པར་གུར་གུམ་སྲོག་རྩར་ལི་ཤི་བཏང༌། །མཁལ་མར་སུག་སྨེལ་མཆེར་པར་ཀ་ཀོ་ལ། །ཕོ་བའི་ཁ་འཛིན་སེ་འབྲུ་པི་པི་ལིང༌། །མཁྲིས་པའི་ཁ་འཛིན་ཏིག་ཏ་གསེར་མེ་ཏོག །རླུང་ལ་ཛཱ་ཏི་སླེ་ཏྲེས་རུས་བཅུད་གསུམ། །བད་ཀན་མ་ནུ་འུ་སུ་བསེ་ཡབ་བཏང༌། །ཁྲག་ལ་བ་ཤ་ཀ་དང་ཧོང་ལེན་ཏེ། །ཆུ་སེར་སྤོས་དཀར་ཐལ་རྡོར་སོ་མ་ར། །གཉན་དང་གདོན་ལ་གླ་རྩི་གུ་གུལ་ནག །དེ་དག་གང་དང་གང་དགོས་རྟགས་དང་སྦྱར།།" ཞེས་གསུངས་པ་ལྟར་རོ། །གཉེན་པོས་འཇམ་བཙལ་བའི་ཐབས་ནི། རྒྱུད་ལས། "གཉེན་པོས་འཇམ་བཙལ་སྔོ་རྣམས་ཐམས་ཅད་ཀུན། །རླུང་འབུད་ཕོ་བའི་མེ་གསོད་ལུས་ཟུངས་སྐེམ། །དེ་ཕྱིར་རླུང་གནོན་ཤ་ཆེན་བུ་རམ་སྟེ། །ཕོ་བའི་མེ་གསོ་སེ་འབྲུ་པི་པི་ལིང༌། །ལུས་ཟུངས་རྒྱས་པར་བྱེད་ལ་ཨ་རུ་ར། །དེ་རྣམས་མ་འཛོམས་ཁཎྜ་ཤིས་པ་ཡིན།།" ཞེས་གསུངས་པ་ལྟར་རླུང་ནད་ལ་སོགས་པར་རང་རང་གི་གཉེན་པོ་རྣམས་བསྟེན་དགོས་པ་ཡིན་ནོ།།
བདུན་པ་འཕྲོད་པར་སྦྱར་བ་ནི། རྒྱུད་ལས། "འཕྲོད་པར་སྦྱར་བ་གནད་གསུམ་ཤེས་པ་ཡིས། །བསིལ་དྲོད་མ་འདྲེས་མཐུན་བསྡེབས་སྦྱར་བྱས་ཏེ། །ཚ་སེལ་གྲང་སེལ་གཉིས་སུ་ཤེས་པར་བྱ།།" ཞེས་སྨན་རྫས་གང་ཞིག་རོའི་ནུས་པས་ལས་བྱེད་པ་དང༌། སྨན་རྫས་གང་ཞིག་ཞུ་རྗེས་ཀྱི་ནུས་པས་ལས་བྱེད་པ། སྨན་རྫས་གང་ཞིག་ངོ་བོའི་ནུས་པས་ལས་བྱེད་པ་བཅས་ཀྱི་གནད་འགག་གསུམ་པོ་ཤེས་པའི་སྒོ་ནས་དེ་དག་རྣམས་བསིལ་དྲོད་མ་འདྲེས་པར་ཕན་ཚུན་མཐུན་པར་བསྡེབས་ཤེས་པ་བྱེད་དགོས་སོ།།
གསུམ་པ། བོད་སྨན་འདུལ་སྦྱོང་ངམ་ལས་སྣོན་བྱེད་ཐབས་སྣ་ཚོགས་ཡོད་པ་ལས་གལ་ཆེ་ཤོས་གཉིས་ནི།
སྔོ་སྨན་འཐུ་སྒྲུབ་སྐབས་དང་སྨན་རྫས་འདུལ་སྦྱོང་ངམ་ལས་སྣོན་གཉིས་ཡིན། སྔོ་སྨན་འཐུ་སྒྲུབ་སྐབས་ཇི་ལྟར་བྱེད་དགོས་གོང་དུ་ཞུས་ཟིན་པ་དང༌། འདིར་བོད་སྨན་འདུལ་སྦྱོང་སྐབས་རྒྱུན་ལྡན་གྱི་ཐབས་ཤེས་སམ་ལས་སྣོན་ཁག་ནི། གདམ་ཉར་བྱེད་པ། ཚགས་རྒྱག་པ། བྲད་བྲད་གཏོང་བ། ནང་རུས་འདོན་པ། དྲེག་པ་འཁྲུ་བ། ཆུ་བསིངས་རྒྱག་པ། གཤགས་པ། བརྡུང་བ། ཞིབ་དབུར་བྱེད་པ། རྐྱང་པར་བརྔོ་བ། བྱེ་མར་བརྔོ་བ། སྦུབ་སྲེག་གཏོང་བ། ཧར་སྲེག་བྱེད་པ། ཁཎྜ་བཟོ་བ། བཙོ་བཀྲུ་བྱེད་པ་སོགས་ཐབས་ཤེས་སྣ་ཚོགས་སྤྱད་དེ་སྨན་གྱི་སྤུས་ཚད་དང་ནུས་པ་ཚད་ལྡན་ཡོང་བ་བྱེད་དགོས།།
༡། གདམ་ཉར་བྱེད་པ་ཞེས་པ་ནི། དངོས་སུ་བེད་སྤྱོད་བྱེད་རྒྱུའི་སྨན་ནང་མི་འགྲོ་བའི་རིགས་དང༌། གད་སྙིགས་རྣམས་ཕྱིར་དོར་ཏེ་དགོས་ངེས་ཀྱི་སྨན་དེ་ཉིད་འདེམས་ནས་ཉར་ཚགས་བྱེད་པ་ལ་ཟེར་བ་ཡིན།
༢། ཚགས་རྒྱག་པ་ཞེས་པ་ནི། སྨན་རྫས་དེ་ཉིད་ཚགས་ཞིབ་རག་འདྲ་མིན་སྣ་ཚོགས་བེད་སྤྱད་དེ་བྱེ་མ་དང་ཐལ་རྡུལ་སོགས་མེད་པ་བཟོ་དགོས། ཐབས་ལམ་འདི་ཉིད་སྨན་རྫས་འདུལ་སྦྱོང་སྐབས་ལས་ཆོད་ཆེ་ལ་སྤྱོད་སྒོ་མང་བའི་གྲས་ཤིག་ཡིན། དཔེར་ན། སྨན་ཕྱེ་ལ་སྨན་ཕྱགས་སོགས་ཀྱི་སྤུ་ཐུང་ཤོར་ནས་འདོར་ལེན་བྱེད་དཀའ་བའི་རིགས་འབྱེད་དགོས་བྱུང་ན་ཚགས་རྒྱག་དགོས་པ་ལྟ་བུ་རེད།
༣། བྲད་བྲད་གཏོང་བ་ཞེས་པ་ནི། གྲི་ཆུང་ལྟ་བུའི་ཆ་བྱད་ལ་བརྟེན་ནས་སྨན་ནང་མི་འགྲོ་བའི་སྨན་རྫས་ཀྱི་ཕྱི་ལྤགས་རྩུབ་མོ་དང་སྤུ་ཚེར་རྣམས་བྲད་བྲད་བཏང་ནས་མེད་པ་བཟོ་བའི་ཐབས་ཤེས་ཤིག་ཡིན། དཔེར་ན། སྐྱེར་ཤུན་དང་སླེ་ཏྲེས་སོགས་ཀྱི་ཕྱི་པགས་བྲད་བྲད་གཏོང་བ་དང༌། ཀོ་བྱི་ལའི་སྤུ་བྲད་བྲད་གཏོང་བ་ལྟ་བུ་རེད།
༤། ནང་རུས་འདོན་པ་ཞེས་པ་ནི། འབྲས་བུའི་རིགས་ཀྱི་སྨན་རྫས་ཁ་ཤས་ཀྱི་ཤ་ཁོ་ན་ལས་ནང་རུས་བེད་སྤྱོད་མི་རུང་བའི་སྐབས་ནང་གི་རུས་པ་དོར་ནས་ཤ་ཁོ་ན་སྨན་སྦྱོར་བྱེད་པ་དེའི་རིགས་ཡིན། དཔེར་ན། ཨ་རུ་བ་རུ་སྐྱུ་རུ་བཅས་འབྲས་བུ་གསུམ་གྱི་ནང་རུས་དོར་བ་ལྟ་བུ་ཡིན།
༥། དྲེག་པ་འཁྲུ་བ་ཞེས་པ་ནི། སྨན་དུ་སྤྱོད་པའི་རྫས་དེ་སྟེང་མི་གཙང་བ་དང་སྣུམ་དྲེག་སོགས་ཡོད་པ་ཆུ་བསིལ་དྲོད་གང་རུང་གིས་འཁྲུ་དགོས་པ་དེ་རིགས་ཡིན། དཔེར་ན། ཅོང་ཞི་བཙཽས་རྗེས་འཁྲུ་དགོས་པ་ལྟ་བུ་ཡིན།
༦། ཆུ་བསིངས་རྒྱག་པ་ཞེས་པ་ནི། སྨན་རྫས་རྣམས་རྒྱུགས་ཆུའི་ནང་འཁྲུ་བ་དང༌། ཡང་ན་ཆུ་མང་ཙམ་བླུགས་ཏེ་ཆུ་བསིངས་ཡང་ཡང་བྱས་པ་ལ་བརྟེན་ནས་སྙིགས་རོ་དང་དུག་ཤས་ཀྱི་རང་བཞིན་མེད་པ་བཟོ་བ་དེ་ཡིན། དཔེར་ན། མུ་ཟི་སེར་པོ་དང་གངས་ཐིགས་ཀྱི་ལས་སྣོན་ལྟ་བུ་ཡིན།
༧། བཤགས་པ་ཞེས་པ་ནི། གྲི་དང་སྟ་རེ་སོགས་ཀྱིས་སྨན་རྫས་ཆེན་པོའི་རིགས་རྣམས་བཤགས་བཏུབ་ཀྱིས་ཆུང་ཆུང་བཟོས་ནས་མི་རུལ་མི་སུངས་པར་སྐེམ་པར་བྱེད་པ་དེ་ཡིན། དཔེར་ན། ཨ་གར་གྱི་རིགས་དང༌། སྒ་སྐྱ། ལ་ཕུག སྒོག་པ་ལྟ་བུ་ཡིན།
༨། བརྡུང་བ་ཞེས་པ་ནི། ངོ་བོ་མཁྲེགས་ཤིང་སྲ་བའི་རིགས་ཀྱི་རྡོ་སྨན་དང༌། ཡང་ཕྱི་སྐོགས་སྲ་བའི་སྨན་རྫས་རིགས་ཟུར་དུ་བརྡུང་དགོས་པ་ཡིན།་དཔེར་ན། མུ་མེན་དང༌། མུ་ཏིག མརྒད། འཇམ་འབྲས། མཁལ་ཞོ་ལྟ་བུ་ཡིན།
༩། ཞིབ་དབུར་བྱེད་པ་ཞེས་པ་ནི། སྨན་བཅོས་ཀྱི་དགོས་མཁོར་གཞིགས་ནས་སྨན་རྫས་ཁ་ཤས་འཇམ་དབུར་བྱེད་པའི་ཐབས་ཤེས་ཀྱིས་ཕྱེ་མ་ཙམ་དུ་མི་འཇོག་པར་རྩི་ལྟར་ཞིབ་པར་བཏགས་ནས་སྨན་དུ་སྦྱོར་བ་དེ་ལ་ཟེར། འདི་ལ་སྐམ་དབུར་དང་རློན་དབུར་གཉིས་ཡོད། སྐམ་དབུར་ནི་དཔེར་ན། མུ་ཏིག་སོགས་རིན་ཆེན་གྱི་རིགས་དང༌། རིལ་རྩིའི་ཆེད་ཅོག་ལ་དང༌། ལྕགས་རྩི། ཅོང་ཞི་ལྟ་བུ་ཡིན། རློན་དབུར་ནི། དཔེར་ན། བསེ་རུ་ཆུ་བཏུལ་དང༌། བཙོ་ཐལ་ལྟ་བུ་ཡིན།
༡༠། རྐྱང་པར་བརྔོ་བ་ཞེས་པ་ནི། སྨན་རྫས་ཁག་གཅིག་ལྕགས་སླང་ནང་རྐྱང་པར་བརྔོ་བ་དེ་ཡིན། དཔེར་ན། ཟེ་ཚྭ་དང༌། ཅོང་ཞི། གོ་བྲུན་ལྟ་བུ་ཡིན།
༡༡། བྱེ་མས་བརྔོ་བ་ཞེས་པ་ནི། ཆུ་འགྲམ་གྱི་བྱེ་མ་རྩིང་ཞིབ་སྙོམས་པ་དང་ས་རྡུལ་མེད་པ་དེ་ཉིད་སླ་ངའི་ནང་བླུགས་རྗེས་མེ་ཤུགས་ཆེན་པོས་བྱེ་མ་སོབ་སོབ་མ་གྱུར་བར་དུ་འཇོག དེ་རྗེས་སྨན་རྫས་འོས་འཚམ་རེ་བླུག་ལ་རྒྱུན་ཆད་མེད་པར་དཀྲུགས་པས་སེར་པོར་གྱུར་བ་སོགས་རང་རང་གི་ཚད་བཞིན་ཡོས་བརྔོ་ཐབས་ཀྱི་ལག་ལེན་ལྟར་བྱེད་དགོས་པ་ཡིན། དཔེར་ན། འཇམ་འབྲས་དང༌། མཁལ་ཞོ། གཟེ་མ། རྒྱ་རུ། བསེ་རུ་ལྟ་བུ་ཡིན།
༡༢། སྦུབ་སྲེག་གཏོང་བ་ཞེས་པ་ནི། ཤིང་སྔོ་བྲུན་ལ་སོགས་པའི་སྨན་རྫས་གང་ཡིན་པ་དེ་མེ་ཐབ་ཀྱི་སྲེག་རྫ་དང་ཡང་ན་ལྕགས་སླང་ཁེབས་གཅོད་ཡོད་པ་སོགས་ཀྱི་ནང་བཅུག་སྟེ་མཐོང་བརྒྱུད་ལག་ལེན་བཞིན་འདམ་གྱིས་ཁ་དམ་པར་བཅད་རྗེས་མེ་ཤུགས་རན་པོས་སྨན་རྫས་སོ་སོའི་དགོས་ངེས་ཀྱི་དུས་ཚོད་ལྟར་བསྲེགས་པའི་ལག་ལེན་དེ་ལ་ཟེར། དཔེར་ན། གར་ནག་དང༌། ཕུར་ནག འགྲོན་བུ། ལྕགས་རིགས་སོགས་ཡིན།
༡༣། ཧར་སྲེག་གཏོང་བ་ཞེས་པ་ནི། སྨན་རྫས་ཁག་གཅིག་གི་ལྕི་སྣུམ་དང་རླན་བཤེར་གྱི་ཆ་མེད་པ་བཟོ་ཕྱིར་སྨན་རྫས་དེ་ཉིད་སོལ་མེའི་དབུས་སུ་བཅུག་ནས་རང་མདོག་དཀར་པོར་མ་གྱུར་བར་དུ་མེར་ཐད་ཀར་བསྲེག་དགོས་པ་དང༌། གྲང་ནས་སྨན་རྫས་རྣམས་ཚུར་ལེན་དགོས། མ་འཚིག་པར་ནག་པོ་ཐོན་ཚེ་རྗེས་སུ་སླར་ཡང་བསྲེག་ཆོག་པ་ཡིན། འོན་ཀྱང་མ་འཚིག་པར་ནག་པོ་ལུས་པ་དེ་ཉིད་སྨན་ནང་གཏོང་མི་ཆོག དཔེར་ན། ཤ་རུ་དང་འགྲོན་བུ་ལྟ་བུ་ཡིན།
༡༤། ཁཎྜ་རྒྱག་པ་ཞེས་པ་ནི། ཤིང་སྔོ་སོགས་ཀྱི་སྙིགས་མ་དོར་ནས་དེའི་དྭངས་མ་ཁོ་ན་སྨན་དུ་སྤྱོད་ཕྱིར་སྨན་རྫས་དེའི་ནང་ཆུ་འོས་འཚམས་ཤིག་བླུགས་ནས་བཙོས་རྗེས་ལག་ལེན་བཞིན་ཁུ་བ་དེ་རས་ཚགས་བརྒྱབས་ཏེ་སྣོད་གཞན་ཞིག་ཏུ་ཁཎྜ་མ་ཆགས་བར་དུ་བསྐོལ་ནས་བེད་སྤྱོད་བྱེད་པ་དེ་ཡིན། དེའི་ལག་ལེན་ཡང་རྒྱུད་ལས། "དེ་སོགས་ཁཎྜའི་སྡེ་ཚན་སྦྱར་བའི་ཐབས། །ས་བཤལ་ཁྲམ་ཁྲུམ་བརྡུང་བཙོས་ཁུ་བ་བཏོན། །རྔ་མས་ལེགས་བཙགས་གཙང་མའི་རྫ་ནང་གདུ། །མ་འདྲེགས་དཀྲུག་ཅིང་སྐྱོ་མ་ལྦུ་ནག་ཅན། །དེ་དུས་ཕོག་ལ་ཐིགས་གཅིག་རྡོ་སྟེང་བླུག །དེ་གྲང་འདྲིལ་དུ་བཏུབ་ན་འཚོས་ཚད་ཡིན། །མཐའ་ཡི་འདྲེགས་པ་མི་བཏང་དྲོད་བུར་བཙའ།།" ཞེས་གསུངས་པ་ལྟར་རོ།།
༡༥། བཙོ་བཀྲུ་བྱེད་པ་ཞེས་པ་ནི། སྨན་རྫས་དེ་ཆུར་བཙོ་བའི་དྲོད་སྟོབས་ཀྱིས་སྨན་རྫས་དེ་ལ་གནས་པའི་དྲི་མ་དང་དུག་ཕྱིར་ཐོན་པར་བྱེད་པ་དང༌། སྐབས་འགར་སྨན་རྫས་གཞན་བླུགས་པའི་སྨན་ཁུའི་ནང་བཙོ་བཀྲུ་བྱེད་དགོས་སོགས་སྨན་རྒྱུ་འདུལ་བཟོ་བྱེད་པའི་ལག་ལེན་ཞིག་ཡིན། དཔེར་ན། ལྕགས་རིགས་དང་རྡོ་སྨན་གྲས་དུག་འདོན་བྱེད་ཚུལ་ལྟ་བུ་རེད། གཞན་ཡང་སྨན་རྫས་འདུལ་སྦྱོང་གི་ཐབས་ཤེས་སྣ་ཚོགས་ཡོད་ངེས་པ་ཡིན།
བཞི་པ། སྨན་སྦྱོར་ཆེད་ལས་ཀྱི་འགན་སྲུང༌།
སྨན་སྦྱོར་ཆེད་ལས་པ་ཚོས་འགན་སྲུང་བྱེད་དགོས་དོན་ནི། བོད་ལུགས་སྨན་སྦྱོར་རིག་པ་འདི་ཉིད་མི་ཉམས་གོང་འཕེལ་ཡོང་ཐབས་དང་ནད་བཅོས་ཀྱི་བརྒྱུད་རིམ་ནང་ཕན་འབྲས་ཐོན་པ་དང༌། རྙོག་གླེང་མི་འབྱུང་བའི་སླད་གཟབ་ནན་བྱ་དགོས་པ་ཞིག་ཡིན། དེ་ལྟར་ཡོང་ཐབས་སླད་སྨན་སྦྱོར་སྨན་པ་རྣམས་ལ་དགོས་ངེས་ཀྱི་ཆ་རྐྱེན་འཛོམས་པའི་ཐོག་ནས་སྨན་བཟོ་བསྐྲུན་གྱི་ལས་རིགས་དངོས་ཀྱི་ནང་འགན་འཁུར་དང་དོ་སྣང་བྱ་རྒྱུའི་གནད་དོན་ཁག་གཅིག་མདོ་ཙམ་བརྗོད་པར་བྱ་བ་ནི།
དང་པོ། སྨན་སྦྱོར་སྨན་པ་རྣམས་ལ་མཐོང་བརྒྱུད་ཀྱི་ཉམས་མྱོང་ཚད་ལྡན་དགོས་པ།
གཉིས་པ། སྨན་ངོས་འཛིན་གྱི་ཤེས་བྱ་གང་ལེགས་ལྡན་དགོས་པ།
གསུམ་པ། སྨན་རྒྱུ་འཐུ་སྒྲུབ་བྱ་རྒྱུར་རྒྱུན་དུ་ཤུགས་སྣོན་རྒྱག་དགོས་པ།
བཞི་པ། ཁྲོམ་ནས་སྨན་རྒྱུ་ཉོས་རིགས་ལ་སྤུས་ཚད་ལེགས་ཉེས་དང༌། རུལ་སྐྱོན་དང་ཧམ་སྤུ་ཡོད་མེད་སོགས་ཀྱི་ཐད་སྨན་སྦྱོར་སྨན་པས་རྒྱུན་དུ་ནས་འགན་འཁུར་རྐང་ལེན་གྱིས་བརྟག་ཞིབ་བྱ་དགོས་པ།
ལྔ་པ། དེ་ལྟར་སྨན་རྒྱུ་རྣམས་ཉོ་སྒྲུབ་ཟིན་རྗེས་རེ་རེ་ནས་བརྟག་ཞིབ་ཀྱིས་ཐལ་རྡུལ་དང༌། གད་སྙིགས། ལྤགས་པ་བཤུ་དགོས་སོགས་གད་གཙང་བྱ་དགོས་རིགས་ལ་རྒྱུན་དུ་དོ་སྣང་སྤྲོད་དགོས་པ།
དྲུག་པ། ཡུལ་གྱི་གནམ་གཤིས་བཞའ་རློན་ཆེ་ཆུང་སོགས་ལ་དཔག་སྟེ་སྨན་རྒྱུ་རྣམས་མཛོད་ཁང་ནང་བདག་ཉར་བྱ་རྒྱུར་རྒྱུན་དུ་དོ་སྣང་བྱ་དགོས་པ།
བདུན་པ། སྨན་རྫས་ཀྱི་དུག་འདོན་བྱ་དགོས་སླ་བཅོས་ལྷོད་གཡེང་དུ་མ་སོང་བར་གཟབ་ནན་བྱ་དགོས་པ།
བརྒྱད་པ། སྨན་སྦྱོར་བསྡེབས་ཀྱི་ལས་དོན་ཐད་སྨན་སྦྱོར་སྨན་པ་རང་ཉིད་ནས་འགན་འཁུར་རྐང་ལེན་བྱ་དགོས་པ།
དགུ་པ། སྨན་བཟོ་བསྐྲུན་ལ་མཁོ་བའི་འཕྲུལ་ཆས་ཁག་ལ་རྒྱུན་དུ་དོ་སྣང་དང་བསམ་ཞིབ་བྱ་དགོས་པ།
བཅུ་པ། སྨན་ནུས་ཞིབ་ལས་བྱུང་བས་རྩི་བཞིན་བཏགས། །ཞེས་གསུངས་ཡོད་པས་སྨན་རྣམས་ཕྱེ་མར་འཐག་སྐབས་ཞིབ་པོ་ཡོང་ཐབས་ལ་འབད་རྩོལ་ཞིབ་ནན་དང་རྒྱུན་དུ་དོ་སྣང་བྱ་དགོས་པ།
བཅུ་གཅིག དེ་བཞིན་རིལ་བུ་སྒྲིལ་བའི་གནས་སྐབས་སུ་སྨན་རྒྱུ་མཉམ་བསྲེས་བྱ་དགོས་རིགས་དང༌། སྨན་ཁུ་བླུག་དགོས་པ་ཁག རིལ་བུ་སྒྲིལ་བའི་ལས་དོན་སོགས་ལ་འགོ་ནས་མཇུག་བར་གཙང་སྦྲ་དང་ལས་ཀ་ཞིབ་ཚགས་པོའི་སྒོ་ནས་བྱ་རྒྱུར་ལས་བྱེད་རྣམས་ལ་རྒྱུན་དུ་བལྟ་རྟོགས་དང་ལམ་སྟོན་བྱ་རྒྱུ་ནི་ཤིན་ཏུ་གལ་ཆེ།
བཅུ་གཉིས། དེ་ལྟར་བཟོ་བསྐྲུན་ལེགས་པར་གྲུབ་ཀྱང་རིལ་བུ་རྣམས་ལ་ཡུལ་གྱི་གནམ་གཤིས་དང་བསྟུན་པའི་བདག་གཅེས་ལེགས་པོ་མ་འབྱུང་ཚེ་ཉེས་སྐྱོན་ཆེན་པོ་ཡོད་པས་སྨན་གྱི་མཛོད་ཁང་ནང་རིལ་བུ་མ་འཇུག་གོང་རིལ་བུ་རྣམས་ལ་བཞའ་རློན་ཡོད་མེད་རྟོགས་ཞིབ་གཟབ་ནན་དགོས་པ་དང༌། རིལ་བུའི་མཛོད་ཁང་དེ་ཉིད་ཀྱང་བཞའ་རློན་མེད་པ། རླུང་འགྲོ་ལེགས་པ། གཙང་སྦྲ་དང་ལྡན་པ་ཡོད་པའི་ཐོག་གནམ་གཤིས་དང་བསྟུན་པའི་བཞའ་རློན་འཐེན་བྱེད་ཀྱི་ཡོ་བྱད་བེད་སྤྱོད་བྱ་རྒྱུ་དང༌། གཞན་ཡང་བཞའ་རློན་འགོག་ཐབས་སླད་འགྱིག་ཤོག་བེད་སྤྱོད་བྱེད་པ་སོགས་ལ་བརྟེན་ནས་རིལ་བུར་ཧམ་སྤུ་དང་འབུ་སྐྱོན་མི་འབྱུང་བ་བྱ་རྒྱུར་དོ་སྣང་བྱེད་དགོས་པ་ནི་གལ་གནད་ཅན་ཞིག་ཆགས་ཡོད། འདི་དག་ནི་བོད་སྨན་གྱི་སྤུས་ཀ་ཚད་ལྡན་ཡོང་ཐབས་ཀྱི་སྨན་སྦྱོར་ཆེད་ལས་པ་དང་ཐད་ཀར་འབྲེལ་བ་ཡོད་པའི་འགན་སྲུང་ངམ་འགན་འཁྲི་ཞིག་ཡིན་པ་དང༌། གཞན་ཡང་ཁོར་ཡུག་དང་ཡུལ་ཁྲིམས་སོགས་སྨན་སྦྱོར་ཆེད་ལས་པ་དང་འབྲེལ་བའི་འགན་སྲུང་མང་པོ་ཞིག་ཀྱང་ཡོད་པར་སྣང་ངོ༌།
གསོ་བ་རིག་པའི་སྨན་པའི་ལྷན་ཚོགས་ནས་སྤྱི་ལོ་ ༢༠༡༥ ཟླ་ ༡༠ ཚེས་ ༢༦ ནས་ ༣༡ བར་བཞུགས་སྒར་དྷ་རམ་ས་ལ་བོད་ཀྱི་སྨན་རྩིས་ཁང་ཚོགས་ཁང་དུ་གོ་སྒྲིག་བསྐྱངས་པའི་གསོ་བ་རིག་པའི་ཟབ་སྦྱོང་སྐབས་དྷ་རམ་ས་ལ་ནོར་གླིང་ཀུན་བདེ་ཁང་གསར་བོད་སྨན་བཟོ་གྲྭའི་སྨན་པ་སྤེན་པ་ཚེ་རིང་གིས་ཟིན་བྲིས་སུ་བགྱིས་པའོ།། །།
མཐའ་མའི་འདོན་ཐེངས་།: 23.11.2015 ཉིན། 4:29 PM<< སྔ་མ།


text:
ཚེ་སྨོན་གླིང་
དགོན་པ་འདི་ནི་ར་མོ་ཆེ་གཙུག་ལག་ཁང་གི་ནུབ་ངོས་སུ་ཆགས་ཡོད་པ་དང་། བཞི་སྡེ་གྲྭ་ཚང་གི་འདབས་འབྲེལ་ཡིན། ཚེ་སྨོན་གླིང་ཟེར་བའི་མིང་དེ་ནི་དགོན་པ་འདི་བཏབ་རྗེས་མན་ཆིང་གོང་མ་ཏཱ་ཀོང་གིས་བཏགས་པ་ཞིག་ཡིན། དགོན་པ་འདི་ཚེ་སྨོན་གླིང་སྐུ་ཕྲེང་གཉིས་པ་འཇམ་དཔལ་ཚུལ་ཁྲིམས་ཀྱིས་བོད་ས་གནས་ཀྱི་སྲིད་སྐྱོང་གནང་ནས་ལོ་ངོ་དྲུག་སོང་བའི་རབ་བྱུང་བཅུ་གསུམ་པའི་ཤིང་བྱ(༡༨༢༥)ལོར་ཐོག་མར་བཏབ་ཅིང། སེ་ར་སྨད་གྲྭ་ཚང་གི་ཁོངས་གཏོགས་ཡིན། དགོན་པ་འདིའི་ཆགས་དབྱིབས་ནི་བྱང་ནས་ལྷོར་གཏད་ཡོད་ཅིང་། འཛུགས་སྐྲུན་གྱི་རྒྱ་ཁྱོན་ནི་སྤྱི་ཁྲེ་གྲུ་བཞི་མ(༦༢༤༠)ཙམ་ཡོད་ལ་ཤར་ནུབ་ལྷོ་གསུམ་གྱི་ཕྱོགས་རྣམས་ཤག་སྐོར་དང་། བྱང་ངོས་ཐོག་བརྩེགས་བཞི་ཡོད་པའི་གཙུག་ལག་ཁང་ཤར་ནུབ་གཉིས་ཡོད། ཤག་སྐོར་གྱི་ཕྱོགས་གསུམ་ནི་ཐོག་སོ་གཉིས་ལྡན་ཡིན། གྲྭ་ཤག་དང། དེའི་ཕྱིར་བར་ཁྱམས་སྟེང་ཤོད་གཉིས་ཡོད།གཙུག་ལག་ཁང་ལྟེ་བའི་འཛུགས་སྐྲུན་ཐདཤར་ནུབ་གཉིས་སུ་བཅད་ནས་ཡོད་པ་དེ་ལ་བལྟས་ན་དུས་སྐབས་སྔ་རྗེས་གཉིས་སུ་འཛུགས་སྐྲུན་བྱས་པ་ཞིག་ཡིན་པ་གསལ་པོ་མཐོང་ཐུབ། ཤར་ངོས་ཀྱི་གཙུག་ལག་ཁང་དེའི་འཛུགས་སྐྲུན་དང་། བཟོ་བཀོད་ལ་བལྟས་ན་དགོན་པ་དེ་ཐོག་མ་བཏབ་པའི་སྐབས་ཀྱི་བཟོ་དབྱིབས་ཡིན་པ་དང་། ནུབ་ངོས་ཀྱི་གཙུག་ལག་ཁང་སྟེང་ཤོད་བཟོ་བཀོད་ཤར་ངོས་ལས་ལེགས་པ་ཡོད་པས་རྗེས་སུ་རྒྱ་བསྐྱེད་བྱས་པ་ཞིག་ཡིན་པ་མཐོང་ཐུབ། ཤར་ངོས་ཀྱི་གཙུག་ལག་ཁང་ལ་ཕོ་བྲང་དཀར་པོ་དང་། ནུབ་ངོས་ཀྱི་གཙུག་ལག་ཁང་ལ་ཕོ་བྲང་དམར་པོ་ཟེར། ཤར་ངོས་ཀྱི་ཕོ་བྲང་དང་གཙུག་ལག་ཁང་གི་རྒྱ་ཁྱོན་ལ་སྤྱི་ཁྲེ་གྲུ་བཞི་མ༨༠༠༠ཡོད་པ་དེའི་ནང་སྦུག་ཐག་རིང་ཚད་སྤྱི་ཁྲེ༡༣.༤ལོན་པའི་འདུ་ཁང་ཡིན་ཅིང་། དེའི་ཞེང་ཚད་ལ་སྤྱི་ཁྲེ༡༠༠དང་ཀ་བ་ཉི་ཤུ། གསེང་གཡབ་མཐོངས་སྐོར་ལ་རིང་ཚད་སྤྱི་ཁྲེ༦.༦དང་ཞེང་ཚད་ལ་སྤྱི་ཁྲེ༤ལོན་པའི་རབ་གསལ་མཐོ་པོ་ཡོད། འདུ་ཁང་གི་མདུན་དུ་སྦུག་ཐག་སྤྱི་ཁྲེ༣.༤ལོན་པའི་སྒོ་འཕྱོར་ཡོད་པ་དང་། དེའི་གཡས་གཡོན་གཉིས་སུ་རུང་ཁང་དང་། མཛོད་ཁང་ཡོད་ཅིང་། དེ་ཚོའི་བཟོ་སྐྲུན་གྱི་སྤུས་ཚད་ཞན་ཙམ་ཡོད། འདུ་ཁང་གི་སྦུག་ངོས་ནི་མཆོད་ཁང་ཡིན་ཅིང་། དེའི་ནང་འཇིམ་བཟོའི་ཡི་དམ་ཆོས་སྲུང་གི་སྐུ་འདྲ་ཁ་ཤས་དང་། ཚེ་སྨོན་གླིང་སྐུ་ཕྲེང་གཉིས་པ་འཇམ་དཔལ་ཚུལ་ཁྲིམས་ཀྱི་དངུལ་གདུང་དང་སྐུ་ཕྲེང་གསུམ་པ་བསྟན་པའི་རྒྱལ་མཚན་གྱི་དངུལ་གདུང་གཉིས་ཀྱི་མཐོ་ཚད་ལ་ཐོག་སི་གཅིག་ལོངས་པ་ཡོད། བར་ཐོག་གི་བྱང་ངོས་མགོན་ཁང་ནང་འཇིམ་བཟོས་རྟ་མགྲིན་དང་། གཞན་ཡང་དགེ་ལུགས་ཆོས་སྐྱོང་སྲུང་མ་ཁག་དྲུག་གི་སྐུ་བརྙན། བརྩིགས་ལྡེབས་སུ་རས་བྲིས་དང་ཚེམ་གྲུབ་མའི་ཐང་ཀ་སྣ་ཚོགས་སུམ་ཅུ་ལྷག་ཙམ་ཡོད། སྟེང་ཐོག་ཐོག་སོ་གཉིས་པ་དཔེ་མཛོད་ཁང་ནང་བཀའ་འགྱུར་དང་། བསྟན་འགྱུར། གསུང་འབུམ། ལོ་རྒྱུས། རིག་གནས་ལ་སོགས་པིའི་དཔེ་ཆ་བྲིས་མ་དང་། དཔར་མ་ཁྱོན་བསྡོམས་པོད་ཁྲི་གཉིས་ལྷག་ཙམ་ཡོད། (དཔེ་མཛོད་ཁང་འདིའི་ནང་གི་དཔེ་ཆ་གལ་ཆེ་བ་ཁག་གཅིག་པོ་ཏ་ལ་དང་ཞོལ་དཔེ་མཛོད་ཁང་དུ་དབོར་ཟིན)རྩེ་ཐོག་ཐོག་སོ་བཞི་པའི་དཀྱིལ་ནི་ཚོམས་ཆེན་དང་། དེའི་གཡས་གཡོན་གཉིས་སུ་གཟིམ་ཆུང་ཤར་ནུབ་གཉིས། དཔེ་གཟིགས་ཁང་། ཉི་འོད། བར་ཁྱམས་བཅས་ཡིན། ནུབ་ངོས་ཀྱི་གཙུག་ལག་ཁང་དང་། ཕོ་བྲང་དམར་པོ་ནི་ཤར་ངོས་ཀྱི་ཕོ་བྲང་ལས་སྤུས་ཚད་ལེགས་ཤིང་། བཀོད་པ་ཐོན་པོ་ཡོད་པ་དེར་བལྟས་ན་ཤར་ངོས་གཙུག་ལག་ཁང་རྙིང་པ་ལས་ལོ་བཅུ་ཕྲག་ཁ་ཤས་ཀྱི་ཕྱི་བ་ཡོད། དེའི་ཁྱད་ཆོས་ནི་ཀ་གདུང་སོགས་ལ་བརྐོས་དཀྲོལ་གྱི་རྒྱན་རིས་མང་ལ་ཞིབ་ཚགས་ཆེ་བ། བརྩིག་ལྡེབས་ཚང་མ་ལྡེབས་བྲིས་ཡོད་པ། ཚོས་མདོག་རྣམས་ལ་རི་མོ་ཧ་ཅང་ཕྲ་ཞིབ་ཡིན་པ་བཅས་རེད། གཙུག་ལག་ཁང་དེའི་མདུན་ངོས་ནི་སྒོ་འཕྱོར་དང་། དེའི་སྦུག་ཏུ་འདུ་ཁང་། འདུ་ཁང་གི་སྦུག་ཏུ་མཆོད་ཁང་། མཆོད་ཁང་གི་ཟུར་གཡས་གཡོན་གཉིས་སུ་ལྷ་ཁང་རེ་རེ་བཅས་ཡོད། འདུ་ཁང་སྦུག་གི་མཆོད་ཁང་དེར་ཞེང་ཚད་སྤྱི་ཁྲེ༡༥དང་སྦུག་ཐག་སྤྱི་ཁྲེ༡༣.༨ གོ་བསྒྲིགས་ལྔ་ལྔ་ཡོད་པ་བཅས་ཡིན། (མཆོད་ཁང་ནང་དངུལ་ལས་བཞེངས་པའི་སྒྲོལ་མ་དང་། གསེར་ཟངས་ལས་གྲུབ་པའི་རྒྱལ་བ་བྱམས་པ། རྗེ་ཙོང་ཁ་པ་སོགས་ཀྱི་སྐུ་བརྙན་མང་པོ་དང་། ཚེ་སྨོན་གླིང་སྐུ་ཕྲེང་རིམ་བྱོན་གྱི་བཞུགས་ཁྲི། སྐུ་ཕྲེང་གསུམ་པ་བློ་བཟང་བསྟན་པའི་རྒྱལ་མཚན་དང་། སྐུ་ཕྲེང་བཞི་པ་ཐུབ་བསྟན་མཁས་གྲུབ་གཉིས་ཀྱི་གསེར་གདུང་བཅས་ཡོད། བརྩིགས་ལྡེབས་སུ་ལྡེབས་བྲིས་ཀྱིས་ཁེངས་ཡོད) འདུ་ཁང་གི་གསེང་གཡབ་མཐོངས་སྐོར་ལ་སྤྱི་ཁྲེ༨.༣རིང་ཚད་སྤྱི་ཁྲེ༧.༥ལོན་པའི་རབ་གསལ་བསྒྲིགས་ཡོད་པའི་འདུ་ཁང་ནང་དུ་ཉི་འིད་ཕོག་ཚད་ལེགས་ཤིང་། འཀར་གསལ་དོད་པོ་ཡོད། འདུ་ཁང་གི་མདུན་ངོས་ཟུར་གཉིས་སུ་གསང་སྒོ་བཏོན་ཡོད་པ་དེ་ནས་མཛོད་ཁང་གཡས་གཡོན་གཉིས་ནང་འགྲོ་ས་ཡོད་པ་དང་། གཡོན་ངོས་ཀྱི་མཛོད་ཁང་དེར་རིང་ཚད་སྤྱི་ཁྲེ༡༨དང་ཞེབ་ཚད་སྤྱི་ཁྲེ༡༤.༡དང་ཞེང་ཚད་སྤྱི་ཁྲེ༢.༦ཡོད། འདུ་ཁང་རྒྱབ་ཀྱི་མགོ་ཁང་མདོ་སྦུག་གཉིས་ཡོད་པའི་སྦུག་གི་ལྷ་ཁང་དང་། ཡི་དམ་ཆོས་སྲུང་ཡོངས་གྲགས་ཀྱི་སྐུ་བརྙན་སྣ་ཚོགས་དང་། ཤར་ངོས་ཀྱི་མགོན་ཁང་ནང་སྲུང་མ་ཁག་བདུན། གཞན་ཡང་ཚེ་སྨོན་གླིང་སྐུ་ཕྲེང་གཉིས་པའི་འདྲ་སྐུ་དང་། སྨན་བླ་བདེ་གཤེགས་བརྒྱད་ཀྱི་སྐུ་བརྙན་སོགས་ཡོད། འདུ་ཁང་ཐོག་ཁའི་བར་ཐོག་དུ་དགོན་པའི་ཚོགས་འདུ་ཁང་དང་། མཛོད་ཁང་ཆེ་ཆུང་སྣ་ཚོགས་ཡོད་ཅིང་། སྟེང་ཐོག་ནི་གཞི་རྒྱ་ཆེ་བའི་ཚོམས་ཆེན་ཡིན། ཚེ་སྨོན་གླིང་ཧོ་ཐོག་ཐུ་ནི་ཕྱིས་སུ་བྱུང་བའི་སྲིད་སྐྱོང་རིམ་བྱུང་གི་ནང་ནས་ཆབ་སྲིད་ཐོག་ཤུགས་རྐྱེན་ཆེ་ཞིང་། མན་ཆིང་སྲིད་གཞུང་གི་བསྟོད་བསྔགས་དང་བརྩི་བཀུར་ཆེན་པོ་ཐོབ་པའི་འོག་ཚེ་སྨོན་གླིང་དགོན་པ་ཡང་གླིང་ཆེན་བཞིའི་གྲས་སུ་ཚུད་པ་རེད། ཚེ་སྨོན་གླིང་སྐུ་ཕྲེང་དང་པོ་ངག་དབང་ཚུལ་ཁྲིམས་ནི་ཏཱ་ལའི་་བླ་མ་སྐུ་ཕྲེང་བདུན་པ་སྐུ་གཤེགས་ནས་བོད་ས་གནས་སུ་སྲིད་སྐྱོང་རྒྱལ་ཚབ་ཀྱི་ལམ་ལུགས་བཙུགས་པའི་རྗེས་སུ་བྱུང་བའི་སྲིད་སྐྱོང་གཉིས་པ་ཡིན་པ་དང་། ཏཱ་ལའི་བླ་མ་སྐུ་ཕྲེང་བརྒྱད་པར་སྔ་རྗེས་སུ་ལོ་ཉི་ཤུ་ཙམ་གྱི་རིང་སྲིད། དོན་ཕྱག་རོགས་ཞུ་གནང་མཛད་པ་མ་ཟད། མན་ཆིང་གོང་མ་ཆན་ལུང་གིས་བཀའ་ཕཕབ་པ་ལྟར་པེ་ཅིང་དུ་ཕེབས་ཏེ་ལོ་མང་རིང་མེས་རྒྱལ་གོང་བུ་གཅིག་གྱུར་སྲ་བརྟན་དུ་བཏང་བ་དང་། རྒྱ་བོད་མི་རིགས་གཉིས་ཀྱི་མཉུན་སྒྲིལ་ལ་ཕན་པ་ཡོད་པའི་མཛད་རྗེས་ཆེན་པོ་འཇོག་གནང་མཛད་ཡོད། ཚེ་སྨོན་གླིང་དགོན་པ་འདིར་ཉམས་ཆག་བྱུང་ཚུལ་སྐོར་ནི། ཚེ་སྨོན་གླིང་སྐུ་ཐོག་གཉིས་པ་འཇམ་དཔལ་ཚུལ་ཁྲིམས་ཀྱིས་རབ་བྱུང་བཅུ་བཞི་པའི་ས་ཡོས(༡༨༡༩)ལོ་ནས་རབ་བྱུང་གོང་གསལ་གྱི་ཤིང་འབྲུག(༡༨༤༤)བར་ལོ་ཉི་ཤུ་རྩ་ལྔའི་རིང་སྲིད་སྐྱོང་གི་འགན་ཁུར་གནང་ཞིང་། དེའི་རིང་དགས་ལྡན་ཁྲི་པ་ཀྱང་གནང་ཐུབ་པ་བྱུང་ཡོད་ཀྱང་། མན་ཆིང་སྲིད་གཞུང་གི་ཨམ་བན་སྔ་རྗེས་དང་བཀྲ་ཤིས་ལྷུན་པོའི་ཞབས་འབྲིང་བཅས་དང་སྲིད་དོན་སྐོར་མ་མཐུན་པའི་རྐྱེན་གྱིས་ས་གནས་སྲིད་གཞུང་གི་དཔོན་རིགས་ཁག་གཅིག་དང་། མན་ཆིང་སྲིད་གཞུང་གིས་མངགས་པའི་བོད་སྡོད་ཨམ་བན་བཅས་ནས་གོང་མ་ཏཱའོ་ཀོང་ལ་སྙན་ཞུ་ཕུལ་བ་ལྟར་སྲིད་སྐྱོང་ཚེ་སྨོན་གླིང་དང་ཕྱག་མཛོད་ཛ་སག་གཉིས་འཛིན་བཟུང་དོ་དམ་ཐོག སྲིད་སྐྱོང་གི་མཚན་གནས་མེད་པར་བཟོས་པ་བཅས་བྱས་རྐྱེན། སེ་ར་སྨད་གྲྭ་ཚང་གི་གྲྭ་པ་ཚོས་ཚེ་སྨོན་གླིང་སྲིད་སྐྱོང་སྲུང་སྐྱོབ་བྱས་ཏེ་སེ་ར་དགོན་པར་གདན་ཞུ་དང་། ས་གནས་སྲིད་གཞུང་ལ་ངོ་རྒོལ་ཟིང་འཁྲུག་བསླངས་པར་བརྟེན་དགོན་པ་འདིར་གཏོར་སྐྱོན་ཚབས་ཆེན་ཕོག་པ་མ་ཟད། སྲིད་སྐྱོང་རང་ཉིད་ཀྱང་བཙོན་པའི་ཆས་གཡོགས་ཏེ་ཟི་ལིང་དུ་རྒྱང་ཕུད་བཏང་ཞིང་། ཡང་སྲིད་རྩད་གཅོད་མི་ཆོག་པའི་རྡོ་རིང་ཞིག་ཀྱང་བསླངས་ནས་བླ་བྲང་གི་འཛིན་ཁོངས་མཆོད་གཞིས་ཁག་གཞུང་བཞེས་བྱས་ཏེ་ཚེ་སྨོན་གླིང་དོ་དམ་པ་ཟེར་བའི་སྲིད་འཛིན་ལས་ཁུངས་གསར་འཛུགས་སང་། དགོན་པ་འདིའི་རྒྱུ་དངོས་རྟེན་གསུམ་འགངས་ཅན་མང་པོ་རྩེ་རྣམ་རྒྱལ་གྲྭ་ཚང་དང་དགོན་པ་གཞན་དག་ལ་ཁག་བགོས་ཀྱིས་སྤྲད་ཡོད། རྗེས་སུ་ཏཱ་ལའི་བླ་མ་སྐུ་ཕྲེང་བཅུ་གསུམ་པའི་སྐབས་སུ་འབྲས་སྤུངས་བློ་གསལ་གླིང་གྲྭ་ཚང་དང་། སེར་སྨད་གྲྭ་ཚང་། རྒྱུ་སྟོད་གྲྭ་ཚང་བཅས་ནས་ཚེ་སྨོན་གླིང་སྤྲུལ་སྐུའི་ཡང་སྲིད་ལོས་འཛིན་ཞུས་ཆོག་པ་དང་། བླ་བྲང་དང་དགོན་པ་ཉམས་ཆག་སོང་བར་སླར་གསོའི་འཚོ་བརྟེན་ཕྲན་བུ་ལསོལ་རས་ཡོང་བ་ཞེས་སྙན་ཞུ་ཕུལ་བར་བརྟེན་ཚེ་སྨོན་གླིང་སྐུ་ཕྲེང་དང་པོ་ངག་དབང་ཚུལ་ཁྲིམས་སྐབས་ཆོས་སྲིད་གཉིས་ཀྱི་ཐོག་ནས་མཛད་རྗེས་ཆེ་བར་དགོངས་ཏེ་ཡང་སྲིད་ངོས་འཛིན་ཞུས་ཆོག་པའི་ཐོག་ཧོ་ཐོག་ཐུའི་མཚན་གནས་རང་འཇགས་དང་། དེ་སྔོན་གཞུང་བཞེས་བྱས་པའི་ཁོངས་ཀྱི་མཆོད་གཞིས་ཁག་གཅིག་ཕྱིར་སློག་བསྩལ། རབ་བྱུང་བཅོ་ལྔ་པའི་ལྕགས་ཁྱི(༡༩༡༠)ལོར་ཟི་ཁྲོན་སྤྱི་ཁྱབ་ཀྲའོ་ཨམ་བན་དང་ལིའུ་འུན་ཧོད་ཀྱིས་མངགས་པའི་ཁྲོན་དམག་བོད་དུ་འབྱོར་སྐབས་ཏཱ་ལའི་བླ་མ་སྐུ་ཕྲེང་བཅུ་གསུམ་པ་རང་ཉིད་ཀྱི་སྐུ་སྲོག་ཉེན་ཚབ་ཧ་ཅང་ཆེ་རྐྱེན་སྲིད་བློན་རྣམ་པ་བཅས་སྐུ་འཁོར་ཉུང་བསྡུས་རྒྱ་གར་ཁུལ་དུ་ཉེན་ཡོལ་དུ་ཕེབས་ཤིང་། དེའི་ཤུལ་དུ་ཚེ་སྨོན་གླིང་སྐུ་ཕྲེང་བཞི་པ་ལག་དབང་བློ་བཟང་བསྟན་པའི་རྒྱལ་མཚན་དགེ་ལྡན་ཁྲི་པ་ཡིན་མུས་ཐོག་སྲིད་ཚབ་ཏུ་བསྐོ་གཞག་གནང་སྟེ་རྒྱ་གར་དུ་ཕེབས་ནས་དབྱིན་ཇི་སྲིད་གཞུང་བརྒྱུད་མན་ཆིང་སྲིད་གཞུང་ལ་བཀའ་མོལ་གནང་རིང་། གཙུག་ལག་ཁང་དང་པོ་ཏ་ལ་ཡས་མས་སྲུང་སྐྱོབ་དང་། ལུའུ་ཅུན་དཔོན་དམག་ལྷ་ས་ནས་མཐར་སྐྲོད་གཏོང་ཐུབ་པ་ཀྱི་མཛད་རྗེས་སུ་ཀུན་བདེ་གླིང་ཧོ་ཐོག་ཐུ་དང་འདྲ་བའི་གདན་ཐོབ་དང་། ཤ་ཅིན་ཏིལ་གེག་ཆེ་ཞེས་པའི་ཆོ་ལོ་གོ་གནས་བཅས་བསྩལ། དེ་ནས་བཟུང་བླ་བྲང་དང་དགོན་པ་གཉིས་ཀ་ཕྲན་བུ་སྟོབས་འབྱོར་རྒྱས་སུ་སོང་། དེ་རྗེས་སྟག་བྲག་གིས་སྲིད་སྐྱོང་གནང་སྐབས་ཕྱོགས་གཅིག་སྲིད་ཟུར་རྭ་སྒྲེང་དང་འགལ་ཟླ་ཆེན་པོ་ཆགས་པ་དང་དུས་མཚུངས་རབ་བྱུང་བཅུ་དྲུག་པའི་མེ་གླང(༡༩༣༧)ལོར་ཚེ་སྨོན་གླིང་སྐུ་ཕྲེང་ལྔ་པས་སྟག་བྲག་སྲིད་སྐྱོང་ལ་བརྩི་བཀུར་མ་ཞུས་པའི་ཐོག་ཚེ་སྨོན་གླིང་རང་ཉིད་ཆོས་ཁྲིམས་དང་འགལ་བའི་གནས་ཚུལ་བྱུང་སྐོར་སྙན་ཞུ་ཕུལ་བའི་ནང་དུའང་ཞེ་ས་དང་གུས་བཀུར་སོགས་གཏན་ནས་མེད་པར་རང་མཉམ་བླ་སྤྲུལ་ཞིག་དང་འདྲ་བའི་སྐྱོན་བརྗོད་ནན་པོ་གནང་བར་བརྟེན། དོ་དམ་བཙོན་འཇུག་བྱ་ཉེའི་མཚམས་སླར་ཡང་འབྲས་སྤུངས་བློ་གསལ་གླིང་དང་རྒྱུད་སྟོད་གྲྭ་ཚང་གཉིས་ནས་སྲིད་སྐྱོང་སྟག་བྲག་རིན་པོ་ཆེར་རྒྱུ་དངོས་ཕངས་མེད་ཕུལ་ཏེ་དོ་དམ་རྒྱང་ཕུད་མི་དགོས་པར་རྒྱུད་སྟོད་གྲྭ་ཚང་ལ་གསོལ་རས་ཡོད་པ་ཞེས་ཞུ་བསྐུལ་ཐེངས་མང་བྱས་ཀྱང་མ་ཕན་པར་མེ་ཕག(༡༩༤༧)ལོའི་སྨོན་ལམ་ཆེན་པོའི་སྐབས་ལྷོ་ཁ་རྣམ་རྒྱལ་གསེར་ཁང་དུ་རྒྱང་ཕུད་བཏང་སྟེ་བཟང་བཙོན་བཅུག་ནས་ཟླ་བ་ཁ་ཤས་སོང་མཚམས་རྭ་སྒྲེང་སྲིད་ཟུར་བཀྲོངས་ཤིང་། དེ་ནས་ཚེ་སྨོན་གླིང་ཡང་སྐུ་གཤེགས་། སྐབས་དེར་ཚེ་སྨོན་གླིང་དགོན་པ་དང་བླ་བྲང་གཉིས་ལ་ཉམས་ཆག་དོ་ཕོག་མ་བྱུང་བ་ནི་བླ་བྲང་གི་ཕྱག་མཛོད་དྲུང་ཡིག་ཆེན་མོ་དང་མཐོ་རིམ་ལས་བྱེད་ཁག་རྣམས་ཚེ་སྨོན་གླིང་རིན་པོ་ཆེར་མ་དགའ་བའི་འཁོན་འཛིན་ཡོད་པའི་རྐྱེན་གྱིས་ཡིན་སྐད། གནས་ཚུལ་དེའི་ཐོག་ནས་བླ་མའི་ཡང་སྲིད་དང་བླ་བྲང་བར་གྱི་འབྲེལ་བ་དེ་ཆས་སྲིད་གཉིས་ཀའི་ཐོགནས་དགོས་མཁོ་ངེས་ཅན་ཞིག་ལ་བརྟེན་ནས་བྱུང་བ་ཡིན་པར་གསལ་པོར་མཚོན་ཐུབ་པ་ཡིན།
གཞན་ཡང་་་་་་་ མཚན་རྒྱས་པར་བྱང་ཆུབ་གླིང་གི་གསང་སྔགས་ཚེ་སྨོན་གླིང་ཞེས་ཞུ། བཞི་སྡེ་དགོན་གྱི་ཤར་ངོས་སུ་དགོན་དེ་མཇལ་རྒྱུ་ཡོད། ལྷ་སའི་གླིང་ཁག་བཞིའི་ཡ་རྒྱལ་ཡིན། ཚེ་སྨོན་གླིང་ཞེས་པ་ནི། སྔོན་གོང་མ་ཆན་ལུང་གི་སྐུ་ཚེ་ཚེ་སྒྲུབ་གནང་ས་ཡིན་སྟབས་མཚན་དེ་ལྟར་ཐོགས། ཚེ་སྨོན་གླིང་སྐུ་ཕྲེང་དང་པོས་རྒྱུད་སྟོད་ཀྱི་བླ་མ་དབུ་མཛད་གནང་བ་དང་། ལྕང་སྐྱ་རོལ་པའི་རྡོ་རྗེ་དགོངས་པ་གཞན་དོན་དུ་ཕེབས་རྗེས་གང་ཉིད་གོང་མའི་དབུ་བླར་ཕེབས། དེ་ནས་ཡར་ཕེབས་རྗེས་གོང་མའི་ཡུམ་གྱི་དགོངས་རྫོགས་སུ་སེ་ར་གྲྭ་ཚང་སྨད་ཀྱི་ཇོ་བོ་བྱང་ཆུབ་ཆེན་མོ་བཞེངས། ཐོག་མར་འདུ་ཁང་ཤར་རམ་ཕོ་བྲང་དཀར་པོ་ཞེས་པར་གོང་མའི་སྐུ་ཚེ་ཚེ་སྒྲུབ་གནང་ས་ཡིན་ཞེས་ཚེ་དཔག་མེད་ཀྱི་སྐུ་བརྙན་དང་ཚེ་སྨོན་གླིང་སྐུ་ཕྲེང་གཉིས་པ་དང་གསུམ་པའི་གདུང་རྟེན། སྐུ་ཕྲེང་དང་པོའི་གདུང་རྟེན་སེ་ར་ཚེ་སྨོན་གླིང་དུ་བཞུགས། མགོན་ཁང་ནང་སྐུ་རྒྱུ་ལི་མའི་དམག་ཟོར་མ་དང་། ཙིའུ་དམར་པོའི་སྐུ་སོབ། འཇིམ་གྱི་ཐབ་འོག་བཅས་དང་། འདུ་ཁང་ཆེན་མོ་ཀ་རིང་བཞིའི་ནང་དབུས་སུ་ཚེ་སྨོན་གླིང་གི་བཞུགས་ཁྲི་དང་། གདོང་གྲམ་ཤར་གྱི་འགོར་ར་ས་གཙུག་ལག་ཁང་གི་ཇོ་བོ་ཤཱཀྱ་མུ་ནེར་དཔེ་བཞེས་ནས་བཞེངས་པའི་གསེར་ཟངས་ཀྱི་ཇོ་བོ་ཤཱཀྱ་མུ་ནེ། དེའི་གཡོན་དུ་དངུལ་གྱི་སྐུ་ཕྲེང་གསུམ་པའི་འདྲ་སྐུ། དེའི་ཞོགས་སུ་གསེར་ཟངས་ཀྱི་སྨན་བླའི་བློས་བླངས་དཀྱིལ་འཁོར། ནུབ་ཀྱི་གདོང་བྲལ་གྱི་དབུར་གསེར་ཟངས་ཀྱི་རྗེ་ཙོང་ཁ་པ་ཁྲི་དྲུག་མགྱོགས་དང་བཅས་པ། དེའི་སྐུ་རྒྱབ་ཏུ་གསེར་ཟངས་ཀྱི་རྒྱལ་བ་བྱམས་པ་ཆོས་འཁོར་མ། དེའི་ཞོགས་སུ་གསེར་ཟངས་ཀྱི་སྐུ་ཕྲེང་གཉིས་པའི་སྐུ་བརྙན། ནུབ་ཀྱི་མཐའ་གྲལ་ནས་ཞལ་ཤར་དུ་གཟིགས་པ་དངུལ་གྱི་སྒྲོལ་ལྗང་མི་ཚད་མ། དེའི་གཡས་སུ་སྐུ་ཕྲེང་བཞི་པའི་གདུང་རྟེན། བཀའ་འགྱུར་ནུབ་ལྷ་ཁང་དུ་གསེར་བྲིས་ཀྱི་བཀའ་འགྱུར་དང་། གསེར་དངུལ་འདྲེས་མའི་ཡུམ་རྒྱས་འབྲིང་བསྡུས་གསུམ། འདུ་ཁང་ནང་བདེ་གསང་འཇིགས་གསུམ་གྱི་ལྡེབས་རིས། ཡང་ཐོག་བཞི་ཐོག་དང་བཅས་པ་ཡོད་ཅིང་དེ་དག་ལ་གཟིམས་ཆུང་ཁག་དང་། རྟ་མགྲིན་བསམ་འགྲུབ་ལྷ་ཁང་། ལྕོག་[page 36] བཅས་ལ་རྟེན་དང་བརྟེན་པར་བཅས་བཞུགས་སུ་གསོལ་ཡོད། སྔོན་དགེ་འདུན་བདུན་བཅུ་དོན་ལྔས་རི་བོ་དགེ་ལྡན་གྱི་གསང་བདེ་འཇིགས་གསུམ་གྱིས་གཙོས་སྔགས་ཆོག་ཁག་ཕྱག་བཞེད་མཛད་པ་ཡིན། སེར་སྨད་གྲྭ་ཚང་གི་ཁོངས་ཡིན། ད་ལྟ་ཐོག་སོ་ཉིས་ཐོག་ཉམས་གསོ་ཞུས་པའི་ནང་སྔོན་གྱི་སྐུ་བརྙན་དེ་དག་གི་སྐུ་ཚབ་གསར་བཞེངས་གནང་བ་དང་། ལྡེབས་རིས་རྙིང་མ་མང་པོ་བཞུགས་པ་ད་ལྟའང་མཇལ་རྒྱུ་ཡོད།


text:
ཡར་ཀླུང་གཙང་པོ་སྲུང་སྐྱོབ་ཀྱི་ལས་འགུལ་མཇུག་སྡོམ་མཛད་སྒོར་བཀའ་སློབ་སྩལ་བ།
༄༅། །ཕྱི་ལོ་ ༢༠༡༧ ཟླ་ ༤ ཚེས་ ༢ ཉིན་གྱི་སྔ་དྲོ་ Krishna Kanta Handiqui State Open University (KKHSOU) ཞེས་པའི་གཙུག་ལག་སློབ་ཁང་དང་། ལོ་ངོ་ ༧༥ རིང་ས་གནས་སློབ་ཕྲུག་གི་ཁྲོད་ཡོངས་སུ་གྲགས་ཡོད་པའི་ Lawyers Book Stall ཞེས་པའི་དཔེ་དེབ་ཁང་གཉིས་ཐུན་མོང་གིས་ཇི་ལྟར་སྔོན་ནས་གསོལ་འདེབས་ཞུས་དོན་ལྟར་བཀའ་བཞེས་བཟང་པོ་སྨིན་སྩལ་ཐོབ་སྟེ་སྤྱི་ནོར་༸གོང་ས་༸སྐྱབས་མགོན་མཆོག་གྷོ་ཝ་ཧ་ཊིའི་གཙུག་ལག་སློབ་གྲྭ་ཆེན་མོའི་ཚོམས་ཆེན་དུ་༸ཞབས་སོར་འཁོད་དེ་ཨ་སམ་ཡི་གེར་བསྒྱུར་བའི་བཀའ་རྩོམ་མཛད་རྣམ་ངོས་ཀྱི་ཡུལ་དང་ངོས་ཀྱི་མི་མང་དབུ་འབྱེད་མཛད་དང་། དེ་རྗེས་དེང་གི་དུས་སུ་རྒྱ་གར་གྱི་གནའ་བོའི་ཤེས་ཡོན་གྱི་དགོས་མཁོ་(Ancient Indian Knowledge in Modern Times) ཞེས་པའི་ཐོག་མི་མང་ལ་བཀའ་སློབ་སྩལ་ཡོད་པ་རེད།
དེ་ཡང་སྤྱི་ནོར་༸གོང་ས་༸སྐྱབས་མགོན་མཆོག་གཙུག་ལག་སློབ་གྲྭའི་ཚོམས་ཆེན་དུ་༸ཞབས་སོར་སྐབས་གཙུག་ལག་སློབ་ཁང་གི་ཉེ་བའི་རིགས་བདག་སྐུ་ཞབས་ཧི་ཏེ་ཤི་དེ་ཁ་ Dr Hitesh Deka ལགས་དང་། སྐུ་ཞབས་ཨེས་ཀེ་ན་ཐི་ Dr SK Nath ལགས་གཉིས་ཀྱིས་ཀྱིས་སྲོལ་རྒྱུན་གྱི་ལམ་ནས་འཚམས་འདྲི་ཞུས་པ་དང་སྦྲགས་མཇལ་དར་དང་མེ་ཏོག་སོགས་ཕུལ་ཏེ་ཕེབས་བསུ་གཟབ་རྒྱས་ཞུས་རྗེས་Lawyers Book Stall ཞེས་པའི་དཔེ་དེབ་ཁང་གི་སྦྱིན་བདག་ Bhaskar Dutta-Baruah ལགས་ཀྱིས་༸གོང་ས་མཆོག་ལ་བཀའ་དྲིན་རྗེས་དྲན་ཞུས་པ་དང་སྦྲགས་ཨ་སམ་ཡི་གེར་བསྒྱུར་བའི་བཀའ་རྩོམ་མཛད་རྣམ་ངོས་ཀྱི་ཡུལ་དང་ངོས་ཀྱི་མི་མང་གི་ཕྱག་དེབ་དབུ་འབྱེད་མཛད་རྒྱུར་གསོལ་འདེབས་ཞུས་དོན་ལྟར་༸གོང་ས་མཆོག་གིས་དབུ་འབྱེད་དང་ཆབས་ཅིག་དེར་འདུས་མང་ཚོགས་ ༡༥༠༠ བརྒལ་བར་འགྲོ་བ་མི་རིགས་གཅིག་གྱུར་ཡིན་བསམས་པའི་འདུ་ཤེས་འཛིན་རྒྱུ་གལ་ཆེན་ཡིན་སྐོར་དང་། དེང་སྐབས་འཛམ་གླིང་ནང་མིས་བཟོས་པའི་དཀའ་ངལ་མང་དག་གཅིག་ཡོད་པ་དེ་དག་གི་འབྱུང་རྐྱེན་ནི་སེམས་མ་དུལ་བའི་རྐྱེན་གྱི་ཡིན་སྟབས། དཔལ་ནཱ་ལེནྡྲ་ནས་བརྒྱུད་པའི་ནང་པ་སངས་རྒྱས་པའི་གཞུང་ལས་སེམས་ཁམས་རིག་པའི་སྐོར་སློབ་སྦྱོང་བྱེད་ཐུབ་པ་ཡིན་ན་དགེ་མཚན་ཆེ་བ་ཡོད་པ་དང་། རྒྱ་གར་གྱི་གཞོན་སྐྱེས་ཚོར་དཔལ་ནཱ་ལེནྡྲ་ནས་བརྒྱུད་པའི་རྒྱ་གར་གྱི་ལེགས་བཤད་དེ་དག་ལ་དོ་སྣང་ཆེ་ཙམ་བྱེད་པ་བརྒྱུད། ལེགས་བཤད་དེ་དག་ནི་རང་ཉིད་ཀྱི་སེམས་དུལ་རྒྱུ་དང་། གཞན་ལ་བྱམས་བརྩེ་དང་འཚེ་མེད་ཞི་བའི་ཐོག་ནས་རྩོད་རྙོག་རིགས་ལ་གདོང་ལེན་བྱེད་དགོས་པའི་སྐུལ་མ་མཛད་ཀྱི་ཡོད་སྐོར་བཀའ་སློབ་སྩལ།
ཕྱི་དྲོ་གྲོང་ཁྱེར་དེའི་ནང་ཨ་སམ་མངའ་སྡེ་དང་རྒྱ་གར་དབུས་གཞུང་ཟུང་འབྲེལ་ཐོག་གོ་སྒྲིག་གནང་བའི་ཡར་ཀླུང་གཙང་པོ་སྲུང་སྐྱོབ་ཀྱི་ལས་འགུལ་ Namami Brahmaputra ཞེས་པའི་མཇུག་སྡོམ་མཛད་སྒོའི་སྐུ་མགྲོན་གཙོ་བོར་གདན་ཞུས་ལྟར་༸ཞབས་སོར་འཁོད་སྐབས། མངའ་སྡེའི་གཙོ་འཛིན་དང་སྤྱི་ཁྱབ་བློན་ཆེན་མཆོག་གིས་ཕེབས་བསུའི་སྣེ་ལེན་ཞུས་ཡོད་པ་དང་། སྐབས་དེར་༸གོང་ས་མཆོག་གིས་ཤེས་ཡོན་ནི་ཡར་རྒྱས་གོང་འཕེལ་གྱི་གཞི་རྩ་ཡིན་པ་དང་། དེ་ཡང་ཤེས་ཡོན་ལམ་ལུགས་ནང་ཕྱི་དངོས་པོ་ཡར་རྒྱས་ཁོ་ན་གཙིགས་ཆེར་འཛིན་པ་མ་ཡིན་པར་ཆོས་ལུགས་དང་མ་འབྲེལ་བའི་བཟང་སྤྱོད་སློབ་གསོ་སྤྲོད་རྒྱུ་དེ་གལ་ཆེན་པོ་ཡིན་སྐོར་བཀའ་སློབ་སྩལ།
མཛད་སྒོ་འདིའི་ཐོག་མངའ་སྡེའི་སྤྱི་ཁྱབ་བློན་ཆེན་དང་མངའ་སྡེའི་གཙོ་འཛིན། མངའ་སྡེའི་དཔལ་འབྱོར་བློན་ཆེན། འགྲིམ་འགྲུལ་བློན་ཆེན། ཨ་སམ་རུ་ཁག་གི་དམག་དཔོན་བཅས་ཀྱང་ཕེབས་ཡོད་པ་དང་། སྐབས་དེར་ལོ་ངོ་ ༥༨ གོང་༸གོང་ས་༸སྐྱབས་མགོན་ཆེན་པོ་མཆོག་བཙན་བྱོལ་དུ་འབྱོར་སྐབས་ས་མཚམས་ནས་སྣེ་ལེན་ཞུ་མཁན་རྒྱ་གར་གྱི་དམག་མིའི་རུ་ཁག་ཁོངས་སུ་ཡོད་མཁན་དམག་མི་ཟུར་པ་ཞིག་དེར་བཅར་ཡོད་པ་ཁོང་དང་ལྷནསྤྱི་ནོར་༸གོང་ས་༸སྐྱབས་མགོན་མཆོག་གིས་སྐུ་དཔར་ལྷན་སྒྲོན་གནངབ་དང་། ཁུལ་དེའི་ཤི་ལོང་དང་ཨི་ཊ་ན་གར་སོགས་ནས་བཅར་བའི་བོད་མི་གྲངས་ ༤༠༠ ཙམ་ལ་ཟུར་དུ་མཇལ་ཁ་དང་མི་རབས་གཞོན་པ་ཚོར་བོད་ཀྱི་སྐད་ཡིག་སློབ་སྦྱོང་ཡག་པོ་སྤྲད་དེ་མི་རིགས་ཀྱི་ངོ་བོ་སྲུང་སྐྱོབ་དགོས་པའི་བཀའ་སློབ་སྩལ་ཡོད་པ་རེད།


text:
ཟླ་འདིའི་ཚེས་༡༦ ཉིན་བོད་ཀྱི་ཆབ་སྲིད་བཙོན་པ་དང་རྩོམ་པ་པོ་གངས་སྐྱེས་སྒྲུབ་པ་སྐྱབས་རྒྱ་ནག་གཞུང་གི་བཙོན་ཁང་ནས་གློད་གྲོལ་བཏང་ཡོད་པ་དང་། ནང་མི་ཉེ་འབྲེལ་དང་མི་མང་གིས་དགའ་བསུའི་སྣེ་ལེན་གྲ་སྒྲིག་བྱས་ཡོད་པ་རེད།
དེ་ཡང་ཕྱི་ལོ་༢༠༡༢ ཟླ་༢ པའི་ནང་བོད་མདོ་ཁམས་གསེར་རྟ་རྫོང་གེ་འཕེན་སྡེ་བ་ནས་ཡིན་པའི་ན་གཞོན་རྩོམ་པ་པོ་དང་། དགེ་རྒན་གྱི་ལས་ཀ་བྱེད་མཁན་གངས་སྐྱེས་སྒྲུབ་པ་སྐྱབས་རྒྱ་གཞུང་གི་འབྲེལ་ཡོད་ཉེན་རྟོག་པས་འཛིན་བཟུང་བྱས་ཡོད་པ་རེད། སྐབས་དེར་འབྲེལ་ཡོད་ཚོས་གནས་ཚུལ་ཕྱི་ལ་མ་བཀྲམ་པར་ནང་ཁུལ་ནས་གློད་གྲོལ་ཡོང་ཐབས་བྱས་ཡོད་ཀྱང་། གནས་ཚུལ་ཕྱི་ཕྱོགས་ནས་དྲིལ་བསྒྲགས་ཤོར་ཡོད་པ་རེད།
༢༠༡༣ ལོའི་ཕྱི་ཟླ་༨ ཚེས་༡ ཉིན་བསམ་འགྲུབ་དང་། སྒྲུབ་པ་སྐྱབས། ཤེལ་རྒྱལ། དྲན་གསལ། གཡུ་སྦྲང་བཅས་ལ་རྒྱ་གཞུང་གིས་“དམར་ཤོག་རྒོལ་ལན་ཚོགས་པ་”ཞེས་པའི་ཚོགས་ པ་དེའི་ཚོགས་མི་ཡིན་པ་དང་། བོད་དོན་ལས་འགུལ་སྣེ་མང་སྤེལ་བའི་ཉེས་མིང་འོག དཀར་མཛེས་ཁུལ། ཉག་ཆུ་རྫོང་ཁྲིམས་ཁང་ནས་བཙོན་འཇུག་གི་ཁྲིམས་ཐག་བཅད། ཁྲིམས་ཆད་དུས་ཡུན་གངས་སྐྱེས་སྒྲུབ་པ་སྐྱབས་ལ། (ཁྲིམས་ཆད་ལོ་༥ དང་ཟླ་༦) བསམ་འགྲུབ། (ཁྲིམས་ཆད་ལོ་༥) གཡུ་སྦྲང་། (ཁྲིམས་ཆད་ལོ་༢) དྲན་གསལ། (ཁྲིམས་ཆད་ལོ་༣) ཤེལ་རྒྱལ་(ཁྲིམས་ཆད་ལོ་༢) བཅས་ཡིན་པ་དང་། ཁོང་ཚོ་ཚང་མ་གསེར་རྟ་རྫོང་ཁོངས་ཀྱི་མི་ཡིན་འདུག་ལ་རིམ་པས་གློད་གྲོལ་བཏང་ཟིན་ཡོད་པ་རེད།
སྒྲུབ་པ་སྐྱབས་ནི་ཁམས་དཀར་མཛེས་ཁུལ། གསེར་རྟ་རྫོང་། རགས་བཀྲམ་ཡུལ་ཚོ། གེ་འཕེན་སྡེ་པ་ནས་ཡིན་པ་དང་། རགས་བཀྲམ་ཡུལ་ཚོའི་སློབ་ཆུང་དང་། གསེར་རྟ་རྫོང་སློབ་འབྲིང། དཀར་མཛེས་རྫོང་དུ་ཡོད་པའི་དགེ་འོས་སློབ་གྲྭ་རུ་སློབ་ཐོན་བྱུང་རྗེས། བརྡར་ཚང་དང་། ཧོར་ཤུལ་ཡུལ་ཚོ་གཉིས་ཀྱི་སློབ་གྲྭ་རུ་སྔ་རྗེས་དགེ་རྒན་དང། ཁོང་འཛིན་བཟུང་སྐབས་མཁན་པོ་ཚུལ་ཁྲིམས་བློ་གྲོས་ཀྱིས་བྲག་མགོ་རྫོང་ཁོངས་སུ་གསར་འཛུགས་གནང་བའི་སློབ་གྲྭ་ཞིག་ཏུ་དགེ་རྒན་གྱི་ལས་ཀ་བྱས་ཡོད་པ་རེད། ཁོང་གིས་ལས་ཞོར་དུ་རྩོམ་ཡིག་མང་པོ་བྲིས་ཡོད་པ་དང་། ཁོང་སྒེར་ངོས་ནས་བྲིས་པའི་རྩོམ་ཡིག་དེབ་ཁག་ཅིག་ཀྱང་འགྲེམས་སྤེལ་བྱས་ཡོད་འདུག རྩོམ་ཡིག་“གྲོང་ཁྱེར་དང་བོད་མིའི་ཟུར་སྣེ་ཞིག”ཅེས་པའི་བོད་མིའི་གྲོང་ཁྱེར་ནང་འཚོ་བ་སྐྱེལ་སྟངས་སྐོར་དང། “༧ཁྲག་འཐུང་བདུད་འཇོམས་རྡོ་རྗེའི་ཡོན་ཏན་གྱི་ཟུར་ཙམ་ལ་བསྔགས་པ་དྲི་མེད་དར་དཀར་རིང་མོ།”ཞེས་པའི་སྙན་ངག “ཁ་བའི་ཁྲོད་ཀྱི་རྣམ་ཤེས།”སོགས་བོད་མིའི་བདེ་སྡུག་སྐོར་གྱི་སྙན་ངག་སོགས་རྩོམ་ཡིག་མང་པོ་འདུག་ལ། དེ་བཞིན་ >  >  >  > ཞེས་པ་སོགས་ཡོད་འདུག
༢༠༠༨ལོར་རྒྱ་ནག་གཞུང་ལ་ངོ་རྒོལ་སྐབས་ཀྱི་གནས་ཚུལ་ >ཞེས་པའི་དཔེ་དེབ་ཅིག་ཀྱང་བཏོན་ནས་བཙན་བྱོལ་ནང་པར་སྐྲུན་འགྲེམས་སྤེལ་བྱས་ཡོད་པ་དང་། དེབ་དེའི་རྒྱབ་ངོས་སུ་རྩོམ་པ་པོས་བྲིས་པའི་སྙན་ངག་ཅིག་འཁོད་འདུག དེ་ཡང་། འདི་ནི་རང་དབང་དང་འདྲ་མཉམ་གྱི་ཆེད་དུ་མི་ཡུལ་ལ་ཕུལ་བའི་བདེན་པའི་ཨུ་ཚུགས། འདི་ནི་རང་བཙན་དང་རྒྱལ་ཁ་ཡི་ཆེད་དུ་ས་ཆེན་ལ་བསླངས་པའི་སྙིང་སྟོབས་གསོན་པོ། མདོར་ན་བོད་པ་ཚང་གི་སྙིང་གསོན་པོས་མི་སེམས་ལ་བྲིས་པའི་ལོ་རྒྱུས་ངོ་མ་ཞེས་འཁོད་ཡོད་པ་རེད།
༢༠༡༦ ལོའི་ཕྱི་ཟླ་༩ ཚེ་༡༦ ཉིན་ཁོང་རྒྱ་ནག་གཞུང་གི་བཙོན་ཁང་ར་རྔ་ཁ་ནས་གློད་གྲོལ་བཏང་བར། ནང་མི་ཉེ་འབྲེལ་དང་མི་མང་གིས་དགའ་བསུའི་སྣེ་ལེན་བྱས་ཡོད་པ་དང་། གཟུགས་པོའི་གནས་སྟངས་སོགས་ག་འདྲ་ཡིན་ཤེས་རྟོགས་ཐུབ་མ་སོང་། ཁྲིམས་ཆད་ཀྱི་དུས་ཡུན་ཅུང་ཉུང་དུ་བཏང་ཡོད་འདུག །
གསར་འགོད་པ་ཆོས་ཉིད་འོད་ཟེར།


text:
པཎ་ཆེན་སྐུ་ཕྲེང་བཞི་པ་བློ་བཟང་ཆོས་ཀྱི་རྒྱལ་མཚན་
འཁྲུངས་ཡུལ་ནི་གཙང་སྟོད་ལྷན་དྲུག་བརྒྱ་བའི་སྤེའུ་ཞེས་པའི་ཡུལ་དུ་ཡབ་དྲུང་འཚོ་བ་ཀུན་དགའ་འོད་ཟེར་དང་ཡུམ་འཚོ་རྒྱལ་གཉིས་ཀྱི་སྲས་སུ་བོད་ཀྱི་རབ་ཆུང་བཅུ་པའི་ལྕགས་རྟ(༡༥༧༠)ལོར་འཁྲུངས་ཤིང་རབ་ཆུང་བཅུ་གཅིག་པའི་ཆུ་སྟག(༡༦༦༢)ལོ་བར་དགུང་ལོ་གོ་གསུམ་བཞུགས། དགུང་ལོ་ལྔ་ལ་ཕེབས་སྐབས་དབེན་ས་པ་བློ་བཟང་དོན་གྲུབ་ཀྱི་སློབ་མ་མཁས་གྲུབ་སངས་རྒྱས་ཡེ་ཤེས་ཀྱིས་དབེན་ས་པའི་སྤྲུལ་སྐུར་ངོས་འཛིན་ཞུས་ཏེ་མཚན་ལ་བློ་བཟང་ཆོས་ཀྱི་རྒྱལ་མཚན་ཞེས་གསོལ། དགུང་ལོ་བཅུ་བཞིའི་ཐོག་དབེན་དགོན་གྱི་ཁྲིར་བཀོད། དགུང་ལོ་སོ་གཅིག་པ་རབ་ཆུང་བཅུ་པའི་ལྕགས་གླང(༡༧༠༡)ལོར་བཀྲ་ཤིས་ལྷུན་པོར་མཁན་པོ་མཛད། དགུང་ལོ་སོ་གཅིག་པ་རབ་ཆུང་བཅུ་པའི་ལྕགས་གླང(༡༧༠༡)ལོར་བཀྲ་ཤིས་ལྷུན་པོའི་མཁན་པོ་མཛད། དགུང་ལོ་ཞེ་བཞི་པ་ཆུ་གླང་(༡༧༡༣)ལོ་ནས་ལོ་དྲུག་གི་རིང་ལྷ་ས་སྨོན་ལམ་ཆེན་མོའི་ཚོགས་དབུར་ཕེབས་ཤིང་། སེ་འབྲས་དགེ་གསུམ་གྱི་སློབ་གཉེར་ཐོན་པའི་དགེ་བཤེས་ཆུ་ཚད་མཐོ་ཤོས་རྣམས་ལྷ་ས་སྨོན་ལམ་ཆེན་མོར་དམ་བཅའ་འཇོག་རྒྱུ་དང་། ཨང་རིམ་བྱ་དགའ་གནང་རྒྱུ་སོགས་དགེ་བཤེས་ལྷ་རམས་པའི་ལུགས་སྲོལ་ཐོག་མར་གསར་གཏོད་གནང་ཞིང་། གཞུང་ཆེན་པོ་ལྔའི་སློབ་གཉེར་གོང་འཕེལ་གཏོངའགྲོ་རྒྱུར་བསྐུལ་མ་ཆེན་པོ་ཐེབས་བྱུང་། རབ་ཆུང་བཅུ་པའི་ཆུ་ཁྱི(༡༧༢༢)ལོར་ཏཱ་ལའི་བླ་མ་སྐུ་ཕྲེང་ལྔ་པ་ངོས་འཛིན་མཚན་གསོལ་མཛད་དེ་འཕྱོང་རྒྱས་ནས་འབྲས་སྤུངས་སུ་གདན་གྲངས་ཤིང་སྐུ་གོང་མའི་ཁྲིར་བསྐོས་པའི་འགན་བཞེས་གནང་། སེ་འབྲས་གཉིས་ཀའི་མཁན་པོ་གཅིག་ལྕོགས་ལོ་དྲུག་རིང་མཛད། བོད་ཀྱི་རབ་ཆུང་བཅུ་གཅིག་པའི་ལྕགས་འབྲུག(༡༦༤༠)ལོར་ཏཱ་ལའི་བླ་མ་སྐུ་ཕྲེང་ལྔ་པ་དང་གྲོས་མོལ་གནང་སྟེ་སེ་ཆེན་ཆོས་རྗེ་གདོང་བྱང་ཤར་ཧྲིན་ཡང་དུ་མན་ཆུའི་གོང་མ་དང་པོ་ཧྲུན་ཀྲི(顺治)ལ་འཚམས་འདྲིའི་ཡེ་གེ་དང་རྟེན་བཅས་བསྐུར་བ་གནང་ཞིང་། རབ་ཆུང་བཅུ་གཅིག་པའི་ཤིང་སྤྲེལ(༡༦༤༤)ལོར་གོང་་མ་ཧྲུན་ཀྲི་ཁྲིར་འཁོད་རྗེས་ཏཱ་ལའི་བླ་མ་དང་པན་ཆེན་རིན་པོ་ཆེ་གཉིས་ཀར་བསྔགས་བརྗོད་ཡེ་གི་དང་མཚམས་རྟགས་བཅས་ཕུལ། གསུང་རྩོམ་རང་ཉིད་ཀྱི་རྣམ་ཐར་སོགས་པོད་ལྔ་ཡོད།


text:
འདི་ནི་ཝུའུ་དབྱིང་ཅེས་ཆུ་ཤུར་རྫོང་ཚ་རགས་གྲོང་ཚོའི་ཞིང་པ་མང་ཚོགས་དང་བྱམས་བརྩེའི་ངང་གླེང་མོལ་གནང་བའི་གནས་ཚུལ་ཡིན་པ།
འདི་ནི་ཝུའུ་དབྱིང་ཅེས་ཆུ་ཤུར་རྫོང་ཚ་རགས་གྲོང་ཚོའི་འདྲེ་ཚེར་མ་འདེབས་འཛུགས་རྟེན་གཞིར་ཕེབས་ནས་ཐོན་སྐྱེད་བྱེད་ཚུལ་མཁྱེན་རྟོགས་གནང་བའི་གནས་ཚུལ་ཡིན་པ།
ལོ་གཅིག་གི་འཆར་གཞི་འགྲུབ་མིན་དཔྱིད་ཀར་ཐུག་ཅེས་པ་ལྟར་མིག་སྔ་ནི་དཔྱིད་དུས་ཞིང་འབྲོག་ལས་ཐོན་སྐྱེད་བྱེད་པའི་འགག་རྩའི་དུས་ཤིག་ཡིན། ཞིང་འབྲོག་མང་ཚོགས་ཀྱི་ས་བོན་སོགས་ཐོན་སྐྱེད་རྒྱུ་ཆ་གྲ་སྒྲིག་ཇི་འདྲ་བྱུང་མིན་དང་། ཏང་གི་ཞིང་སྐྱོར་ཞིང་ཕན་སྲིད་ཇུས་དོན་ཐོག་ཏུ་འཁྱོལ་མིན། ཁྱད་ལྡན་ཐོན་ལས་འཕེལ་རྒྱས་ཇི་ལྟར་འགྲོ་ཚུལ་བཅས་མཁྱེན་རྟོགས་གནང་ཆེད། ཟླ་3ཚེས་27ཉིན་རང་སྐྱོང་ལྗོངས་ཏང་ཨུད་ཀྱི་ཧྲུའུ་ཅི་ཝུའུ་དབྱིང་ཅེ་ཆེད་མངགས་ལྷ་ས་གྲོང་ཁྱེར་ཆུ་ཤུར་རྫོང་གི་ཞིང་ནང་དང་མུ་ཁ་དང་ཞིང་འབྲོག་ཁོངས་གཏོགས་ཀྱི་ཚན་པར་ཕེབས་ནས་ས་གནས་དེ་གའི་ལས་བྱེད་མང་ཚོགས་དང་ཁྱད་ལྡན་ཐོན་ལས་སྐོར་དང་འབབ་འཕར་ཕྱུག་འགྱུར་སྐོར་གླེང་གནང་བ་དང་ཆབས་ཅིག་ས་གནས་ས་ཐོག་ཏུ་དཔྱིད་དུས་ཀྱི་ཞིང་འབྲོག་ལས་ཐོན་སྐྱེད་བྱེད་ཚུལ་བརྟག་ཞིབ་གནང་བ་རེད། ཁོང་གིས་2017ལོའི་ཀྲུང་དབྱང་གི་ཡིག་ཨང་དང་པོའི་བླང་བྱ་གཞིར་བཟུང་། མི་དམངས་ལྟེ་བར་འཛིན་པའི་འཕེལ་རྒྱས་ཀྱི་བསམ་ཕྱོགས་མཐའ་འཁྱོངས་དང་བརྟན་ཁྲོད་ཡར་བརྩོན་དང་། ཡག་ཐོག་ཡག་བརྩེགས།
ཞན་ཆ་གསབ་པ་བཅས་ཀྱི་ལས་ཀའི་རྩ་བའི་དགོངས་གཞི་མཐའ་འཁྱོངས་ཀྱིས་ཞིང་འབྲོག་པ་འབབ་འཕར་ཕྱུག་འགྱུར་ཡོང་བའི“འཇུག་སྒོ”ཡང་དག་བཙལ་འཚོལ་བྱས་ཏེ་ཞིང་འབྲོག་ལས་ཀྱི་མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་སྒྱུར་བཅོས་ལ་སྐུལ་འདེད་གཏིང་ཟབ་གཏོང་བ་དང་ཞིང་འབྲོག་མང་ཚོགས་ཕ་ཡུལ་ནས་ཁ་བྲལ་མི་དགོས་པར་ཐོན་ལས་འཕེལ་རྒྱས་ལ་བརྟེན་ནས་འབབ་འཕར་ཕྱུག་འགྱུར་ཡོང་རྒྱུའི་འགན་ལེན་བྱེད་དགོས་ཞེས་ནན་བཤད་གནང་བ་རེད།
ལྗོངས་ཏང་ཨུད་ཀྱི་རྒྱུན་ཨུ་ལྷ་ས་གྲོང་ཨུད་ཀྱི་ཧྲུའུ་ཅི་པད་མ་དབང་འདུས་དང་རང་སྐྱོང་ལྗོངས་ཀྱི་ཀྲུའུ་ཞི་གཞོན་པ་སྲིད་གཞུང་གི་དྲུང་ཆེ་ཧྥང་ལིང་མིན་ལྷན་དུ་བརྟག་ཞིབ་གནང་བར་ཕེབས་པ་རེད།
ཆུ་ཤུར་རྫོང་ཚ་རགས་གྲོང་ཚོའི་འདྲེ་ཚེར་མ་འདེབས་འཛུགས་རྟེན་གཞིར་ཞིང་འབྲོག་མང་ཚོགས་ལས་ལ་བྲེལ་བཞིན་ཡོད་ཅིང་། ཝུའུ་དབྱིང་ཅེས་འདྲེ་ཚེར་མ་འདེབས་འཛུགས་དང་ཕྱིར་ཚོང་བྱེད་ཚུལ་མཁྱེན་རྟོགས་ཞིབ་ཕྲ་གནང་བ་རེད། འདེབས་འཛུགས་རྟེན་གཞིའི་རྒྱ་ཁྱོན་མུའུ་1800ཡོད་པ་དང་དེར་འདྲེ་ཚེར་མ་དམར་པོ་དང་། འདྲེ་ཚེར་མ་ནག་པོ། མཱ་ཁ་བཅས་བཏབས་ནས་ན་ནིང་དཔལ་འབྱོར་ཡོང་འབབ་སྒོར་ཁྲི་450བྱུང་བ་དང་ཚ་རགས་གྲོང་ཚོའི་མཉམ་སྡེབ་དཔལ་འབྱོར་ལས་བགོ་འགྲེམ་སྒོར་ཁྲི་197བྱུང་བའི་སྐོར་གསན་རྗེས་དགྱེས་ཚོར་ཆེན་པོ་བྱུང་ནས་ཁོང་གིས་བོད་དུ་ཉི་འོད་ཕོག་ཡུན་རིང་བ་དང་དྲོད་ཚད་ཧེ་བག་ཆེ་བས་འདྲེ་ཚེར་མའི་འཚོ་བཅུད་ལེགས་པོ་ཡོད། དེར་བརྟེན་ང་ཚོས་སྔོན་དུ་ཚོད་ལྟ་བྱེད་པ་དང་། ཉམས་མྱོང་ཕྱོགས་སྡོམ་བྱེད་པ། རིམ་བཞིན་ཁྱབ་གདལ་གཏོང་བ་བཅས་བྱེད་པ་དང་ལྷག་དོན་དུ་སྤུས་རྟགས་གཏོད་པ་དང་། ཚོང་གཉེར་ཡག་པོ་བྱེད་པ། ཁྲོམ་ར་རྒྱ་སྐྱེད་གཏོང་བ་བཅས་བྱས་ནས་འདྲེ་ཚེར་མ་འདེབས་ཐུབ་པ་དང་། ཚོང་ཐུབ་པ། ཐོན་འབབ་འཕར་ཐུབ་པ། ཡོང་འབབ་ཡོད་པ་བཅས་ཀྱི་འགན་ལེན་བྱེད་དགོས། མི་དམངས་ལྟེ་བར་བྱེད་པའི་འཕེལ་རྒྱས་ཀྱི་བསམ་ཕྱོགས་ཐོག་མཐའ་བར་གསུམ་དུ་མཐའ་འཁྱོངས་བྱེད་པ་དང་ཁྱད་ལྡན་ལེགས་ཆའི་ཐོན་ལས་འཕེལ་རྒྱས་ཤུགས་ཆེན་བཏང་སྟེ་རྒྱ་ཆེའི་ཞིང་འབྲོག་མང་ཚོགས་རྣམས་ཕ་ཡུལ་ནས་ཁ་བྲལ་མི་དགོས་པར་ཐོན་ལས་འཕེལ་རྒྱས་ལ་བརྟེན་ནས་འབབ་འཕར་ཕྱུག་འགྱུར་ཡོང་བ་བྱེད་དགོས་ཞེས་གསུངས་པ་རེད།
ཆུ་ཤུར་རྫོང་ཚ་རགས་གྲོང་ཚོའི་རྒྱུད་བཟང་བཞོན་མ་གསོ་ཚགས་དཔེ་སྟོན་རྟེན་གཞིའི་སྟར་པ་ཆ་སྒྲིག་གི་བ་ཚང་ནང་གཙང་སྦྲ་དོད་པ་དང་བཞོན་མ་གཅིག་ལས་གཅིག་སྟོབས་ཆེ་བ་ཡོད། ཝུའུ་དབྱིང་ཅེས་གཟིགས་སྐོར་གནང་ཞོར་དུ་བཞོན་མ་གསོ་ཚགས་གནས་ཚུལ་མཁྱེན་རྟོགས་གནང་བ་རེད། རྟེན་གཞིའི་འགན་འཁུར་བས་ཚ་རགས་གྲོང་ཚོའི་ཚོགས་ཆུང་གསུམ་པའི་དུད་ཚང་48ཀྱི་ཞིང་འབྲོག་པས་བཞོན་མ་མགོ་གྲངས་170རྟེན་གཞིར་གཅིག་སྡུད་གསོ་ཚགས་དང་ཆེད་ལས་དོ་དམ་བྱེད་པར་སྤྲད་དེ་བཞོན་མ་གསོ་ཚགས་ལས་རིགས་ཀྱི་ཐོན་འབབ་འཕར་བ་དང་། འབྲོག་ལས་ཀྱི་ལས་ཆོད་ཆེ་རུ་ཕྱིན་པ། ཞིང་འབྲོག་པ་འབབ་འཕར་ཡོང་བ་བཅས་བྱུང་སོང་ཞེས་བཤད། ཝུའུ་དབྱིང་ཅེས་གསན་རྗེས་དགྱེས་ཚོར་ཆེན་པོ་བྱུང་བ་རེད། དེ་ནས་གཟན་རྩྭ་མང་པོ་གསོག་པ་དང་མཁོ་སྤྲོད་གདང་ངེས་ཡོད་པ་གཟིགས་རྗེས་ཝུའུ་དབྱིང་ཅེས་གཟན་རྩྭའི་སྤུས་ཚད་ལ་ཞིབ་ཚགས་ངང་གཟིགས་པ་དང་གཟན་རྩྭའི་རིན་གོང་མཁྱེན་རྟོགས་གནང་བ་རེད། “སྔོ་གཟན་རྒྱ་མ་རེར་རིན་གོང་ག་ཚོད་ཡིན་ནམ། རིན་གོང་གཅོག་ཐུབ་བམ”ཞེས་ཝུའུ་དབྱིང་ཅེས་དྲིས། མཉམ་ལས་ཁང་གི་འགན་འཁུར་བ་སྟོབས་རྒྱལ་གྱིས་སྔོ་གཟན་རྒྱ་མ་རེར་སྒོར་0.65རེད། གཟན་རྩྭ་འདེབས་ཁྱོན་ཆེ་རུ་བཏང་རྗེས་རྒྱ་མ་རེར་སྒོར་0.45བར་གཅོག་ཐུབ་ཅེས་ལན་བཏབ། ཝུའུ་དབྱིང་ཅེས་ཀྲུང་དབྱང་གི་ཡིག་ཆ་ཨང་དང་པོའི་དགོངས་དོན་སློབ་སྦྱོང་ལག་བསྟར་ནན་ཏན་བྱས་ཐོག་འབྲུ་རིགས་དང་། དཔལ་འབྱོར་སྐྱེ་དངོས། གཟན་རྩྭ་བཅས་ཀྱི་འདེབས་འཛུགས་གྲུབ་ཆ་སྤྱི་འདོམས་ལེགས་སྒྲིག་བྱས་ནས་འབྲུ་རིགས་ཀྱི་བདེ་འཇགས་འགན་ལེན་ཐུབ་པའི་སྔོན་འགྲོའི་ཆ་རྐྱེན་འོག་གཟན་རྩྭ་འདེབས་ཁྱོན་ཆེ་རུ་བཏང་སྟེ་གཟན་རྩྭའི་རིན་གོང་གཅོག་པ་དང་དམངས་ལ་ཕན་པ་བསྐྲུན་དགོས་ཞེས་གསུངས། ཝུའུ་དབྱིང་ཅེས་བཞོན་མ་དཀར་ཁྲ་ནས་འོ་མ་བབས་ཚད་ཉུང་དུ་ཕྱིན་མེད་པར་ཉིན་རེར་ཆ་སྙོམས་འོ་མ་ཐོན་ཚད་རྒྱ་མ་50ཟིན་གྱི་ཡོད་པ་གསན་རྗེས། ཁོང་གིས་རང་སྐྱོང་ལྗོངས་ཞིང་འབྲོག་ལས་ཚན་རིག་སློབ་གླིང་གིས་བོད་ཀྱི་དོན་དངོས་ལ་གཞི་ཚུགས་ནས་རྒྱུད་བཟང་མགོ་ཕྱུགས་ཁྱབ་གདལ་ཤུགས་ཆེན་བཏང་སྟེ་ཞིང་འབྲོག་ལས་ཐོན་སྐྱེད་ནང་ཚན་རྩལ་གྱིས་ལེགས་སྐྱེས་འབུལ་ཚད་རྒྱུན་ཆད་མེད་པར་ཆེ་རུ་གཏོང་དགོས་ཞེས་གསུངས། ཝུའུ་དབྱིང་ཅེས་ད་དུང་ནོར་བུ་དང་ཕུར་བུ་བཀྲ་བཟང་དང་བྱམས་བརྩེའི་ངང་གླེང་མོལ་གནང་སྟེ་ཞིང་འབྲོག་མང་ཚོགས་ཀྱི་སེམས་ཁྲལ་བྱེད་ས་དང་། བསམ་བློ་གཏོང་ས། རེ་འགུག་བྱ་གཞི་བཅས་མཁྱེན་རྟོགས་གནང་ཞིང་། ཕུར་བུ་བཀྲ་བཟང་གིས་ཝུའུ་དབྱིང་ཅེར་ང་ཚོའི་ནང་མི་བཞི་པོར་ན་ནིང་བཞོན་མ་ཁོ་ན་གསོ་ཚགས་བྱས་པ་ལས་ཡོང་འབབ་སྒོར་ཁྲི་13བྱུང་ལ། ད་ལྟའི་འཚོ་བའང་ཧ་ཅང་སྐྱིད་པོ་འདུག་ཅེས་བཤད། ཝུའུ་དབྱིང་ཅེས་གསན་རྗེས་དགྱེས་ཚོར་ཆེན་པོའི་ངང་ཁྱེད་ཚོའི་ད་ལྟའི་བདེ་སྐྱིད་འཚོ་བ་དེ་ཏང་གི་སྲིད་ཇུས་བཟང་པོ་ལས་བྱུང་བ་ཞིག་ཡིན་པས་ཁྱེད་ཚོས་བློ་གྲོས་དང་སེམས་ནུས་དེ་བས་མང་བ་ཐོན་སྐྱེད་འཕེལ་རྒྱས་དང་འཚོ་བ་ལེགས་གཏོང་ཐད་སྤྱད་དེ་ཚེ་འདིའི་བདེ་སྐྱིད་འཚོ་བ་ཡག་པོ་སྐྱེལ་དགོས་ཞེས་གསུངས་པ་རེད།
བརྩོན་འགྲུས་ཅན་ལ་དཔྱིད་ཀ་སྔོན་ནས་ཤར་ཞེས་པ་ལྟར་ཆུ་ཤུར་རྫོང་ཚ་རགས་གྲོང་ཚོའི་གྲོང་མིས་ཞིང་ཁའི་ནང་ཞིང་འཕྲུལ་ཚོད་ལྟ་བྱེད་པ་དང་སྐྱེ་ལྡན་ལུད་གཏོར་བཞིན་ཡོད་ལ། ས་རྒྱ་ཆེ་བའི་ཞིང་ནང་དུ་ངལ་རྩོལ་གྱི་སྤྲོ་སྣང་དང་ལོ་ལེགས་འབྲས་བཟང་འཕྱུར་བའི་་སྨོན་འདུན་བཅངས་ཡོད། ཝུའུ་དབྱིང་ཅེས་དགུན་ནས་ཨང་18པ་ཁྱབ་གདལ་འདེབས་འཛུགས་དང་གྲོང་གསེབ་ཀྱི་ས་ཞིང་བརྒྱུད་བཤུག་སོགས་ཀྱི་གནས་ཚུལ་ངོ་སྤྲོད་ནན་ཏན་ངང་གསན་པ་དང་རང་སྐྱོང་ལྗོངས་ཞིང་འབྲོག་ལས་ཚན་རིག་ཁང་ཞིང་ལས་སུའོ་ཡི་རིགས་གཅིག་མཁས་ཅན་ཀོན་ཝུའེ་ཤིན་གྱིས་ཝུའུ་དབྱིང་ཅེར་དགུན་ནས་ཨང་18པའི་ཐོན་འབབ་མཐོ་བ་དང་དགུན་སྒྲོལ་ནུས་པ་ཆེ་བ་མ་ཟད། ད་དུང་སོན་ཞིང་ཚང་མ་ཞིང་ལས་ལག་རྩལ་པའི་མཛུབ་ཁྲིད་འོག་གཅིག་གྱུར་སོན་འདེམས་པ་དང་། གཅིག་གྱུར་སོན་འདེབས་པ། གཅིག་གྱུར་དོ་དམ་བཅས་བྱས་ཡོད་པས་སྔོན་དཔག་བྱས་ན་མུའུ་རེ་ནས་འབྲུ་རྒྱ་མ་800ཐོན་རྒྱུ་རེད། ད་ཆ་མང་ཚོགས་ཀྱིས་འབྲུ་སོན་གསར་པར་བརྟེན་ནས་ཐོན་འབབ་མཐོ་རུ་གཏོང་ཆོག་ལ། ས་ཞིང་བརྒྱུད་བཤུག་བྱས་ནས་ཡོང་འབབ་མང་དུའང་གཏོང་ཆོག་པས་ཁོང་ཚོའི་ཧུར་སེམས་ཧ་ཅང་ཆེན་པོ་ཡོད་ཅེས་བཤད། ཝུའུ་དབྱིང་ཅེས་གནས་ཚུལ་དེ་གསན་རྗེས་རྒྱ་ཆེའི་ཞིང་ལས་ཚན་ཞིབ་མི་སྣ་སྡོད་ཐུབ་པ་དང་། སེམས་གནས་ཐུབ་པ། བཟོད་སྒོམ་ཐུབ་པ་བཅས་བྱས་ཏེ་ཐོན་སྐྱེད་ཀྱི་འཐབ་ཕྱོགས་དང་པོར་རྟག་ཏུ་ཞིབ་འཇུག་བྱེད་པར་བསྐྱོད་པ་དང་རང་ཉིད་ཀྱི་དཔྱད་རྩོམ་ལག་ལེན་དངོས་ནས་བསྡུ་རུབ་བྱས་ཏེ་ཞིབ་འཇུག་གི་གྲུབ་འབྲས་དེ་ཁྱིམ་ཚང་མང་པོས་ལོངས་སྤྱོད་ཐུབ་པ་དང་དེ་བས་ལེགས་པའི་སྒོ་ནས“ཞིང་གསུམ”ལས་དོན་ལ་ཞབས་འདེགས་ཞུ་རྒྱུའི་སྐུལ་མ་གཏོང་དགོས། རིམ་ཁག་སྡེ་ཚན་ཁག་གིས་ཚན་ཞིབ་མི་སྣར་སེམས་ཁུར་བྱས་ཏེ་ཁོང་ཚོའི་ལས་ཀ་དང་འཚོ་བའི་དཀའ་ངལ་ཐག་གཅོད་བྱེད་རོགས་བྱེད་དགོས་ཞེས་གསུངས་པ་རེད།
བརྟག་ཞིབ་གནང་སྐབས་ཝུའུ་དབྱིང་ཅེ་དང་བཅས་པ་ཆུ་ཤུར་རྫོང་གི་འབྲུ་ལས་སྣོན་རྟེན་གཞིར་བསྐྱོད་དེ་འབྲུ་ལེགས་འདེམས་དང་འབྲུ་ཐུམ་རྒྱག་གནས་ཚུལ་ལ་གཟིགས་ཞིབ་གནང་བ་དང་འབྲེལ། ཆུ་ཤུར་རྫོང་ཨུད་དང་རྫོང་སྲིད་གཞུང་གི་དཔྱིད་དུས་ཞིང་འབྲོག་ལས་སྐོར་གྱི་སྙན་ཞུ་གསན་ཞིང་། ད་ཆའི་དཔྱིད་དུས་ཀྱི་ཞིང་འབྲོག་ལས་ཐོན་སྐྱེད་དང་དབུལ་སྒྲོལ་འགག་སྒྲོལ་སོགས་ལས་དོན་ལ་ནུས་ཤུགས་ཡོད་རྒུས་དམ་འཛིན་ཡག་པོ་བྱེད་དགོས་པའི་སྐོར་ལ་ཝུའུ་དབྱིང་ཅེས་གཅིག་ནས་ཆོད་སེམས་བརྟན་པོའི་སྒོ་ནས་མ་དངུལ་དེ་བས་མང་བ་གཞི་རིམ་དུ་གཏོང་བ་དང་། ཞིང་འབྲོག་ཁུལ་དུ་གཏོང་བ། ཞིང་འབྲོག་པར་གཏོང་བ་བཅས་མཐའ་འཁྱོངས་ཀྱིས་གཞི་རིམ་གྱི་ཚན་ཞིབ་སྒྲིག་བཀོད་དང་སྤྱི་པའི་ཞབས་ཞུའི་ཆུ་ཚད་རྒྱུན་ཆད་མེད་པར་ལེགས་སུ་གཏོང་དགོས་པ་དང་། གཉིས་ནས་གྲོང་ཁྱེར་དང་གྲོང་རྡལ་གྱི་ལས་ཞུགས་དང་ཐག་ཉེ་ས་དང་སྟབས་བདེ་སར་ལས་ཞུགས་དང་། ཕ་ཡུལ་དང་ཁ་མི་བྲལ་བར་ལས་ཞུགས། ལས་ཀ་བྱེད་ཐུབ་པ་དང་བྱེད་ཤེས་པ་བཅས་དབར་གྱི་འབྲེལ་བ་ཐག་གཅོད་ཡག་པོ་བྱས་ཏེ་སྲིད་ཇུས་དང་མ་དངུལ་གྱི་རོགས་སྐྱོར་བྱེད་ཤུགས་མུ་མཐུད་ཆེ་རུ་གཏོང་བ་དང་། མུའུ་རེ་ལས་འབྲུ་ཐོན་ཚད་ཀྱི་བྱ་སྤྱོད་འཆར་གཞི་ལག་བསྟར་གཏིང་ཟབ་བྱེད་པ། འབྲོག་ལས་དང་ལྷག་པར་དུ་འབྲི་གཡག་གསོ་ཚགས་ལས་རིགས་འཕེལ་རྒྱས་མགྱོགས་པོ་གཏོང་བ། གྲོང་གསེབ་ཀྱི་མཉམ་སྡེབ་རྒྱུ་ནོར་དབང་ཆ་དུད་ཚང་ལ་གཏན་འཁེལ་དང་མ་རྐང་མཉམ་ལས་ལམ་ལུགས་སྒྱུར་བཅོས་ལ་རིགས་དབྱེ་སྐུལ་འདེད་གཏོང་བ། ས་གནས་དེ་གའི་མང་ཚོགས་ཕྱུག་འགྱུར་ཡོང་བའི་ཞིང་འབྲོག་ལས་ཀྱི་གོ་ཆོད་ལག་རྩལ་ཤེས་ལྡན་མི་སྣ་ནང་འདྲེན་བྱེད་པ། ཞིང་འབྲོག་པའི་རྩལ་ནུས་གསོ་སྦྱོང་ལ་ཤུགས་སྣོན་རྒྱག་པ་བཅས་བྱས་ཏེ་ཞིང་སྟོབས་ཞིང་ཕན་ཞིང་ཕྱུག་སྲིད་ཇུས་དོན་འཁྱོལ་གནད་ལ་འཁེལ་བ་དང་། དོན་འཁྱོལ་ཞིབ་ཚགས་ཐུབ་པ། ཐབས་ལམ་སྣ་ཚོགས་ཐོག་ནས་ཞིང་འབྲོག་པའི་ཡོང་འབབ་འཕར་ཐུབ་པ་བཅས་བྱེད་དགོས། གསུམ་ནས་སྣོད་བཅུད་སྲུང་སྐྱོང་དང་དམངས་ཕྱུག་དམངས་ཕན་དབར་གྱི་འབྲེལ་བ་ཐག་གཅོད་ཡག་པོ་བྱས་ཏེ་སྲུང་སྐྱོང་སྔོན་ལ་བྱེད་པ་དང་འཛུགས་སྐྲུན་གལ་ཆེ་མཉམ་དུ་འཛིན་རྒྱུ་མཐའ་འཁྱོངས་བྱེད་པ་དང་། ལྗང་མདོག་གཙོ་གནད་ལས་གྲྭ་འཛུགས་སྐྲུན་ལ་སྐུལ་འདེད་མགྱོགས་པོ་གཏོང་བ། དཔལ་འབྱོར་སྐྱེ་དངོས་ཀྱི་འདེབས་འཛུགས་གཞི་ཁྱོན་ཆེ་རུ་ཏན་ཏིག་གཏོང་བ་བཅས་བྱས་ཏེ་མང་ཚོགས་ཀྱིས“སྣོད་བཅུད་ལས་རིགས”བརྒྱུད་ལྟོ་གོས་ཐག་གཅོད་ཐུབ་པ་དང་། ཕྱུག་འགྱུར་གྱི་ལམ་བུའི་ཐོག་བསྐྱོད་ཐུབ་པ། མཛེས་སྡུག་དང་འཕེལ་རྒྱས་གཉིས་ཁེ་ཡོང་བ་བཅས་བྱེད་དགོས། བཞི་ནས་ཀྲུང་དབྱང་གི་ཐུགས་ཁུར་དང་རྒྱལ་ཡོངས་ཀྱི་རོགས་སྐྱོར་དང་མི་རིགས་ཁག་གི་མི་དམངས་མང་ཚོགས་ཀྱི་རང་ཁ་རང་གསོ་དང་དཀའ་སྤྱད་འབད་འབུངས་དབར་གྱི་འབྲེལ་བ་ཐག་གཅོད་ཡག་པོ་བྱས་ཏེ་མི་རིགས་ཁག་གི་མང་ཚོགས་ཀྱིས“བོད་སྐྱོད་པ་རྒན་གྲས་ཀྱི་སྙིང་སྟོབས”དང“ལམ་གཉིས་ཀྱི་སྙིང་སྟོབས”རྒྱུན་འཛིན་དང་དར་སྤེལ་བཏང་ནས་འབད་བརྩོན་ལྷོད་མེད་དང་དཀའ་སྤྱད་དངོས་སྒྲུབ་ཀྱིས་ལག་གཉིས་ལ་བརྟེན་ནས་མཛེས་སྡུག་ལྡན་པའི་འཚོ་བ་གཏོད་དགོས། ལྔ་ནས་བྱས་རྗེས་འཇོག་པར་ང་ཙམ་མིན་པའི་བསམ་བློ་བརྟན་པོ་བཙུགས་ཏེ་སྙིང་རུས་བརྟན་འཁྱོངས་དང་རྒྱུན་མཐུད་གཏིང་ཟབ་ཀྱི་སྒོ་ནས་དབུལ་སྐྱོར་ལས་དོན་ལ་དམ་འཛིན་ཡག་པོ་བྱེད་པ་དང་ཕྱི་ཚུལ་རིང་ལུགས་དང་མི་བདེན་རྫུན་བཟོ་ཁྱད་བསད་མཐའ་གཅིག་ཏུ་བྱས་ནས་དབུལ་སྒྲོལ་ཕན་འབྲས་ལ་ཚོད་བགམ་ཐེག་ཐུབ་པའི་འགན་ལེན་བྱེད་དགོས། དྲུག་ནས་བསམ་བློ་བཅིངས་འགྲོལ་གཏོང་བ་དང་བློ་ཁོག་ཆེན་པོས་འཚོལ་ཞིབ་བྱས་ཏེ་ལྗོངས་ཡོངས་ཀྱིས་ཞིང་འབྲོག་ལས་དང་ཁྱད་ལྡན་ཐོན་ལས་འཕེལ་རྒྱས་གཏོང་རྒྱུར་རྩ་ཆེའི་ཉམས་མྱོང་གསོག་འཇོག་བྱེད་དགོས་ཞེས་ནན་བཤད་གནང་བ་རེད།


text:
ཁཱ་ཐ་ལོ་ནེ་ཡཱ་(Catalonia)འཛིན་སྐྱོང་ལྷན་ཚོགས་ཀྱིས་གསལ་བསྒྲགས་སྤེལ་བ་ལྟར་ན། མི་རིང་བའི་ཕྱི་ཟླ་ ༡༠ པའི་ནང་ཁཱ་ཐ་ལོ་ནེ་ཡཱ་མི་མང་གིས་མང་མོས་འོས་བསྡུ་བྱས་ཏེ་ཁཱ་ཐ་ལོ་ནེ་ཡཱ་སི་པན་ལས་ལོགས་སུ་རང་བཙན་བྱེད་མིན་ཐག་གཅོད་བྱ་རྒྱུ་ཡིན་པ་དང་། གལ་ཏེ་འོས་ཤོག་ཐོབ་པ་ཡིན་ན་གང་མགྱོགས་ཁཱ་ཐ་ལོ་ནེ་ཡཱ་རང་བཙན་བྱ་རྒྱུ་ཡིན་འདུག
ཁཱ་ཐ་ལོ་ནེ་ཡཱ་ནི་སི་པན་རྒྱལ་ཁབ་ཀྱི་བྷར་སི་ལོ་ནཱ་(Barcelona)དང་། གྷེ་རོ་ནཱ་(Girona)ཊཱ་རཱ་གྷོ་ནཱ་(Tarragona)སོགས་མངའ་སྡེ་ཆེན་པོ་གསུམ་གྱིས་གྲུབ་ཡོད་པ་དང་། བྷར་སི་ལོ་ནཱ་ནི་ས་གནས་ཆེ་ཤོས་དང་ཁཱ་ཐ་ལོ་ནེ་ཡཱའི་ས་གནས་སྲིད་གཞུང་གི་རྒྱལ་སའང་ཡིན་འདུག ས་ཆ་དེ་ནི་ཡུ་རོབ་ཀྱི་བཟོ་ལས་དང་ཚོང་གཉེར་གྱི་ལྟེ་བ་ཡིན་པ་མ་ཟད། སི་པན་ནང་གི་ཡུལ་སྐོར་སྤྲོ་འཆམ་པའི་ལྟེ་བ་ཞིག་ཀྱང་ཆགས་ཡོད་པ་རེད།
ཡུལ་དེའི་ལྷོ་བྱང་ས་ཁུལ་གྱི་མི་མང་ཚོས་དུས་ཡུན་རིང་པོ་ནས་སི་པན་ནས་ལོགས་སུ་གྱེས་འདོད་ཀྱི་འཐབ་རྩོད་བྱས་ཡོད་པ་དང་། ཁོ་ཚོར་རང་གི་སྐད་ཡིག་རིག་ཞུང་དང་ཡུལ་སྲོལ་གོམས་གཤིས་སོགས་ཡོད་པའི་ལོ་རྒྱུས་ཡུན་རིང་ཡོད་པའི་མི་རིགས་ཤིག་ཆགས་ཡོད་འདུག
ད་ལྟ་ཁཱ་ཐ་ལོ་ནེ་ཡཱའི་རང་བཙན་འཐབ་རྩོད་ལ་རྒྱབ་སྐྱོར་བྱེད་མཁན་ཇེ་མང་དུ་འགྲོ་བཞིན་ཡོད་ཅིང་། དེ་ནི་སི་པན་ལ་མཚོན་ན་དཔལ་འབྱོར་ཐོག་གྱོང་གུད་ཆེན་པོ་ཞིག་ཡིན་པ་མ་ཟད། རྒྱལ་ཁབ་གཅིག་གྱུར་གྱི་ཆབ་སྲིད་གནས་སྟངས་ལའང་ན་ཟུག་ཆེན་པོ་ཞིག་ཆགས་ཡོད་པ་རེད། འབྱུང་འགྱུར་ཕྱི་ཟླ་ ༡༠ བའི་ནང་མང་མོས་འོས་འཕེན་གྱི་ལམ་ནས་ཐག་གཅོད་བྱ་རྒྱུ་ཡིན་པ་དང་། མང་མོས་འོས་བསྡུའི་འོས་ཤོག་སྟེང་ (ཁྱེད་ཀྱིས་ཁཱ་ཐ་ལོ་ནེ་ཡཱ་སྤྱི་མཐུན་རང་བཙན་རྒྱལ་ཁབ་ཅིག་བྱ་འདོད་ཡོད་དམ།)ཞེས་བྲིས་ཡོད་འདུག
༢༠༡༤ ལོར་སི་ཁོ་ཊི་ལན་ཌི་(Scotland)ཡིས་དབྱིན་ཇིའི་འོག་ནས་རང་བཙན་བྱེད་འདོད་ཀྱི་མང་མོས་འོས་བསྡུ་བྱས་ཏེ་རང་བཙན་མི་དགོས་ཟེར་མཁན་འོས་བརྒྱ་ཆ་ ༥༥ དང་། རང་བཙན་དགོས་ཟེར་མཁན་གི་འོས་བརྒྱ་ཆ་ ༤༥ བཅས་ཐོབ་སྟེ་རང་བཙན་མི་བྱེད་པའི་ཐག་གཅོད་བྱུང་ཡོད་པ་རེད། ད་ལྟ་སི་པན་གཞུང་གིས་ཀྱང་དབྱིན་ཇི་གཞུང་དང་སི་ཁོ་ཊི་ལན་ཌའི་བར་གྱི་གནས་སྟངས་དེ་འབྱུང་ཐབས་ལ་འབད་བརྩོན་ཆེན་པོ་བྱེད་བཞིན་ཡོད་པ་རེད།
ད་ལྟ་ག་རེ་འབྱུང་གི་ཡོད་དམ།
ད་ལྟ་སི་པན་གྱི་རྒྱལ་ས་མཱ་ཌི་རེ་ཌི་(Madrid)དང་ཁཱ་ཐ་ལོ་ནེ་ཡཱའི་བར་གདོང་ཐུག་ཆེན་པོ་བྱུང་སྟེ། ཕྱོགས་སོ་སོར་ལངས་ཏེ་མུ་མཐུད་གྲོས་མོལ་བྱེད་བཞིན་ཡོད་པ་རེད།
ད་ལོའི་ལོ་གསར་སྐབས་ཁཱ་ཐ་ལོ་ནེ་ཡཱའི་དབུ་ཁྲིད་ཆཱར་ལེ་པོག་ཌེ་མོན་ཊི(Carles Puigdemont)ཡིས་གཏམ་བཤད་སྤེལ་སྐབས། ཁྲིམས་མཐུན་དང་ཁྲིམས་སྲུང་གི་ཐོག་ནས་རང་བཙན་བྱེད་འདོད་ཡོད་མེད་ལ་འོས་བསྡུ་བྱེད་ཆོག་ཅེས་ཁས་ལེན་བྱས་ཡོད་ཀྱང་། སི་པན་གཞུང་གིས་སྐད་ཆ་དེས་སི་པན་རྒྱལ་ཁབ་ཀྱི་མཐུན་ལམ་ལ་གནོད་སྐྱོན་བཟོས་ཡོད་སྐོར་བརྗོད་དེ། སི་པན་སྲིད་བློན་(Mariano Rajoy)ལགས་ཀྱིས་ཁྲིམས་རྩོད་པ་སྐད་བཏང་སྟེ་ལས་དོན་དེར་བཀག་འགོག་བྱེད་དགོས་པར་སྐུལ་ཡོད་འདུག
ད་ལྟའི་ཆར་ཁཱ་ཐ་ལོ་ནེ་ཡཱས་རང་བཙན་སྐོར་གྱི་ཁྲིམས་ཡིག་ཅིག་བཟོས་ཤིང་། སི་པན་གཞུང་གི་ཁྲིམས་ལུགས་དང་མཐུན་པར་ངོ་སྤྲོད་བྱས་ཏེ། སི་པན་གཞུང་གིས་དེ་ལ་ངོས་ལེན་བྱེད་མིན་ཚོད་ལྟ་བྱེད་བཞིན་ཡོད། ཕྱི་ཟླ་ ༨ པའི་ནང་ཁཱ་ཐ་ལོ་ནེ་ཡཱའི་ས་གནས་གྲོས་ཚོགས་འཛུགས་འཆར་ཡོད་པ་དང་། ཁཱ་ཐ་ལོ་ནེ་ཡཱ་ས་གནས་ཀྱི་ཚགས་པར་ཆེ་ཤོས་(La Vanguardia)ཞེས་པའི་སྟེང་། རང་བཙན་བྱེད་མིན་གྱི་མང་མོས་འོས་བསྡུ་དེ་ཡག་པོ་འགྲོ་ཐུབ་པ་ཡིན་ན། ཆུ་ཚོད་ ༤༨ ནང་ཐག་གཅོད་བྱ་ཐུབ་ཀྱི་ཡོད་སྐོར་འཁོད་ཡོད་འདུག
འདས་པའི་འོས་ཤོག་དེ་དག་ཅིའི་ཕྱིར་ལམ་ལྷོང་མ་བྱུང་བ་རེད།
ཕྱི་ལོ་ ༢༠༡༤ ལོའི་ཟླ་ ༡༡ པའི་ནང་ས་གནས་སྲིད་གཞུང་གིས་འོས་བསྡུ་ཤིག་བྱས་སྐབས་འོས་འཕེན་པའི་བརྒྱ་ཆ་ ༨༠ ཡིས་རང་བཙན་ལ་རྒྱབ་སྐྱོར་བྱས་ཡོད། འོན་ཀྱང་། སྐབས་དེར་འོས་ཤོག་འཕེན་པའི་ཆ་རྐྱེན་ཚང་བའི་མི་གྲངས་ས་ཡ་ ༦.༣ ནས་ས་ཡ་ ༢.༢ ཙམ་ལས་འོས་འཕེན་མཁན་བྱུང་མེད་སྟབས། སི་པན་རྩ་ཁྲིམས་ལྷན་ཚོགས་ཀྱིས་འོས་བསྡུ་དེ་ཁྲིམས་མཐུན་ཆགས་མེད་སྐོར་བསྒྲགས་བྱས་ཡོད། གལ་ཏེ་འབྱུང་འགྱུར་ཕྱི་ཟླ་ ༨ པའི་ནང་གི་མང་མོས་འོས་བསྡུ་ལ་སི་པན་གཞུང་གིས་སྟངས་འཛིན་མ་བྱས་ཚེ་མི་མང་ག་ཚོད་ཅིག་འཛོམ་མིན་ཚོད་དཔག་བྱེད་དཀའ་བ་ཞིག་ཆགས་ཡོད།
༢༠༡༤ ལོར་འི་ས་གནས་ཀྱི་ཚོད་ལྟའི་འོས་བསྡུ་དེ་ཁཱ་ཐ་ལོ་ནེ་ཡཱ་ས་གནས་མགོ་ཁྲིད་ཨཱར་ཊུར་མཱ་སི་(Artur Mas)དང་སྲིད་འཛིན་ཟུར་བ་སོགས་ཀྱིས་སི་པན་གཞུང་གི་ཁྲིམས་ཞིབ་ལྷན་ཚོགས་ཀྱི་སྒྲིག་ཁྲིམས་མ་རྩིས་པར་ཉེས་ཆད་བཏང་སྟེ། སྐུ་ཞབས་ཨཱར་ཊུར་མཱ་སི་ལགས་གཞུང་གི་ལས་གནས་སུ་ཞུགས་མི་ཆོག་པ་བྱས་ཡོད། ༢༠༡༥ ལོར་ཁཱ་ཐ་ལོ་ནེ་ཡཱའི་རྒྱལ་ཞེན་ཚོགས་པར་ས་གནས་གྲོས་ཚོགས་ནང་རྐུབ་སྟེགས་ ༡༣༥ ཙམ་ཐོབ་ཡོད་སྟབས། སྐབས་དེ་ནས་བཟུང་ཁཱ་ཐ་ལོ་ནེ་ཡཱའི་རང་བཙན་ལ་མང་མོས་འོས་བསྡུ་བྱ་རྒྱུའི་ལས་རིམ་དེ་མགོ་བཙུགས་ཡོད་འདུག
ཁཱ་ཐ་ལོ་ནེ་ཡཱ་ལོགས་སུ་གྱེས་ཐུབ་བམ།
ཉེ་སྔོན་རང་ལ་ཁཱ་ཐ་ལོ་ནེ་ཡཱའི་ས་གནས་སྲིད་གཞུང་གིས་མུ་མཐུད་རང་སྐྱོང་བྱས་ཏེ་བསྡད་ན་བཟང་ངམ་ལོགས་སུ་གྱེས་ན་ཁེ་ཕན་ཡོད་ཅེས་པའི་ཐད་འོས་བསྡུ་ཞིག་བྱས་པར། མི་མང་བརྒྱ་ཆ་ ༤༨.༥ རང་བཙན་ལ་འདོད་མོས་མེད་པ་དང་། བརྒྱ་ཆ་ ༤༤.༣ གྱིས་ལོགས་སུ་གྱེས་འདོད་ཡོད་པའི་གནས་སྟངས་བྱུང་ཡོད་འདུག བྷར་སི་ལོ་ནཱའི་(El Periodico)ཞེས་པའི་ཚགས་པར་སྟེང་སྐབས་དེའི་འོས་གྲངས་བཏོན་ཡོད་པའི་ནང་། རང་བཙན་ལ་རྒྱབ་སྐྱོར་བྱེད་མཁན་མེད་སྐོར་འཁོད་ཡོད་ཀྱང་། ད་ལྟ་མི་མང་བརྒྱ་ཆ་ ༨༠ ཡིས་མང་མོས་ཐག་གཅོད་དགོས་པའི་བསམ་ཚུལ་འདོད་བཞིན་ཡོད།
སི་པན་སྲིད་བློན་གྱིས་ “ངས་དོན་དག་དེར་ཐག་གཅོད་གང་ཡང་བྱ་རྒྱུ་མིན། གནད་དོན་དེས་སི་པན་གྱི་མཐུན་བསྒྲིལ་དང་རང་སྐྱོང་ས་ཁུལ་ལ་གནོད་སྐྱོན་ཆེན་པོ་བཟོ་ངེས་རེད།”ཅེས་བརྗོད་ཡོད། ཁཱ་ཐ་ལོ་ནེ་ཡཱས་སི་པན་རྒྱལ་ཡོངས་མི་འབོར་གྱི་བརྒྱ་ཆ་ ༡༦ ཙམ་ལས་ཟིན་གྱི་མེད་ཀྱང་། ཁོ་ཚོས་རྒྱལ་ཡོངས་དངོས་ཟོག་ཐོན་སྐྱེད་ཐོག་བརྒྱ་ཆ་ ༡༩ ཙམ་ཟིན་གྱི་ཡོད་འདུག ཁཱ་ཐ་ལོ་ནེ་ཡཱའི་སྲིད་འཛིན་ཆཱར་ལེ་པོག་དྷེ་མོང་ཊི་ལགས་ནི། རང་བཙན་ལ་མཐའ་གཅིག་ཏུ་རྒྱབ་སྐྱོར་བྱེད་མཁན་ཞིག་ཡིན་པ་དང་། ཁོས་ཁཱ་ཐ་ལོ་ནེ་ཡཱར་རང་བཙན་ཐོབ་ཐུབ་པ་མ་ཟད། མགྱོགས་མྱུར་ངང་ཐག་གཅོད་བྱུང་དགོས་པར་རྗོད་ཀྱི་ཡོད་པ་རེད།
ཁཱ་ཐ་ལོ་ནེ་ཡཱའི་ལོ་རྒྱུས་གནད་བསྡུས།
ཁཱ་ཐ་ལོ་ནེ་ཡཱ་ནི་སི་པན་གྱི་བྱང་ཤར་ཕྱོགས་སུ་ཡོད་པ་དང་སྤྱི་ལོའི་དུས་རབས་བརྒྱད་པའི་ནང་ཁ་ཆེ་བ་ཚོས་ཕེ་རེ་ནཱེ་སི་ལྷོ་ཁུལ་དུ་བཙན་གནོན་བྱེད་སྐབས། གྷོ་ཋཱ(Gothia)དང་ཧེ་སི་པཱ་ནེ་ཁུ་(Hispanic)ཞེས་པའི་ས་ཁུལ་གཉིས་མཉམ་འབྲེལ་གྱིས་ཁ་ཆེ་བ་ཚོ་འགོག་ཆེད་ཧྥ་རཱན་ཁེ་ཤི་རྒྱལ་ཕྲན་( Frankish kingdom)ཞེས་པ་ཞིག་བཙུགས་པ་དེ་རྗེས་སུ་ཁཱ་ཐ་ལོ་ནེ་ཡཱ་ཞེས་པའི་རྒྱལ་ཕྲན་དེ་ཆགས་ཡོད་པ་དང་། ༡༡༣༧ ལོའི་ནང་ཁཱ་ཐ་ལོ་ནེ་ཡཱའི་རྒྱལ་པོ་དང་ཨ་རཱ་གྷོན་རྒྱལ་ཕྲན་( Kingdom of Aragon)གྱི་རྒྱལ་མོ་གཉིས་གཉེན་སྒྲིག་བྱས་ཏེ་སྲིད་དབང་མཉམ་དུ་བསྐྱངས་ཡོད། (༡༤༦༩ ནས་ ༡༥༡༦)ལོའི་བར་ཁཱ་ཐ་ལོ་ནེ་ཡཱའི་རིག་གནས་དང་རྩོམ་རིག་ལ་དར་རྒྱས་ཆེན་པོ་བྱུང་ཡོད།
(༡༦༣༥ ནས་ ༡༦༥༩)ལོའི་བར་གྱི་ཧྥ་རན་སི་དང་སི་པན་གྱི་དམག་འཁྲུག་སྐབས། ཁཱ་ཐ་ལོ་ནེ་ཡཱས་ཉེ་འཁོར་རྒྱལ་ཁབ་དག་གི་དམག་ཤུགས་འགོག་ཆེད་འཐབ་རྩོད་ཡུན་རིང་བྱས་སྟབས། མཐར་ཁཱ་ཐ་ལོ་ནེ་ཡཱ་དེ་ཧྥ་རན་སའི་སྲུང་སྐྱོབ་འོག་ནས་སྤྱི་མཐུན་རྒྱལ་ཁབ་ཆགས་ཡོད་ཀྱང་། ཡུན་རིང་མ་འགོར་བར་ཧྥ་རན་སིས་ཁཱ་ཐ་ལོ་ནེ་ཡཱ་ཧྲིལ་བོར་དབང་བསྒྱུར་བྱས་ཡོད། རྗེས་སུ་སི་པན་གྱིས་ ༡༦༥༩ ལོའི་ཕེ་རེ་ནཱེ་སི་(Pyrenees)ཆིངས་ཡིག་འོག་ནས་ཁཱ་ཐ་ལོ་ནེ་ཡཱར་བསྐྱར་དུ་དབང་བསྒྱུར་བྱས་རྗེས་ཧྥ་རན་སི་དང་སི་པན་གྱི་དམག་འཁྲུག་མཚམས་བཞག་ཡོད། ༡༩༣༡ ནས་ ༡༩༣༩ ལོའི་བར་སི་པན་དམངས་གཙོ་དང་སྤྱི་མཐུན་ཚོགས་པ་ཆགས་རྗེས་ཁཱ་ཐ་ལོ་ནེ་ཡཱ་ལ་རང་སྲིད་རང་སྐྱོང་ཐོབ་ཡོད་པ་རེད།
གསར་འགོད་པ། སངས་རྒྱས་དཀོན་མཆོག


text:
ཞི་ལ་རྒྱལ་ཁབ་ཀྱི་དབྱི་ཁ་ལེ་ཡ་གླིང་ཕྲན་སྟེང་གི་མི་མང་ཆེ་བའི་ལུས་པོ་བདེ་ཐང་ཡིན་པ་དང་ཚེ་ཐག་རིང་བར་མ་ཟད། ཁྲག་རླུང་དང་སྙིང་ནད་འབྱུང་ཚད་ཧ་ཅང་དམའ། 《ནེའུ་ཡོག་དུས་ཐོག་ཚགས་པར》གྱིས་ས་དེར“ཚེ་རིང་གླིང་ཕྲན”ཞེས་འབོད་ཀྱིན་ཡོད། ཞིབ་འཇུག་མི་སྣས་ཤེས་པ་ལྟར་ན། གླིང་ཕྲན་དེའི་སྟེང་གི་ལོ65ཡན་གྱི་རྒན་པ700ལྷག་གི་ཁྲོད་ནས། མི87%ཡན་ལ་ཉིན་རེར་ཁོ་ཧྥེ་འཐུང་བའི་གོམས་སྲོལ་ཡོད་པར་མ་ཟད། ད་དུང་ཁོ་ཚོ་ཆུ་ཁོལ་མས་ཁོ་ཧྥེ་སྐོལ་རྒྱུར་དགའ་ལ། ཁོ་ཧྥེའི་ནང་དུ་ཤིང་ཏོག་ཉིང་མིང(柠檬)དང་ཚ་ལུ་མའི(橙子)ཤུན་པགས་འཇོག་པ་དང་། ཡང་ན་ཁོ་ཧྥེ་འཐུང་དུས་སིལ་ཏོག་དེའི་རིགས་ཟ་རྒྱུར་དགའ།
ཞིབ་འཇུག་མཁས་པས་འགྲེལ་བཤད་བྱས་པ་ལྟར་ན། ཆུ་ཁོལ་གྱིས་ཁོ་ཧྥེ་ནང་གི་བཅུད་རྫས་མང་པོ་འདོན་ཐུབ་པར་མ་ཟད། ད་དུང་ཁོ་ཧྥེ་གྱི་འདུས་ཚད་ལ་ཚོད་འཛིན་བྱེད་ཐུབ། དེ་ལས་གཞན་ད་རུང་ཤིང་ཏོག་ཉིང་མིང་དང་ཚ་ལུ་མའི་ཤུན་པགས་ཁོ་ཧྥེ་དང་མཉམ་དུ་གདུས་ནས་བཏུངས་ན་ཁྲག་རྩ་ལ་སྲུང་སྐྱོབ་བྱེད་པའི་ནུས་པ་ལྡན། ཞིབ་འཇུག་མི་སྣས་ཞིབ་འཇུག་བྱས་རྗེས། ཁྲག་ཤེད་མཐོ་བའི་མིས་དུས་རྒྱུན་དུ་ཤིང་ཏོག་ཉིང་མིང་དང་ཚ་ལུ་མའི་ཤུན་པགས་དང་མཉམ་དུ་གདུས་པའི་ཁོ་ཧྥེ་བཏུངས་ན་ཁྲག་རྩའི་ནུས་པ་ཇེ་བཟང་དུ་འགྲོ་བཞིན་པ་ཤེས་སོ། །
རྩོམ་སྒྲིག་པ། མཁའ་མཚོ་སྐྱིད།


text:
གཏེར་སྟོན་ལས་འཕྲོ་གླིང་པ།
- བྱམས་པ་འཕྲིན་ལས།
གཏེར་སྟོན་ལས་འཕྲོ་གླིང་པའམ་འཇའ་ཚོན་སྙིང་པོ། སྔགས་འཆང་ཧཱུཾ་ནག་མེ་འབར་ཞེས་སྐུ་གཅིག་ལ་མཚན་གསུམ་དུ་གྲགས་པའི་དགེ་སློང་རྡོ་རྗེ་འཛིན་པ་ཆེན་པོ་འདི་ནི། 《ཐང་ཡིག》ལས། རྒྱ་གར་གྷ་ན་རུ་དང་བི་ན་སའི། །པཎྜིཏ་ནི་གཉིས་གསུམ་བོད་དུ་འབྱུང་། །ལྷ་སའི་ཇོ་ཤཱཀྱ་འདི་ལ་མཆོད་པ་བྱེད། །ལྷོ་ཀོང་བྱང་ཀོང་སྦས་པའི་གཏེར་ཁ་འདི། །མི་བཞག་འདོན་པའི་རྟགས་དེ་བསྟན་ནས་འབྱུང་། །ཨོ་རྒྱན་ལས་འཕྲོ་གླིང་པ་ཞེས་བྱ་འབྱུང་། །ཞེས་པ་སྔོན་དཔའ་ཨོ་རྒྱན་ཆེན་པོའི་ཞལ་སློབ་ཟག་མེད་འོད་ལུས་གྲུབ་པ་བརྒྱ་རྩ་བརྒྱད་ཀྱི་མཆོག་གྱུར་ཉང་བན་ཏིང་འཛིན་བཟང་པོ་འབྲས་བུ་མཐར་ཕྱིན་པའི་ཐུགས་རྗེ་ཡས་སྤྲུལ་དུ་བྱོན་པ་སྟེ། ཀོང་ཡུལ་ཝ་རུ་གནམ་ཚལ་དུ། ཡབ་ཆོས་སྐྱོང་མགོན་པོ་དང་། ཡུམ་ནམ་ལངས་བུ་ཁྲིད་གཉིས་ཀྱི་སྲས་སུ་རབ་བྱུང་བཅུ་པའི་ཤིང་བྱ་(1585) ལོར་སྐར་མ་རྒྱལ་ལ་བབ་པའི་ཉིན་སྐུ་འཁྲུངས།
སྐུ་ཆུང་ངུའི་དུས་ནས་ཆོས་ཀྱི་བག་ཆཊ་དང་ལྡན་ཞིང་། དགུང་ལོ་གསུམ་པའི་དུས་ནས་ཡི་གེ་བརྡ་སྟོན་ཙམ་གྱིས་འཁྱེན། རྡོ་ལ་ཕྱག་ཞབས་ཀྱི་རྗེས་ཀྱང་མང་དུ་བྱོན། བཅུ་གཉིས་ནས་ཉི་ཤུར་མ་ཕེབས་བར་དུ་སློབ་གཉེར་དང་། ཁྱད་པར་གསོ་རིག་ལ་སྦྱངས་པས་མཁས་པར་མཁྱེན། དེ་ནས་ཆོས་ཀྱི་རྗེ་མི་ཕམ་བཀྲ་ཤིས་བློ་གྲོས་ཀྱི་དྲུང་དུ་རབ་ཏུ་བྱུང་། ངག་དབང་ཆོས་རྒྱལ་དབང་པོར་མཚན་གསོལ། རྗེས་སུ་ལྷ་རྩེ་བ་ལས་བསྙེན་རྫོགས་ཞུས། རྟེན་དགེ་སློང་གི་དངོས་པོ་ཅན་དུ་བསྒྲུབས། །མི་ལོ་བཅུ་བདུན་དུ་འདག་སྦྱར་ཁོ་ན་མཛད་ནས་བཞུགས་སྐབས་གཏེར་གྱི་ལུང་བསྟན་མང་དུ་བྱུང་ཡང་ཇི་མི་སྙམ་པར་བཞག་ཀྱང་ཆོས་རྗེ་མི་ཕམ་བཀྲ་ཤིས་བློ་གྲོས་ཀྱིས་བསྐུལ་ནས་ལྕགས་སྤྲེལ་ལོ་ཟླ་བ་དང་པོའི་ཚེས་བཅུ་ལ་གཏེར་བཞེས་པའི་ཐོག་མར་ལྕགས་ཁྲོའི་བྱ་ཆུང་བྱིའུ་ཕྲུག་ཙམ་ཞིག་གི་ནང་ནས་གཏེར་གྱི་ཁ་བྱང་མཚོ་རྒྱལ་གྱི་ཕྱག་བྲིས་མ་ཕྱག་ཏུ་འབྱོར། བྲག་ལུང་ཧོམ་འཕྲང་ལྕགས་ཀྱི་སྒོ་མོ་དང་། གཞན་ཡང་ཀོང་པོ་བུ་ཆུ་དང་། བྱང་འཕྲེང་མཛེས་ཞེས་ལྗོན་པ་ལུང་གི་གནས་སྒོ་དང་། སྙེ་མོ་ལྷ་རི། ཀོང་འཕྲང་དགེ་འདུན་གནས་དབུ་རུ་ཞྭ་ཡི་ལྷ་ཁང་སོགས་ནས་ཟབ་གཏེར་མང་པོ་སྤྱན་དྲངས། དཀོན་མཆོག་སྤྱི་འདུས་སོགས་འགའ་ཞིག་གསང་གཏེར་ལས་ཕལ་ཆེར་ཁྲོམ་གཏེར་མཛད། མངོན་ཤེས་དང་རྫུ་འཕྲུལ་ཕྱོགས་མེད་དུ་ཤར་ནས་ལྐོག་གྱུར་སྒྲིབ་མེད་དུ་གཟིགས་ཤིང་། ཆུ་དང་གཡང་ས་སོགས་ལའང་ཐོགས་མེད་དུ་གཤེགས། ཁྱད་པར་སྙེ་མོ་ལྷ་རིའི་གཏེར་བཏོན་པའི་དུས། ཀོང་པོ་པྲ་ཏི་བ་སོགས་ལོག་པའི་བློ་ཅན་རྣམས་ཀྱིས་ས་བཅུད་ཉམས་ཀྱིས་དོགས་ནས་དམག་གིས་གཏེར་གནས་བསྲུང་བར་བྱས་པས་གཏེར་སྟོན་ཐུགས་ཉམས་འུར་ཏེ་རྟ་ལ་ཆིབས་ནས་བྲག་གཡང་ཆེན་པོ་བྱ་མིན་པ་མི་ཐར་བ་མེ་ལོང་གི་ངོས་འདྲ་བ་ཞིག་ལ་ཆིབས་བསྒྱུར་གནང་བས་ཐམས་ཅད་རྟབ་རྟབ་པོར་གྱུར་ཞིང་སླར་དད་པའི་ས་ལ་བཀོད། སྟོབས་དང་ནུས་པ་བསམ་གྱིས་མི་ཁྱབ་པས་དམ་སྲི་མནན་པ་སོགས་བོད་སྤྱི་བྱེ་བྲག་གི་ཕན་བདེ་སྤེལ་བའི་འཕྲིན་ལས་མང་དུ་མཛད།
སྐལ་ལྡན་མང་པོ་རྗེས་སུ་བཟུང་ནས་བཀའ་གཏེར་གསར་རྙིང་གི་ཆོས་ཚུལ་མང་པོའི་སྨིན་གྲོལ་གྱི་བདུད་རྩི་ཅི་དགར་བསྩལ། རྗེ་ཉིད་སྐུ་བཙུན་ཞིང་དགེ་སློང་གི་དངོས་པོ་ལས་མི་འདའ་བར་ཀུན་སྤོང་གི་མཛད་པ་སྐྱོང་བཞིན་དུ་གདུལ་བྱ་རྣམས་ཀྱང་ཚུལ་དེར་བཀྲི་ཞིང་ཡང་དག་པའི་ལམ་ལ་གཞོལ་ཞིང་འབབས་པ་སོགས་མཁས་བཙུན་བཟང་པོས་དུས་འདའ་བར་བཞུགས། བང་རི་འཇོག་བོ་ཞེས་པའི་སྒྲུབ་སྡེ་ཕྱག་བཏབ། ཆོས་བདག་གི་ཐོག་མ་སྒམ་པོ་ཞབས་དྲུང་ནོར་བུ་བརྒྱན་པས་འཕྲིན་ལས་ཀྱི་སྒོ་ཕྱེ་བ་ནས་བཟུང་རྒྱལ་བའི་དབང་པོ་ཞྭ་དམར་ནག རྒྱལ་ཚབ་གྲགས་པ་དོན་གྲུབ། འབྲི་གུང་པ་ཆོས་ཀྱི་གྲགས་པ། འབྲུག་པ་དཔག་བསམ་དབང་པོ། རྡོར་བྲག་རིག་འཛིན་ངག་གི་དབང་པོ། རྩེ་ལེ་སྣ་ཚོགས་རང་གྲོལ། ལྷ་བཙུན་ནམ་མཁའ་འཇིགས་མེད། རིག་འཛིན་འཕྲིན་ལས་ལྷུན་གྲུབ། བཀའ་འགྱུར་བ་མགོན་པོ་བསོད་ནམས་མཆོག་ལྡན། སྤུ་བོ་རྦ་ཁ་སྤྲུལ་སྐུ། རིག་འཛིན་ཆོས་ཀྱི་རྒྱ་མཚོ། སྡེ་དགེ་གྲུབ་ཐོབ་ཀུན་དགའ་རྒྱ་མཚོ། གཏེར་ཆེན་བདུད་འདུལ་རྡུལ་རྡོ་རྗེ། ཏཱ་བླ་པདྨ་མ་ཏི་སོགས་དབུས་གཙང་ཁམས་གསུམ་རྒྱ་ཆེར་འདུས་ཤིང་དངོས་དང་བརྒྱུད་ནས་ཤར་ཕྱོགས་རྒྱ་མཚོའི་མཐའ་ཚུན་ཆད་འཕྲིན་ལས་རྒྱས་པར་འཕེལ། ཀོང་སྤྲུལ་ཡོན་ཏན་རྒྱ་མཚོས་ཀྱང་འཇའ་ཚོན་གླིང་བའི་ཟབ་གཏེར་པོད་དྲུག་བཀའ་འབུམ་དང་བཅས་པ་ཡོངས་རྫོགས་བཞེས་ཤིང་། ཆོས་བརྒྱུད་ལས་མི་དབང་བསོད་ནམས་སྟོབས་རྒྱལ་ཁོ་ནའི་དུས་ཀྱང་དྭགས་པོར་འོད་ལུས་གྲུབ་པ་གཉིས་སོགས་སྔ་ཕྱི་མང་དུ་བྱུང་། དེ་ལྟ་བུའི་མཛད་པ་མཐར་ཕྱིན་ནས་དགུང་ལོ་དོན་གཉིས་པར་བང་རིའི་འཇོག་པོར་རྟགས་དང་ཆོ་འཕྲུལ་ལྐོག་ཏུ་མ་གྱུར་པ་བསྟན་ཅིང་མངོན་པར་མཁྱེན་བཞིན་དུ་དག་པའི་ཞིང་ཁམས་ཆེན་པོར་གཤེགས་ཚུལ་བསྟན། སྤྱིར་ལས་འཕྲོ་གླིང་པའི་མཚན་གྱི་ཅོད་པན་འཛིན་པ་སྔ་ཕྱི་ལྔ་ཙམ་བྱོན་པ་ཐམས་ཅད་ཀྱང་གཏེར་སྟོན་ཚད་ཐུབ་ཁོ་ནར་ངེས་ཀྱང་། པདྨ་བཀའ་ཐང་དུ་གཏེར་གནས་ཀྱི་ངེས་པ་དང་བཅས་པ་ལུང་བསྟན་པ་ནི། འདི་གཅིག་པུར་ཡོངས་སུ་གྲགས་སོ་ཞེས་གཏེར་སྟོན་བརྒྱ་རྩའི་རྣམ་ཐར་《 རིན་ཆེན་བེེཌཱུརྱའི་ཕྲེང་བ།》 ལས་གསུངས་སོ།།
- འདི་ནི་མཁས་དབང་བྱམས་པ་འཕྲིན་ལས་ཀྱིས་བརྩམས་པའི་དཔེ་དེབ་《གངས་ལྗོངས་གསོ་རིག་བསྟན་པའི་ཉིན་བྱེད་རིམ་བྱོན་གྱི་རྣམ་ཐར་ཕྱོགས་བསྒྲིགས་》ནས་ཟུར་འདོན་བྱས་པ་ཞིག་ཡིན།
མཐའ་མའི་འདོན་ཐེངས་།: 13.02.2017 ཉིན། 10:03 AM<< སྔ་མ།


text:
རྒྱལ་ཚོགས་མདུན་དུ་བོད་དོན་ཞུ་གཏུག་ལས་འགུལ་ཐེངས་༦༧ སྤེལ།
དེ་རིང་ཕྱི་ཚེས་༡༢་ཉིན་སུད་སི་ཇི་ནི་ཝ་མཉམ་འབྲེལ་རྒྱལ་ཚོགས་མདུན་ཐང་དུ་ཁྱིམ་ཚང་བདུན་གྱིས་རྒྱལ་ཚོགས་ལ་བོད་དོན་ཞུ་གཏུགས་དང་བོད་མིའི་སྐྱིད་སྡུག་མཉམ་མྱོང་གི་ལས་འགུལ་ཐེངས་༦༧ སྤེལ་ཡོད་པ་དང་། ཐེངས་འདིའི་ལས་འགུལ་ནང་བོད་དོན་འགྲེལ་བརྗོད་གྱི་ཡིག་ཆ་གྲངས་༥༠༠ལྷག་འགྲེམ་སྤེལ་དང་། མཉམ་འབྲེལ་རྒྱལ་ཚོགས་དང་རྒྱལ་ཚོགས་འགྲོ་བ་མིའི་ཐོབ་ལྷན་ཁང་གཉིས་སུ་བོད་དོན་སྙན་ཞུ་དང་། ཕྱི་དྲིལ་ལས་ཁུངས་ཀྱིས་འགྲེམ་སྤེལ་གནང་བའི་ད་ལོའི་ཟླ་དྲུག་པའི་འགྲོ་བ་མིའི་ཐོབ་ཐང་གི་སྙན་ཐོ་(MONTHLY UPDATES ON HUMAN RIGHTS SITUATION IN TIBET- JUNE 2017)བཅས་ཕུལ་ཡོད་འདུག དེ་ལས་མང་བ།... » རྒྱལ་ཚོགས་མདུན་དུ་བོད་དོན་ཞུ་གཏུག་ལས་འགུལ་ཐེངས་༦༧ སྤེལ།
སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གི་དགོངས་གྲངས་གྱ་གཉིས་ལ་ཕེབས་པའི་སྐུའི་འཁྲུངས་སྐར་རྩི་སྲུང་བྱས་པ།
༄༅།། ཕྱི་ལོ་ ༢༠༡༧ ཟླ་ ༧ ཚེས་༨་ཉིན་སུད་སུ་ས་གནས་སྤུ་ལག་ཏུ་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གི་དགོངས་གྲངས་གྱ་གཉིས་ལ་ཕེབས་པའི་སྐུའི་འཁྲུངས་སྐར་རྩི་སྲུང་བྱས་པ་དང་། སྐུ་མགོན་གཙོ་བོར་དཔལ་ལྡན་ས་སྐྱ་ཁྲི་འཛིན་ ༤༢ རིན་པོ་ཆེ་གཙོས་རི་ཀོན་ཆོས་མཁོར་དགོན་གྱི་མཁན་རིན་པོ་ཆེ་དང་ནམ་མཁའ་རིན་པོ་ཆེ་སོགས་ཕེབས་ཡོད་པ་རེད། དེ་ལས་མང་བ།... » སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གི་དགོངས་གྲངས་གྱ་གཉིས་ལ་ཕེབས་པའི་སྐུའི་འཁྲུངས་སྐར་རྩི་སྲུང་བྱས་པ།
སྐུའི་འཁྲུངས་སྐར་གྱི་དངོས་གཞི་རི་ཀོང་དགོན་དུ་བརྩི་སྲུང་བྱས།
སུད་སི་དང་ལིག་ཏེན་སིཊཡན་བོད་རིགས་མི་མང་གིས་བཀོད་སྒྲིག་བྱས་པའི་༧གོང་ས་མཆོག་གི་སྐུའི་འཁྲུངས་སྐར་དངོས་གཞི་དེ་ཟླ་བདུན་པའི་ཚེས་དྲུག་གི་ཉིན་ས་གནས་རི་ཀོང་ཆོས་འཁོར་དགོན་དུ་བརྩི་སྲུང་བྱས་སོང་། དེ་ལས་མང་བ།... » སྐུའི་འཁྲུངས་སྐར་གྱི་དངོས་གཞི་རི་ཀོང་དགོན་དུ་བརྩི་སྲུང་བྱས།
ཞབས་རིམ་གསོག་སྒྲུབ་ཀྱི་བཀའ་རྒྱ།
དབུས་བོད་མིའི་ཆོས་རིག་ལས་ཁུངས་ནས་ ༢༠༡༧ ཟླ་ ༠༦ ཚེས་ ༢༦ ཉིན་བཀའ་ཡིག་ཕེབས་པའི་དགོངས་དོན་གཞུང་བསྟེན་དགྲ་ལྷའི་གཙོ་བོ་གནས་ཆུང་ཆོས་རྒྱལ་ཆེན་པོའི་གཡར་གསོལ་སྤྱན་འདྲེན་སྐབས། དེ་ལས་མང་བ།... » ཞབས་རིམ་གསོག་སྒྲུབ་ཀྱི་བཀའ་རྒྱ།
ཕྱི་ལོ་ ༢༠༡༧ ཛུ་རིག་མངའ་སྡེའི་དགའ་སྟོན་གྱི་ཉིན་མོ་ས་གནས་རི་ཀོན་དུ་ཚོགས།
ལོ་དྲུག་རེའི་མཚམས་ཛུ་རིག་མངའ་སྡེའི་གོ་སྒྲིག་འོག་ཡུལ་མི་སྟོང་ཚོ་ཁ་ཤས་འདུ་འཛོམས་ཀྱིས་རང་གི་དགའ་མོས་ཆེ་བའི་ལུས་རྩལ་རྐང་པོལ། མཆོང་རྒྱག རྒྱང་སྐྱོད་བང་འགྲན་སོགས། རྩེད་རིགས་སྣ་ཚོགས་ཀྱི་སྒོ་ནས་དགའ་སྟོན་གྱི་ཉིན་མོ་ཞིག་རོལ་སྲོལ་ཡོད་པ་བཞིན། དེ་ལས་མང་བ།... » ཕྱི་ལོ་ ༢༠༡༧ ཛུ་རིག་མངའ་སྡེའི་དགའ་སྟོན་གྱི་ཉིན་མོ་ས་གནས་རི་ཀོན་དུ་ཚོགས།
བོད་པས་འཛམ་གླིང་ལ་སྲུང་སྐྱོོབ་བྱེད་ཀི་ཡོད།
མཉམ་འབྲེལ་རྒྱལ་ཚོགས་འགྲོ་བ་མིའི་ཐོབ་ཐང་ཚོགས་ཆེན་ཐེངས་༣༧པ་དམིགས་བསལ་རྒྱ་ནག་ནང་གི་འགྲོ་བ་མིའི་ཐོབ་ཐང་ཞིབ་འཇུག་UPR(universal periodic review)་ལོ་བཞིའི་ནང་ལ་ཐེགས་གཅིག་འཚོགས་རྒྱུའི་ཚོགས་ཆེན་འདི་བཞིན་ཕྱི་ལོ༢༠༡༨ནང་ལ་འཁེལ་གྱི་ཡོད་པས།དེའི་ཕྱིར་བོད་དོན་ཞུ་གཏུག་སྣ་གང་མང་ཞིག་དང་རྒྱ་གང་ཆེ་ཞིག་སྔོན་འགྲོའི་ཚོགས་ཆེན་ཐེངས་༣༥་དེ་རིང་ནས་ཚེས་༡༣བར་ཚོགས་བཞིན་པའི་ནང་ལ་འགྲོ་ཐུབ་དགོས་པར་བརྟེན་བོད་དོན་ལས་འགུལ་སྤེལ་བ་ཡིན་འདུག དེ་ལས་མང་བ།... » བོད་པས་འཛམ་གླིང་ལ་སྲུང་སྐྱོོབ་བྱེད་ཀི་ཡོད།
བྱང་རྩེ་ཆོས་རྗེ་རིན་པོ་ཆེ་མཆོག་གིས་སུད་སི་མི་མང་ལ་ཡི་དམ་གྱི་དབང་གནང་ཡོད་འདུག
༢༠༡༧ ཟླ ༥ ཚེས་༢༨ རེས་གཟའ་ཉི་མའི་ཉིན། སེར་བྱེ་ནང་པའི་རིག་གཞུང་ལྟེ་གནས་ཁང་གི་གོ་སྒྲིག་འོག སུད་སི་ས་གནས་Haageri ནང་སྐྱབས་རྗེ་བྱང་རྩེ་ཆོས་རྗེ་རིན་པོ་ཆེ་མཆོག་གིས་སུད་སིའི་བོད་རིགས་གཙོས་པའི་ཆོས་ཞུ་པ་བདུན་བརྒྱ་ལྷག་ལ་ཡི་དམ་གྱི་དབང་གནང་ཡོད་འདུག དེ་ལས་མང་བ།... » བྱང་རྩེ་ཆོས་རྗེ་རིན་པོ་ཆེ་མཆོག་གིས་སུད་སི་མི་མང་ལ་ཡི་དམ་གྱི་དབང་གནང་ཡོད་འདུག
མ་ཧཱ་གུ་རུའི་འབུམ་ཚོགས་ཉིན་གསུམ་པ།
༢༠༡༧ ཟླ ༥ ཚེས་༢༧ ཉིན་ཏེ་སུད་སི་དང་ལིག་ཏེན་སིཊཡན་བོད་རིགས་མི་མང་གི་གུ་རུ་འབུམ་ཚོགས་ཐེངས་བཞི་བའི་ཉིན་གསུམ་པའི་ཉིན། བྱང་རྩེ་ཆོས་རྗེ་རིན་པོ་ཆེ་མཆོག་དབུ་བླར་དབུ་བཞུགས་ཐོག་མ་ཧཱ་གུ་རུ་འབུམ་ཚར་གཅིག་བསགས་ཚར་བའི་མཇུག་སྐྱོང་མཛད་རིམ་འཚོག་གནང་ཡོད་འདུག དེ་ལས་མང་བ།... » མ་ཧཱ་གུ་རུའི་འབུམ་ཚོགས་ཉིན་གསུམ་པ།
འབུམ་ཚོགས་ཀྱི་ཉིན་གཉིས་པ།
སིད་སིའི་ཝེ་ལྡནསི་ཝིལ་ས་གནས་ཚོགས་ཁང་Haageri ནང་དུ་སུད་སི་དང་ལིག་ཏན་སིཊཡན་བོད་རིགས་མི་མང་གིས་གོ་སྒྲིག་འོག་ཚེས་༢༥ ཉིན་ནས་མགོ་འཛུགས་གནང་བ་ལྟར། ཉིན་གཉིས་པར་བྱང་རྩེ་ཆོས་རྗེ་རིན་པོ་ཆེ་རྗེ་བཙུན་བློ་བཟང་བསྟན་འཛིན་མཆོག་གིས་དབུ་མཛད་པའི་འོག དེ་ལས་མང་བ།... » འབུམ་ཚོགས་ཀྱི་ཉིན་གཉིས་པ།
གཞན་ལ་ཕན་པའི་བློ་དེ་སྔོན་དུ་བཏང་ནས་ལས་ཀ་བྱེད་དགོས་པ་རེད།
སུད་སི་དང་ལིག་ཏན་སིཊཡན་བོད་རིགས་མི་མང་གིས་གོ་སྒྲིག་ཞུ་བཞིན་པའི་འབུམ་ཚོགས་སྐབས་བཞི་བ་བྱང་རྩེ་ཆོས་རྗེ་རིན་པོ་ཆེ་རྗེ་བཙུན་བློ་བཟང་བསྟན་འཛིན་མཆོག་དབུ་བཞུགས་ཐོག་དངོས་སུ་དབུ་འཛུགས་གནང་། དེ་ལས་མང་བ།... » གཞན་ལ་ཕན་པའི་བློ་དེ་སྔོན་དུ་བཏང་ནས་ལས་ཀ་བྱེད་དགོས་པ་རེད།